**Zadanie č. 1**

Úloha č. 1

**Vysvetlite pojem komunikácia. Charakterizujte formy efektívnej komunikácie a neúspešnej komunikácie.**

**Vyjadrite sa k citátom:** a) *Bez komunikovania o komunikovaní by sme nemohli rozumne komunikovať. b) Dialóg je umenie.*

**Ako zareagujete na kritiku rodiča:** *Ak budeš takto ďalej žiť, môžeš ochorieť.* **Vysvetlite typy odpovedí**: *a) Máš pravdu, musím s tým niečo robiť. b) Prečo, nerozumiem, čo sa ti nepáči? c) Ešte niečo ti prekáža?*

**Rozoberte formy komunikácie v skladbe Mor ho!**

Úloha č. 2

**Vysvetlite na uvedených ukážkach pojmy *rytmus a sylabická prozódia.***

**Rozoberte osobitosti tvorby *Hugolína Gavloviča* a *Sama Chalupku*. Porovnajte tému vlastenectva.**

Ukážky: *H. Gavlovič – Valaská škola mravov stodola*

*S. Chalupka – Mor ho!*

**Hugolín Gavlovič: Valaská škola mravúv stodola**

**Velmi je hlúpy, kdo vlast svú tupí**

Sladký je chren červíčkovi, když se v nem uláhne,

a jak z neho kdy vyleze, zas se k nemu táhne.

Sladká je vlast človekovi, v kterej se narodí,

kterú sladkost v človekovi prirodzenost plodí.

Blázen je, kdo pred jinými vlast svú potupuje,

s potupením svojej vlasti cudzú vychvaluje.

Kdo vlast svoju potupuje, i sám seba haní,

nevdečný je, kdo uctivost svej matky nebrání.

Když je vlast v neuctivosti, i ten bez cti bývá,

který v neuctivej vlasti narodzení mívá.

A tým vetšé pro nevdečnost potupení získá,

jak nálezky, cudzé mravy do svej vlasti vtíská.

**Samo Chalupka: Mor ho! (úryvok)**

Zleteli orli z Tatry, tiahnu na podolia,

ponad vysoké hory, ponad rovné polia;

preleteli cez Dunaj, cez tú šíru vodu,

sadli tam za pomedzím slovenského rodu.

Duní Dunaj a luna za lunou sa valí;

nad ním svieti pevný hrad na vysokom bralí.

Pod tým hradom Riman-cár zastal si táborom:

belia sa rady šiatrov ďalekým priestorom.

Pokraj tábora sedí cár na zlatom stolci,

okol neho cárska stráž, tuhí to paholci,

a pred cárom družina neveliká stojí:

sú to cudzí víťazi, každý v jasnej zbroji.

Pobelavé kaderie šije im otáča,

modré oči ich bystro v okolo si páča.

Rastom sú ako jedle, pevní - ani skala:

zdalo by sa ti, že ich jedna mater mala.

Krásna zem -jej končiny valný Dunaj vlaží

a Tatra skalnou hradbou okol nej sa väzí:

tá zem, tie pyšné hory, tie žírne moravy:

to vlasť ich, to kolíska dávna synov slávy.

Slovenský rod ich poslal, zo slávneho snemu,

aby išli s pozdravom k cárovi rímskemu.

Oni čelom nebijú, do nôh nepadajú:

taká otroč neznáma slovenskému kraju.

.......

No zahyň, studom večným zahyň, podlá duša,

čo o slobodu dobrý ľud môj mi pokúša.

Lež večné meno toho nech ovenčí sláva,

kto seba v obeť svätú za svoj národ dáva.

A ty, mor ho! – hoj, mor ho! detvo môjho rodu,

kto kradmou rukou siahne na tvoju slobodu;

a čo i tam dušu dáš v tom boji divokom:

mor ty len, a voľ nebyť, ako byť otrokom.

**Zadanie č. 1- vypracovanie**

Úloha č. 1

**Vysvetlite pojem komunikácia. Charakterizujte formy efektívnej komunikácie a neúspešnej komunikácie.**

**Komunikácia** znamená:

* v širšom zmysle slova **každú výmenu informácií** medzi ľuďmi, zvieratami, ale aj neživými systémami
* v užšom zmysle slova predstavuje **dorozumievací proces**, spoločenský styk s cieľom výmeny myšlienok medzi ľuďmi
* z jazykovedného pohľadu je to **sprostredkovanie informácii** ústnou alebo písomnou formou.

**Komunikácia** sa uskutočňuje, ak chceme sprostredkovať nejaké informácie (skutočnosti), ktoré tvoria **tému** komunikácie. Komunikácia môže prebiehať medzi dvoma alebo viacerými ľuďmi, pričom účastníci komunikácie sa nazývajú **komunikanti**.

**Efektívna komunikácia** je obojsmerná komunikácia medzi hovoriacim a počúvajúcim, v ktorej vyjadrujú podporujúco, opisne a asertívne myšlienky, pocity, postoje a názory. Je založená na spolupráci, dobrom počúvaní a odovzdávaní spätnej väzby. Ľudia, ktorí vedia komunikovať, majú aj schopnosť empatie. „Empatickí“ ľudia:

* vedia čo chcú povedať,
* vedia nájsť spôsob, ktorým získajú poslucháča,
* vedia utvárať a udržiavať vzťahy,
* vedia, čo sa poslucháčovi páči a čo ho zaujíma
* vedia si vybrať zo škály komunikačných možností,
* volia si, kedy a kde komunikujú,
* komunikujú jasne, stručne, zrozumiteľne,
* aktívne počúvajú,
* prijaté informácie vedia pochopiť a objasniť,
* nie sú rozptýlení a roztržití,
* vedia ako uzatvárať komunikáciu, a pod.

Súčasťou efektívnej komunikácie je **asertívna komunikácia**, ktorej základom je asertívne správanie. **Asertívna komunikácia** je komunikácia, ktorou človek otvorene a primerane vyjadruje a presadzuje svoje myšlienky, názory a pocity. Postupuje pri tom však tak, aby neprekročil svoje práva a nedotkol sa ani práv iných ľudí. Súčasťou asertívnej komunikácie je aj schopnosť človeka **počúvať druhých**. Dobrý poslucháč by mal napr. vedieť, kedy mlčať počas prehovoru druhého človeka, neprerušovať jeho výpoveď častými otázkami, alebo poznámkami, ale pritom by mal byť pripravený odpovedať na jeho otázky, povzbudiť ho k rozprávaniu.

**Devalvujúca komunikácia** je opakom efektívnej komunikácie. Jej prejavy možno považovať za nízky stupeň úrovne kultivovanosti a vychovanosti človeka, ale tiež za prejav hnevu, neschopnosti ovládať emócie. K prejavom devalvujúcej komunikácia patrí:

* nebrať komunikujúceho partnera na vedomie,
* napádať ho,
* skákať mu do reči,
* vopred zavrhnúť partnerovu myšlienku, alebo nápad,
* podozrievať partnera,
* správať sa povýšenecky,
* podceňovať, zahanbovať, urážať, strápňovať partnera,
* opovrhovať partnerom,
* zneužívať dôveru,
* nedodržiavať dohodnuté pravidlá,
* nehovoriť celú pravdu,
* zámerne poskytovať falošné informácie, a pod.

Opakom asertívnej komunikácie je **pasívna** a **agresívna komunikácia.**

**Pasívna komunikácia** vychádza z pasívneho správania, v ktorom človek často ustupuje, pociťuje stratu vlastnej hodnoty, chýba mu sebaúcta. Nedokáže jasne vyjadriť svoje názory, má nervózne gestá, vyhýba sa z pohľadu z očí do očí, hovorí ticho, váhavo, trasie sa mu hlas.

**Agresívna komunikácia** vychádza z agresívneho správania, pri ktorom vnucujeme iným svoje názory, myšlienky a pocity. Často býva sprevádzaná trhavými pohybmi a povýšeneckým tónom hlasu.

**Vyjadrite sa k citátom:** a) *Bez komunikovania o komunikovaní by sme nemohli rozumne komunikovať. b) Dialóg je umenie.*

**Ako zareagujete na kritiku rodiča:** *Ak budeš takto ďalej žiť, môžeš ochorieť.* **Vysvetlite typy odpovedí**: *a) Máš pravdu, musím s tým niečo robiť. b) Prečo, nerozumiem, čo sa ti nepáči? c) Ešte niečo ti prekáža?*

**Rozoberte formy komunikácie v skladbe Mor ho!**

Úloha č. 2

**Vysvetlite na uvedených ukážkach pojmy *rytmus a sylabická prozódia.***

**Rytmus:** zakladá sa na pravidelnom opakovaní rovnakých, alebo podobných prvkov v časovej, alebo priestorovej následnosti. V poézii sa pod pojmom **rytmus** chápe pravidelné opakovanie zvukového prvku reči.

**Sylabická prozódia:** je založená na výskyte rovnakého počtu slabík vo verši. Na vytváraní rytmu verša sa zúčastňujú:

* opakovanie rovnakého počtu slabík vo veršoch (rovnoslabičnosť)
* intonačná prestávka- rozdeľuje verš na dve časti
* združený rým
* rytmicko- syntaktický paralelizmus (1 verš = 1 myšlienka)

Uplatňuje sa v ľudovej slovesnosti. V umeleckej poézii sa rozšíril v romantizme, lebo Štúrovci čerpali z ľudovej slovesnosti. Tento veršový systém nájdeme však aj v staršej literatúre, napr. **Hugolín Gavlovič: Valaská škola mravov stodola**.

**Rozoberte osobitosti tvorby *Hugolína Gavloviča* a *Sama Chalupku*. Porovnajte tému vlastenectva.**

**Hugolín Gavlovič: Valaská škola mravov stodola**

**- obdobie:** slovenská baroková literatúra

- pôsobil ako kazateľ (člen františkánskej rehole), ochorel na pľúca, chodieval na salaš, kde čerpá námet pre svoje dielo

**Valaská škola mravov stodola**

- didakticko- reflexívna poézia; pokladnica životnej múdrosti

- touto zbierkou chcel poslúžiť ľuďom namiesto priameho kázania; využíva zábavné prvky, ktoré skladbu oživujú, no podraďuje sa morálnym hodnotám

- obsahuje 16 000 veršov (1 200 básní); je napísaná slovakizovanou češtinou

- každá báseň obsahuje mravné ponaučenie o rôznych životných otázkach:

* nabáda k bázni pred Bohom a ochote slúžiť mu („Znášaj bídy kríže, prídeš k Bohu blíže.“)
* vystríha pred zlozvykom opilstva, kritizuje alkoholizmus („Človek opilý, každému nemilý.“)
* netají nechuť voči pánom, ktorí sú vlastne príčinou biedy a súženia ľudu („Bohatý má mnoho peněz, chudobný detí.“)
* vyjadril nesúhlas s vojnami
* vyjadruje lásku k vlasti („Sladká je vlast človekovi, v kterej sa narodí.“)
* skláňa sa pred skutočnou a vytrvalou prácou
* vystríha pred slepou dôverou a mocou peňazí
* vyzdvihuje vlastenecké city a najkrajšími slovami sa vyjadruje o láske k vlasti, pod ktorou myslí krajinu, kde sa človek narodil a bol vychovávaný. Na vlasť sa nesmie zabúdať, veľké bláznovstvo je tupiť svoju vlasť a vnucovať jej cudzie mravy („Velmi je hlúpy, kdo vlast svú tupí.“)

- **skladba:**

* obsahuje: **prológ** (titul básne, naznačuje, o čom báseň bude), **jadro, epilóg**
* **12 veršová strofa-** v každom verši je 14 slabík (to vytvára rytmus básne, lebo je to pravidelne sa opakujúci prvok)
* prestávka uprostred verša
* združený rým

**Samo Chalupka: Mor ho!**

**-** priekopník romantickej poézie v slovenskej literatúre

- najstarší Štúrovec

- tvorca národnej a hrdinskej epiky, ktorá prenikla do širokých vrstiev

- jeho poézia odráža hlboké vlastenecké cítenie a nadšenie pre boj za národnú slobodu

- **tvorba:** Branko, Turčin Poničan, Mor ho!

**Mor ho!**

**-** národná, hrdinská, lyricko- epická skladba

- ide o vrcholné zobrazenie ideí slobody víťaziacej i nad smrťou

- tému získal zo Šafárikovho diela: Dejiny slovenskej reči a literatúry

- **dej:**

* je stručný
* odohráva sa v 4. storočí na rovinách pri Dunaji, pod Devínom
* rímsky cisár sa tu utáborí so svojím vojskom so zámerom podmaniť si Slovanov
* skupina slovenských junákov prichádza k cisárovi s posolstvom mieru
* keď cisár odmieta ich pozdrav a vyhlási, že si zotročí celý národ, skupina poslov sa vrhne na Rimanov s výkrikom **Mor ho!**
* cár síce zvíťazí (ale nad slabšími)- morálne víťazstvo mu nepatrí
* báseň sa končí odsúdením vrahov a výzvou do boja za slobodu

- Chalupka sa nezameriava na opis boja, vyzdvihuje smelosť a hrdosť junákov, ich túžbu po mieri a slobode, odsudzuje násilie a zotročovanie

- zdôrazňuje rovnosť človeka s človekom, národa s národom

- **hrdina básne:** je kolektívny (slovenskí junáci, ktorí majú ideálne vlastnosti)

- využíva kontrasty (typická romantická črta) pri charakteristike postáv- cár je pyšný a zbabelý zotročovateľ, junáci sú hrdí, smelí, obetaví

- využíva hyperboly, zvukomaľbu, prirovnania, epitetá

- **13 slabičný verš**- v každom verši 13 slabík (to vytvára rytmus básne, pretože sa to pravidelne opakuje)

- združený rým

- prestávka uprostred verša