**Zadanie č. 10**

Úloha č. 1

**Charakterizujte *publicistický štýl a jeho žánre.* Vysvetlite, čo sa nachádza na prvej strane novín alebo časopisov.**

**Poukážte na význam médií v súčasnosti a v minulosti.**

**Aké publicistické žánre by mal obsahovať školský časopis GONg? Navrhnite, čo by obsahoval váš príspevok pod názvom** *Lesk a bieda študentského života.*

Úloha č. 2

**Vysvetlite podstatu a funkciu *vnútorného monológu* v ukážkach**.

**Porovnajte ukážky a nájdite spoločné znaky a odlišné spôsoby zobrazenia v dielach. Určite druh rozprávača, porovnajte autorovu koncepciu postavy.**

Ukážky: *M. Urban – Jašek Kutliak spod Bučinky*

*J. Jesenský – Koniec lásky*

*R. Rolland – Peter a Lucia*

**M. Urban – Jašek Kutliak spod Bučinky**

Jašek Kutliak bol chlapisko: vysoký, mocný ako buk. Úzky horský chodník sa triasol pod jeho strunistým krokom. Keď zaujúkal, v štyroch dolinách sa mu ozvalo. A nebolo – nebolo strelca na neho. Keď priložil pušku k lícu, keď výstrel zadunel ponad šíre hory, cválajúci jeleň sa vzopäl, zaryčal, vyvalil krvou podbehnuté oči, i padal sťa balvan dolu strmým svahom.

Kutliak sa usmial. Oči mu svietili radosťou, vzrušením. Ale keď videl dokonávajúce zviera, ranu a krv – zosmutnel. Ľúto mu bolo, že ho zabil.

Zajaca zložil v najrýchlejšom behu, zostrelil kaňu, keď sa vznášala medzi plavými oblakmi ako tmavá bodka, sluku na súmraku trafil ako nič. Taký on bol strelec. Nemal páru. Ale srnu... Jednu jedinú zastrelil, a ešte i nad tou sa tvrdo zaprisahal, že na srnu už nikdy nezdvihne pušku.

**Janko Jesenský: Koniec lásky**

Povstal som z miesta a Elena podišla ku mne. Aby som videl, pohol som sa a otvoril dvercia na peci. Hľa, ona žiada, a to hlasne, aby sa jej nestránil, aby bol vždy pri nej. To je to, čo mi ju sprotivilo… Nie, ja ju nerád… Aká je dlhá! Všetko na nej je dlhé a tenké. Tvár, hrdlo, driek, ruky, dlane, prsty. I jej hlas je zdĺhavý a plačlivý. Belasá toaleta so stužkami… Načo prišla?…

„Ja sa nerada hrám,“ povedala, „povedzte rovno! Všetci zbadali, že sa ma tak stránite. Čo som vám urobila?“

„Čo ste mi urobili? Nič.“

— Ako hovorí, ani čoby ja musel vždy pri jej boku stáť! — prelietlo mi mysľou. — Nerada sa hrá! Nároky vidno. Ech, musím jej povedať všetko… Keby sa teraz tak nahol ku jej tvári. Neušla by, mohol by to urobiť, neušla by.

Ale ja som jej vtedy ani ruku podať nemohol. Čosi ma odstŕkalo. Stála predo mnou a ja som sa díval popri jej hlave niekam do kúta, chladno, bez rozochvenia.

„Neberte ma vážne,“ riekol som ticho a vrátil sa ku peci.

— Teraz je koniec všetkému, — myslel som si.

Zazdalo sa mi, že sa jej oči zakalili. Pozrel som ešte raz v jej stranu. Odišla. Ja som tomu potom neveril. Pre mňa by ona zaplakala? Je mladá a pekná. Nájdu sa iní. U nej je tak, ako u ostatných.

Na obloky fŕkal hnusný zimný dážď. Von všetko skryté v tmavej, nepriehľadnej noci, ani jedinkého svetlého bodu. Smutne i tam, i tu… Ani čoby nič nezaujímalo dušu. Svet prázdny, bez radosti… Kde si, tichá, bojazlivá Elena so svetlými vlasmi a smutnými očami? Kde je tebou vyčarovaný svet nezapomenuteľných pocitov? Strácaš sa ako vták na jasnom nebi, letiaci do diaľky, vždy menší a menší…drobný bod…i on mizne… S tebou sa viacej nestretnem.

**Romain Rolland: Peter a Lucia**

- Poďme domov! - riekla Lucia, zachvátená akousi posvätnou hrôzou.

Ťahala ho.

- Lucia, však ma nenecháš odísť z tohto života, prv než...?

- Ó, Bože! - riekla Lucia, stískajúc mu ruku. - Pomyslenie na to by bolo horšie ako smrť!

- Ty moja láska! - riekli si obidvaja.

Znovu sa zastavili.

- Kedy budem tvojím? - spýtal sa Peter. (Nebol by sa opovážil spýtať:„Kedy budeš mojou?")

Lucia si to všimla a dojalo ju to.

- Drahý môj, - odvetila mu... - Čoskoro! Nesúr! Netúžiš potom väčšmi ako ja!... Zostaňme ešte nejaký čas takto... Je to také krásne!...Ešte tento mesiac, až do konca!...

- Do Veľkej noci? - spýtal sa.

(Veľká noc bola tohto roku posledného marca.)

- Áno, do Vzkriesenia.

-Ach! - zvolal Peter. - Pred Vzkriesením je vždy smrť!

- Mlč! - riekla a umlčala mu ústa svojimi ústami.

Pustili sa.

- Dnes večer bolo naše zasnúbenie, - povedal Peter.

Idúcky v tme, opierajúc sa druh o druha, v rozcítení temer tíško plakali.

Pod ich krokmi škrípali rozbité obločné tabule a dlažba akoby bola krvou zrosená. Okolo ich lásky chúlila sa smrť a noc. Lež nad ich hlavami ako v magickom kruhu, nad ráztočinou dvoch čiernych múrov úzkej ulice, zbiehajúcich sa komínovite, kdesi vysoko v lone nebies, bilo srdce hviezdy...

A hľa! Hlasy zvonov spievajú, svetlá sa zapaľujú a ulice ožívajú!

Vzduch je slobodný, bez nepriateľov, Paríž dýcha. Smrť kdesi unikla.

**Zadanie č. 10- vypracovanie**

Úloha č. 1

**Charakterizujte *publicistický štýl a jeho žánre.* Vysvetlite, čo sa nachádza na prvej strane novín alebo časopisov.**

**Publicistický štýl:**

* je objektívno- subjektívny jazykový štýl, s ktorým sa denne stretávame v **ústnej** (rozhlasová a televízna publicistika) a **písanej** (noviny, časopisy, týždenníky, a pod.) podobe
* je to hybridný štýl- využíva prostriedky viacerých štýlov (napr. umelecký, hovorový- v závislosti od použitého útvaru)
* **znaky:**

1. **informatívnosť-** dominuje spravodajská funkcia, **cieľ:** sprostredkovať verejnosti informácie.
2. **aktualizovanosť-** časová a priestorová určenosť udalosti (Kto? Čo? Kedy? Kde? Ako? Prečo?).
3. **verejnosť-** útvary sú adresované širokej verejnosti, preto majú byť čo najjednoduchšie; náročnosť obsahu, i formy sa prispôsobuje priemernej vzdelanostnej úrovni obyvateľstva.
4. **monologickosť-** pri tomto type komunikácie chýba autorovi spätná väzba; nemá bezprostrednú reakciu adresáta, musí predpokladať, ktoré údaje sú dôležité.
5. **variabilnosť-** bohatstvo tém, kompozičná pestrosť, grafická úprava, rozmanitosť jazykových prostriedkov.
6. **písomnosť-** vzťahuje sa iba na elektronické a tlačené média; osobitné členenie textu, sústredenie sa na fakty.

* **žánre:**

1. **spravodajské-** ich cieľom je objektívne, vecne, pohotovo a zrozumiteľne informovať. **Patria tu:** správa, interview, riport, komuniké, rezolúcia, referát, inzerát, reklama, plagát.
2. **analytické-** **Patria tu:** úvodník, komentár, recenzia, posudok, kritika, diskusia, glosa, pamflet, karikatúra, polemika.
3. **beletristické-** **Patria tu:** reportáž, fejtón, črta, stĺpček, besednica

**Prvá strana novín/časopisov:**

* názov novín/časopisu
* dátum vydania
* ročník
* cena
* časti niektorých článkov, ktorým sa venujú vnútri
* reklama

**Poukážte na význam médií v súčasnosti a v minulosti.**

* **v minulosti**- mala prístup k médiám len úzka vrstva obyvateľstva (bola iba tlač)
* **v súčasnosti-** sa význam médií zvyšuje a vznikajú aj nové formy médií (od konca 20. storočia- súvisí to s rozvojom počítačov)
* za typických predstaviteľov nových médií sa považujú aj mobilné telefóny, rôzne bezdrôtové technológie, GPS, internet (blogy, a pod.)

**Aké publicistické žánre by mal obsahovať školský časopis GONg? Navrhnite, čo by obsahoval váš príspevok pod názvom** *Lesk a bieda študentského života.*

* **Mal by obsahovať:** reportáže zo školských podujatí, správy, oznámenia, komentáre k udalostiam a situácii v škole, editoriál, glosy a fejtóny, recenzie na nové knihy, hudbu filmy, zaujímavé interview s profesormi,...
* **Lesk a bieda študentského života:** rady na vypĺňanie prihlášky, rady na zvládanie stresu, reportáž o organizovaní stužkovej, alebo o zháňaní rôznych materiálov,...

Úloha č. 2

**Vysvetlite podstatu a funkciu *vnútorného monológu* v ukážkach**.

**Vnútorný monológ-** iba myslený, nahlas nevyslovený prehovor postavy. **Charakterizuje** spontánny tok myšlienok, ktorý umožňuje čitateľovi pochopiť vnútorné pohnútky postavy pred nejakým činom, alebo po ňom. **Môže obsahovať** aj myšlienky postavy o vzťahu k priateľovi, známemu, a pod. Vnútorný monológ **sa môže vyjadriť** polopriamou rečou, nevlastnou priamou rečou, niekedy aj priamou rečou.

**Porovnajte ukážky a nájdite spoločné znaky a odlišné spôsoby zobrazenia v dielach. Určite druh rozprávača, porovnajte autorovu koncepciu postavy.**

**Milo Urban: Jašek Kutliak spod Bučinky**

* Urbana zaraďujeme do slovenskej literatúry v medzivojnovom období (kritický realizmus)
* ľudia v jeho dielach sa vedia vyjadriť skôr činom než slovom
* je expresionista a využíva to aj v tomto diele- zaujíma ho , čo prežíva Slovenský človek
* napísal román: Živý bič

**Téma:** vzťahy dvoch ľudí

**Miesto:** dedina

**Postavy:**

Jašek Kutliak- horár, mocný a navonok tvrdý dedinský muž, pracovitý, slušný, vo vnútri veľmi citlivý (ani srnku nechce viac zabiť), ale svoje city nedáva navonok.

Hanka Stašová- jeho žena

Vlček- sused

**Dej:** Horár Jašek sa ožení s Hankou, do ktorej sa úprimne zamiluje, ale manželstvo nie je šťastné. Hanka začína byť ľahostajná. Narodí sa im syn Jožko, ale nič sa tým nemení. Jašek začína piť, hoci predtým nikdy nepil. Keď sa vracia domov, takmer zamrzne po ceste. Keď príde domov, Hanka ho vyháňa z domu a na otázku, či ho má rada mu neodpovedá. Jašek pobozká ženu aj syna a odíde von, kde pri plote zmrzne. Ráno ho Hanka nájde a je ľahostajná.

**Rozprávač:** vševediaci

**Literárny žáner:** novela

**Janko Jesenský: Koniec lásky**

* Jesenského zaraďujeme do obdobia literatúry 20. a 21. storočia (literárnej moderny)
* bol povolaním právnik
* vykresľuje vlastnosti človeka z hľadiska jeho spoločenského zaradenia, zobrazuje malomeštiactvo

**Téma:** mladý človek žijúci v meste, končiaca sa láska

**Miesto:** ples

**Čas:** jeden večer, retrospektíva, rôzne usporiadané udalosti (ako mu prúdili hlavou)

**Postavy:**

Miloš Krátky- muž z mesta, z ktorého vyprchalo chvíľkové opantanie ženou; má pred sebou nepríjemnú úlohu- povedať jej, že ju už viac neľúbi

Elena

**Dej:** Miloš si spomína na obdobie, keď bol zamilovaný do Eleny. Teraz ju už nechce, jej správanie mu prekáža, chce sa s ňou rozísť. Dej je realizovaný len cez vnútorné monológy autora. V závere sa rozhodne pre rozchod. (opis vzďaľujúceho sa bodu- už ju viac nestretne)

**Rozprávač:** autorský

**Literárny žáner:** poviedka

**Porovnanie Milo Urban: Jašek Kutliak spod Bučinky/Janko Jesenský: Koniec lásky**

* **spoločné znaky:** obe zobrazujú vzťah dvoch ľudí, nešťastnú lásku, ukončený vzťah; hlavné postavy sú muži- v oboch prípadoch nazeráme do ich vnútorného sveta; využívajú vnútorné monológy (dôležitú úlohu zohrávajú pocity hrdinov); na začiatku oboch vzťahov nadšenie a opantanie- postupne opadá.
* **odlišné znaky:** dedina/mesto; manželstvo- končí tragicky (smrťou Jašeka)/iba spolu chodia- rozídu sa; **Jašek Kutliak**- personifikovaná príroda, expresívny jazyk/**Koniec lásky**- náladový opis, mestské prostredie, modernizácia spoločnosti

**Romain Rolland: Peter a Lucia**

* zaraďujeme ho do medzivojnového obdobia Francúzskej literatúry
* držiteľ Nobelovej ceny, humanista,
* využíva lyrizáciu a metaforizáciu reči
* hrdina- kráča za nadosobnými cieľmi, vie sa obetovať za veľkú vznešenú myšlienku (kvôli víťazstvu je ochotný podstúpiť utrpenie)

**Téma:** príbeh lásky dvoch mladých ľudí, ktorá je odkázaná na zánik

**Miesto:** Francúzsko (Paríž)

**Čas:** streda večer (30. januára) – Veľký piatok (29. marca) 1918- prvá svetová vojna

**Postavy:**

Peter- 18 ročný, neveriaci; pochádza z meštiackej rodiny, veľmi citlivý, neskúsený, plný otázok, nechápe vojnu, je pesimista; zamiluje sa do Lucie, s ktorou sa snaží zabudnúť na vojnu

Lucia- 18 ročná amatérska maliarka, maľuje aby prežila, je polosirota, realistka; zmyslom jej života je láska; miluje život, citlivá, nežná, milá; v mysli si zariaďuje byt

Filip- Petrov brat, bojuje vo vojne- vracia sa domov zmenený; vojna mu zobrala jeho plány do budúcnosti, všetko stratil (stratená generácia)

**Dej:** Zobrazenie vnútorných svetov Petra a Lucie, ich názorov a beznádeje, konflikty s rodičmi, strach z odvedenia na front. Dielo končí tragicky- keď sa na nich zvalí mohutný pilier v kostole.

**Rozprávač:** vševediaci

**Literárny žáner:** psychologická novela