**Zadanie č. 11**

Úloha č. 1

**Porovnajte verbálnu a neverbálnu komunikáciu. Vysvetlite druhy** *neverbálnej komunikácie*. **Aký význam majú vo všeobecnosti gestá spolužiaka, učiteľa, policajta.**

**Priraďte k uvedeným zónam vzdialenosť a dvojicu komunikantov**: sociálna zóna, osobná zóna, verejná zóna, intímna zóna, 0 - 30cm, 45 -120cm, 1,5 – 3m, 5 – 8m, *dieťa – rodič, učiteľ – žiak, manžel – manželka, dvaja kamaráti, zákazník – predavačka, lekár – pacient, prednášajúci – poslucháči, moderátor - diváci*

**Charakterizujte verbálnu a neverbálnu komunikáciu** hlavnej postavy v ukážke Lakomec.

Úloha č. 2

**Vysvetlite podstatu *komédie (veselohry*). Poukážte na situačný a slovný humor, hyperbolu a charakterový typ postavy v uvedených dielach a ukážkach.**

Ukážky: *Ján Palárik: Zmierenie alebo Dobrodružstvo pri obžinkoch*

*J. B. P. Moliére: Lakomec*

VALÉR: Ach, pán Harpagon, také nadávky som si nezaslúžil. Je pravda, že som sa proti vám prehrešil, ale azda sa dá moje previnenie ospravedlniť.

HARPAGON: Čo, ospravedlniť? Takú zákernosť? Taký ohavný zločin?

VALÉR: Prosím vás, len sa nehnevajte. Keď ma vypočujete, uvidíte, že nešťastie nie je také veľké, ako ho maľujete.

HAPRAGON: Že nešťastie nie také veľké, ako ho maľujem? Ech, ty naničhodník, veď je to moja krv, môj život!

VALÉR: Vaša krv, pán Harpagon, sa nedostala do zlých rúk. Som z takej rodiny, že jej hanbu neurobím, a konečne nestalo sa nič také, čo by som nemohol napraviť.

HARPAGON: Veď práve to chcem. Tak mi rúče vráť, o čo si ma obral.

..................................................................................................................................................

ZLODEJ! Zlodej! Vrah! Mordár! Spravodlivosť, ó, spravodlivé nebesá! Som stratený. Som zavraždený. Krk mi podrezali. Ukradli mi moje peniaze. Kto to mohol byť? Kde sa podel? Kde je? Kde sa skrýva? Čo robiť, aby som ho našiel? Kde utekať? Kde neutekať? Nie je tamto? Nie je tuná? Kto si? Stoj! (Chytí sa sám za ruku.) Vráť mi moje peniaze, oplan!... Ach, veď som to ja. Už sa mi z toho rozum múti. Už ani neviem, kto som, kde som, čo robím. Jaj, jaj, moje úbohé peniaze! Moji drahí priatelia! Ozbíjali ma o vás. A keď mi vás vzali, stratil som svoju oporu, svoju útechu, svoje potešenie. Všetkému je koniec. Už nemám čo hľadať na svete. Bez vás mi žiť nemožno! Už mi je amen, nevládzem ďalej, to je môj koniec, moja smrť, môj hrob! Nieto tu nikoho, čo by ma vzkriesil, čo by mi vrátil moje drahé peniaze, alebo mi aspoň prezradil, kto ich vzal? Ha, čo vravíte? Nikto nič! Nech to už ktokoľvek urobil, musel paromovsky striehnuť na vhodný čas. Vybral si práve chvíľku, keď som hovoril so svojím nezdarným synom. Preč odtiaľto! Idem po policajtov a dám na škripec natiahnuť všetkých, čo sú v dome, slúžky, sluhov, syna, dcéru a naostatok aj seba.

**Ján Palárik: Zmierenie alebo Dobrodružstvo pri obžinkoch (úryvok)**

MILUŠA:

Aký vlastenectva krásy pochop máte,

to mi už váš husár Pišta vyrozprával.

Vy ste za šesť rokov v Pešti sa zabával,

trocha steny školské od prachu ošúchal,

niečo z vied a krásnych umení oňuchal,

a včul maďarčinou celkom napáchnutý,

pýchou vzdelanosti domnele] nadutý

do svojeho domu naspät prichádzate,

hanbiac sa za vlastný, z nehož pochádzate,

národ; vaši vlastní úbohí krajani

sú hazafickému oku vášmu ani

len za sluhov, slúžky, kočišov nesúci;

**...**

Ó, mne sa ver´ také vlastenectvo hnusí,

ktoré má v škaredom odrodilstva hriechu

svoj koreň; kto vlastný národ zanedbáva,

jeho jazyk haní, ľudom pohrdáva

a k jeho osvete ani len stebolka

nepriloží, lež len svojim časným volká

výhodám - trebárs vždy na jazyku nosí

krásne slová lásky k vlasti a otčine -

Ó, darmo sa sebec tým menom honosí:

Kto nie priateľ ľudu, ten nie je vlastenec,

lež márny šarlatán alebo streštenec,

ktorý len nesvornosť rozsieva v krajine!

**..........................................**

ĽUDOVÍT (stranou Rohoňovi) : Aká to rozpustilá dievka!

ROHOŇ (stranou k nemu) : Nuž, nedostatok výchovy, barátom.

GRÓFKA: Nuž, či som nie dobre vymaľovaná:

ĽUDOVÍT (stranou k Rohoňovi): Krásna, krásna! (ku grófke nahlas) Ó, výborne si vymaľovaná, no veru sto ráz krajší je živý model nežli to ,,portrait“.

GRÓFKA: To portrét? Neviem, čo chcete povedať, ale ten obraz nikto nesmie ,,potreť“.

LUDOVÍT (stranou k Rohoňovi): Ha, ha, škoda, že je taká hlúpa! (k nej) No, no, krásna Slovenka, veď ho nikto nechce potrieť, iba toto tvoje červené líčko. (Chce ju poláskať.)

GRÓFKA: (Odsotí mu ruku.) Prečo do mňa! Na päť krokov! Vidíte ten kosák!

**Zadanie č. 11- vypracovanie**

Úloha č. 1

**Porovnajte verbálnu a neverbálnu komunikáciu. Vysvetlite druhy** *neverbálnej komunikácie*. **Aký význam majú vo všeobecnosti gestá spolužiaka, učiteľa, policajta.**

**Verbálna komunikácia:**

* predstavujú ju jazykové prostriedky reči [jazyk môže mať hovorenú, alebo písanú (grafickú) podobu], ktoré sú najdôležitejším prostriedkom odovzdávania informácii
* naša reč musí byť: konkrétna, jasná, zrozumiteľná
* rozsah slovnej zásoby závisí od veku, vzdelania, temperamentu, pracovného zaradenia, pohlavia komunikantov, a pod.
* výber slov a schopnosť komunikovať súvisí s témou rozhovoru, situáciou a tiež vlastnosťami účastníkov rozhovoru
* **najčastejšie používané formy ústnej jazykovej komunikácie:**

1. **monológ-** je samostatný prehovor osoby (opak dialógu). V umeleckej literatúre ním postava vysvetľuje niektoré súvislosti, resp. reaguje na konkrétnu situáciu v „deji.“
2. **vnútorný monológ-** je špecifická výpoveď osoby, ktorú táto adresuje sama sebe. Zachytáva myšlienky človeka vo chvíli ich zrodu, t. j. v ich prvotnej, ešte jazykovo nespracovanej podobe.
3. **dialóg-** je rozhovor medzi dvoma, alebo viacerými osobami. Musí mať aspoň 2 repliky.
4. **replika-** je základná jednotka dialógu. Je to relatívne uzavretá jednotka, ktorá reaguje na predchádzajúci prehovor, resp. navodzuje ďalšie pokračovanie rozhovoru. Ide o prehovor jednej osoby, alebo literárnej postavy.

**Neverbálna komunikácia:**

* predstavujú ju mimojazykové prostriedky [ide o všetko, čo reč (slová) sprevádza]
* podporuje verbálnu komunikáciu a je dôležitá najmä pri prejavovaní emócií, ovplyvňovaní postojov a vytváraní dojmov
* neverbálne prejavy sú spontánne, ťažko ovládateľné, väčšinou nezámerné sú dôveryhodnejšie
* **do neverbálnej komunikácie zaraďujeme:**

1. **zrakový kontakt-** vzájomné pohľady, pohľady bokom, druh pohľadu, uhýbanie pohľadom a pod.
2. **mimika-** hlavne pohyby očí, úst, tváre, a pod.
3. **kinetika-** celkové pohyby tela, chôdza, postoj, a pod.
4. **gestika-** gestá, hlavne pohyby rúk, posunky, a pod.
5. **iné znaky-** dotyky, objatie, podávanie ruky, intonácia, účes, úprava, oblečenie, písmo, a pod

**gestá spolužiaka-** dorozumievanie sa s ľuďmi rovnakej vekovej skupiny (rôzne signály, tajnosti,...)

**gestá učiteľa-** napr. pomôcka pri vysvetľovaní učiva žiakom,...

**gestá policajta**- rôzne signály (napr. na zastavenie vozidla pri prekročení rýchlosti), ako signály pri riadení dopravy (ukazuje kedy máme ísť, stáť, pridať, spomaliť,...)

**Priraďte k uvedeným zónam vzdialenosť a dvojicu komunikantov**: sociálna zóna, osobná zóna, verejná zóna, intímna zóna, 0 - 30cm, 45 -120cm, 1,5 – 3m, 5 – 8m, *dieťa – rodič, učiteľ – žiak, manžel – manželka, dvaja kamaráti, zákazník – predavačka, lekár – pacient, prednášajúci – poslucháči, moderátor – diváci*

**sociálna zóna-** 1,5-3m, *zákazník – predavačka, lekár – pacient*

**osobná zóna-** 45-120cm, *učiteľ – žiak,*

**verejná zóna-** 5-8m, *prednášajúci – poslucháči, moderátor – diváci*

**intímna zóna-** 0-30cm; *dieťa – rodič, manžel – manželka, dvaja kamaráti*

**Charakterizujte verbálnu a neverbálnu komunikáciu** hlavnej postavy v ukážke Lakomec.

**Verbálna komunikácia:** používa množstvo otázok, zvolacie vety, dáva pomocou nej najavo, ako veľmi mu záleží na peniazoch (prehovára k peniazom)

**Neverbálna komunikácia:** dotyky (chytá sám seba za ruku), intonácia jeho výpovede (najmä sila hlasu)

Úloha č. 2

**Vysvetlite podstatu *komédie (veselohry*). Poukážte na situačný a slovný humor, hyperbolu a charakterový typ postavy v uvedených dielach a ukážkach.**

**Komédia:**

* zobrazuje sa v nej smiešnosť, komickosť a nezmyselnosť niektorých stránok ľudského života
* **humor** je zacielený najmä na negatívne rysy ľudských charakterov, prípadne na záporné javy spoločenského života; je významným prostriedkom boja proti zlu
* druh komédie, v ktorej prevláda situačná komika a zveličovanie sa nazýva **fraška**

**Situačný humor:**

**-** je v diele **„Ján Palárik: Zmierenie alebo dobrodružstvo pri obžinkoch“** založený na zámene postáv (grófka Ežika *–* jej slúžka Miluša Oriešková; barón Kostrovický *–* inžinier Rohoň)

**Hyperbola:**

- v diele **„J. B. P. Moliére: Lakomec“** v prehovore Harpagona („umieram, som mŕtvy, som pochovaný,...“)

**Charakterový typ postavy:**

- v diele **„J.B.P. Moliére: Lakomec“** autor zvýrazňuje jednu typický vlastnosť (zvyčajne negatívnu)- Harpagonovo lakomstvo

**Ján Palárik: Zmierenie alebo Dobrodružstvo pri obžinkoch**

**Téma:** život na zámku slobodomyseľnej grófky Elízy Hrabovskej, spolunažívanie Slovanov s Maďarmi

**Idea:** zmierenie slovenského a maďarského národa

**Literárny druh:** dráma

**Literárny žáner:** komédia

**Postavy:**

Elíza Hrabovská- krásna mladá grófka, predstavuje liberálnu vrstvu uhorskej spoločnosti

Miluša Oriešková- predstavuje ideálnu slovenskú devu, dostatočne vzdelaná a rozhľadená

Ľudovít Kostrovický- mladý barón, predstavuje ľahkomyseľnú konzervatívnu šľachtu

Rohon- zememeračský inžinier, starý priateľ mladého baróna

**J.B.P. Moliére: Lakomec**

**Téma:** život lakomého úžerníka, ktorý žije v neustálom strachu o svoje peniaze

**Miesto:** Paríž

**Čas:** obdobie renesancie

**Idea:** poukazuje na jednu zo zlých ľudských vlastností (lakomstvo, pokrytectvo)

**Literárny druh:** dráma

**Literárny žáner:** komédia

**Postavy:**

Harpagon- hlavný hrdina, stelesňuje negatívne vlastnosti človeka

Kleant- Harpagonov syn, miluje Mariannu

Elíza- Harpagonova dcéra

Valér- Elizin milý, Anzelmov syn

Marianna- Kleantova milá, chce si ju však vziať Harpagon

Anzelm- Valérov a Mariannin otec

Jakub- Harpagonov kuchár a kočiš

Šidlo- Kleantov sluha

Pani Klaudia- Harpagonova slúžka