**Zadanie č. 13**

Úloha č. 1

## Charakterizujte znaky, žánre a výrazové prostriedky *rečníckeho štýlu*.

## Zaraďte uvedené rečnícke žánre: výzvu, výstrahu, rozkaz, prednášku, kázeň, reč za zosnulým, diplomatickú reč, referát, otvárací prejav.

**Priraďte k nasledujúcim komunikačným situáciám zodpovedajúci rečnícky žáner**: *začiatok plesu, vedecká konferencia, súdny proces, predvolebná kampaň, krst novorodenca.*

## Vytvorte krátky slávnostný príhovor k ukončeniu maturít (minimálne 5 viet).

Úloha č. 2

**Na základe všestrannej *analýzy románov* (téma, kompozícia, štylistika) vysvetlite autorský zámer. Zaraďte tvorbu autorov do literárneho kontextu.**

Ukážky: *Milo Urban – Živý bič*

*E. M. Remarque – Na západe nič nového*

#### Milo Urban: Živý bič (úryvok)

V Ráztokach nepoznali kanóny ani guľomety: granáty plietli si so šrapnelmi a ťažké motorové delá, ktoré v okruhu štyroch kilometrov rozbíjali okná, považovali za akési nadprirodzené tvory, majúce rozum a slobodnú vôľu.

Ráztoky, hoci ležali pánubohu za chrbtom, vojna našla a ponorila do víru ukrutnej svetovej ruvačky.

- - - - - - - - - - - - - - - - - - - - - - - - - - -

„Kto sa bojí?“ vyskočili Okolickému hrdlom predkovia. Pánovite sadli do klzkých očí a čakali, kedy ten sedliak, to hovädo, kľakne pred nimi a zaprosí o odpustenie.

Ale Hlavajova tvár bola jasná, istá a chrbát pevný. Jeho oči viseli nad Okolickým ako dve smelé, slobodné slnká a ústa opovržlivo sa stiahli, keď povedal:

„Vy!“

Okolický vtedy triasol sa už rozčúlením na celkom tele. Vstať však nemohol, nevládal. Prevrátil sa len nabok a zlostne vysotil zo seba:

„Tak, aby si vedel, sedliak, tvoja žena bola pri mne.“

„Predsa...“ riekol Hlavaj zamyslene.

Okolickému sa zdalo, že Hlavaj mu neverí, preto zdôraznil:

„Bola...“

Potom doložil:

„A sama sa mi ponúkla.“

Nie, to nemohla byť Eva. Notár cigánil. Eva bola nevinná. Počul to z úst notára, z tých chvastavých slov to vycítil...

Skočil k nemu, chytil ho za krk, že aspoň zatrasie pľuhákom. Ale Okolickému, prv než by sa ho bol dotkol, v hrdle zachrčalo, veľké, klzké oči navreli v jamkách a celý chlap vystrel sa ako mŕtvola na slame.

**E. M. Remargue: Na západe nič nového (úryvok)**

Nie sme viac bezstarostní – sme príšerne ľahostajní... Sme opustení ako deti a skúsení ako starí ľudia, sme suroví a smutní a povrchní – myslím, že sme stratení.

Ruky mi chladnú, po tele mi behajú zimomriavky, i keď noc je teplá. Iba hmla je chladná, táto príšerná hmla, čo sa plazí po mŕtvych pred nami a vysáva z nich posledný skrytý život. Zajtra budú bledí a zelení, krv sa im zrazí a sčernie.

**...................**

Preto sa mu prihováram: „Kamarát, nechcel som ťa zabiť. Keby si sem skočil ešte raz, neurobil by som to, ak by si bol aj ty rozumný. Ale predtým si bol pre mňa iba myšlienkou, kombináciou, čo žila v mojom mozgu a vyvolala rozhodnutie. – zaklal som túto kombináciu. Teraz však vidím, že si človek ako ja. Myslel som na tvoje ručné granáty, na tvoj bodák a na tvoje zbrane – teraz vidím tvoju ženu a tvoju tvár a to, čo máme spoločné. Vidíme to vždy príliš neskoro. Prečo nám vždy neprízvukujú, že ste tak isto ako my úbohí psi, že vaše matky sa tak isto strachujú ako naše a že máme rovnaký strach pred smrťou a rovnaké zomieranie rovnakú bolesť. Odpusť mi, kamarát. Ako si mohol byť mojím nepriateľom?

Keby sme odhodili tieto zbrane a tieto uniformy, mohol by si byť tak isto mojím bratom ako Kat a Albert. Vezmi si mojich dvadsať rokov, kamarát, a vstaň – zober si viac, lebo neviem, lebo neviem, čo si s nimi počnem.“

**Zadanie č. 13- vypracovanie**

Úloha č. 1

## Charakterizujte znaky, žánre a výrazové prostriedky *rečníckeho štýlu*.

**Rečnícky štýl:**

* patrí medzi najstaršie funkčné jazykové štýly; je štýlom ústnej komunikácie verejného styku
* **funkcie:** presviedčať, vysvetľovať, informovať, komentovať, agitovať a zapôsobiť na city poslucháča
* rečnícke prejavy majú najčastejšie ústnu podobu, ale väčšina z nich je vopred pripravená v písomnej forme (veľa z nich vznikne aj neplánovane a neoficiálne)
* pri tvorbe rečníckych prejavov sa uplatňujú subjektívne aj objektívne štýlotvorné činitele (subjektívno- objektívny charakter)
* **znaky:**

1. **ústnosť-** okrem jazykových prostriedkov rečnícky štýl využíva aj mimojazykové prostriedky (napr. mimika, gestikulácia a zrakový kontakt, a pod.)
2. **verejnosť-** útvary rečníckeho štýlu sú určené širokej verejnosti, preto musíme dbať na výber jazykových prostriedkov (napr. nesmie hromadiť odborné a cudzie slová), nesmieme používať vulgarizmy, číselné údaje zaokrúhľujeme, nepoužívame dlhé vetné konštrukcie
3. **sugestívnosť-** rečník sa snaží zapôsobiť na city poslucháčov, využívame prostriedky umeleckého štýlu (opakovanie slov, viackrát oslovíme poslucháčov, zdôrazňujeme niektoré slová, používame pauzu; zoslabíme, alebo zosilníme hlas, a pod.); **v závere-** vyjadrujeme svoje želania, výzvy
4. **adresnosť-** rečnícke útvary majú kolektívneho príjemcu (niektoré môžu byť venované jednotlivcom- napr. jubileá, ale počúva ich kolektív)
5. **názornosť-** využíva sa najmä v náučných prednáškach (obrazový materiál- napr. mapy, grafy, schémy, audiovizuálne pomôcky, a pod.)

* **žánre:**

1. **agitačné** (politická reč, súdna reč, kázeň, agitačný prejav, obžaloba, a pod.)- jazyk približne rovnaký, ako jazyk publicistiky, ale doplnený mimojazykovými prostriedkami (gestikulácia, mimika, a pod.); uplatňuje sa bežná slovná zásoba, pretože adresát je široký
2. **náučné** (prednáška, referát, koreferát, diskusia, polemika, kázeň, a pod.)- sú vecné a konkrétne; v úvode je treba vysvetliť cieľ, funkciu a zámer prejavu; jadro je výkladom o danej problematike, poúčaním, odôvodňovaním, argumentovaním; v závere sa zhrňuje obsah a naznačuj sa ako využiť poznatky
3. **príležitostné** (privítací prejav, otvárací prejav, pozdravný prejav, slávnostný prejav, výstraha, výzva, rozkaz, sobášny prejav, pohrebný prejav, príhovor, a pod.)- príhovory sú krátke, prejavy dlhšie; v týchto žánroch sa nič nevysvetľuje; adresát a predmet prejavu je známy; prejav je emocionálnejší, môže byť doplnený citátmi, veršami, a pod.

## Zaraďte uvedené rečnícke žánre: výzvu, výstrahu, rozkaz, prednášku, kázeň, reč za zosnulým, diplomatickú reč, referát, otvárací prejav

*výzva*- príležitostné žánre

*výstraha*- príležitostné žánre

*rozkaz*- príležitostné žánre

*prednáška*- náučné žánre

*kázeň-* náučné/agitačné žánre

*reč za zosnulým*- príležitostné žánre

*diplomatická reč*- agitačné žánre

*referát*- náučné žánre

*otvárací prejav*- príležitostné žánre

**Priraďte k nasledujúcim komunikačným situáciám zodpovedajúci rečnícky žáner**: *začiatok plesu, vedecká konferencia, súdny proces, predvolebná kampaň, krst novorodenca.*

*začiatok plesu*- privítací, otvárací, slávnostný prejav

*vedecká konferencia*- referát, koreferát, diskusia, prednáška

*súdny proces*- obžaloba, obhajoba, súdna reč

*predvolebná kampaň-* politická reč, diskusia

*krst novorodenca-* kázeň

## Vytvorte krátky slávnostný príhovor k ukončeniu maturít (minimálne 5 viet).

Vážený profesorský zbor, drahí spolužiaci!

Som hrdý/á na to, že tu dnes pred Vami môžem stáť, a taktiež na to, že sa v mene všetkých maturantov môžem Vám, vážený profesorský zbor, poďakovať.

Teraz tu stojíme pre Vami v plnej kráse dospelosti. Áno, už uplynuli štyri krásne roky študentské. Skúška, brána dospelosti, ktorá sa zdala najťažšou, je pre nás už len spomienkou na naše detstvo. Našli sme kľúč a bránu sme otvorili. Chvíľu sme zaváhali, ale rozhodli sme sa vykročiť tou správnou nohou vpred. Sme tu naposledy, aby sme sa rozlúčili a poďakovali Vám, no priveľmi sa neradujte, ešte prídu naše deti.

Prajem Vám, drahí naši profesori, aby ste na nás, Vašich študentov, spomínali s láskou, aby keď sa v budúcnosti stretneme, sme sa na seba len usmievali, a Vám milí moji spolužiaci prajem veľa úspechov v ďalšom živote.

Ďakujem.

Úloha č. 2

**Na základe všestrannej *analýzy románov* (téma, kompozícia, štylistika) vysvetlite autorský zámer. Zaraďte tvorbu autorov do literárneho kontextu.**

**Milo Urban: Živý bič**

**Téma:** osudy a utrpenie dedinčanov, dopady vojny na obyvateľstvo

**Miesto:** horno- oravské prostredie (konkrétne dedina Ráztoky)

**Čas:** obdobie prvej svetovej vojny

**Kompozícia:** skladá sa z 2 častí (každá z nich má 24 kapitol- sú relatívne samostatné a každá má svoju pointu)

1. **časť**- „Stratené ruky“- dedina zostala bez mužov, bez rúk, bez pomoci,
2. **časť**- „Adam Hlavaj“

**Autorov zámer:** poukázať na to, ako dedinčanov spojili udalosti vojny, ktoré na nich doľahli (dedina sa zmenila na živel a robí zúčtovanie s vojakmi, notárom, obchodníkmi); poukazuje na to, ako vojna do Ráztok prináša zranenia (Koreň), zabitých (Štefan), biedu a hlad, choroby, dezercie, rekvirácie, nekontrolovanú moc štátnej správy, alkoholizmus (Kúrňava), skazené mravy (Krista), samovraždy,...

- jedná sa o **unaministický román-** to znamená, že má kolektívneho hrdinu (ľud Ráztok)

**Milo Urban- tvorba:**

1. **poviedková**- vplyv expresionizmu (novela: Za vyšným mlynom, Jašek Kutliak spod Bučinky)
2. **románová-** vplyv realizmu (vrcholom tvorby román: Živý bič)

**Erich Maria Remarque: Na západe nič nového**

**Téma:** príbeh Paula Bäumera a mladých vojakov- členov 1. bojového družstva

**Miesto:** Francúzsko- Nemecký front (západný front), Nemecko

**Čas:** obdobie počas 1. svetovej vojny

**Kompozícia:** román sa skladá z 12 kapitol; nemá silnú hlavnú dejovú líniu (často prerušovaný rozhovormi, veľa priestoru dostávajú aj rôzne úvahy)

**Autorov zámer:** autor chce poukázať na nezmyselnosť vojny („Sme opustení, ako deti a skúsení, ako starí ľudia, sme STRATENÍ.“)

**Erich Maria Remarque- tvorba:**

**-** predstaviteľ stratenej generácie, aj exilová tvorba

- romány: Na západe nič nového, Víťazný oblúk

- veľmi častým motívom je **smrť**