**Zadanie č. 14**

Úloha č. 1

**Charakterizujte *slohové postupy* a priraďte im adekvátne slohové útvary /žánre/. Prečo sa môže vyskytnúť v rámci jedného textu viac slohových útvarov? Nájdite ich v ukážkach.**

**Ktorý slohový postup je charakteristický pre náučný štýl? Môžete vybrať z ukážok tému, ktorá by sa dala zmeniť na odbornú problematiku?**

Úloha č. 2

**Identifikujte *nespoľahlivého rozprávača* v literárnych dielach, porovnajte ho s ďalšími typmi rozprávačov.**

**Analyzujte a porovnajte ukážky a vysvetlite významový plán diela.**

Ukážky*: J. G. Tajovský – Apoliena*

*J. G. Tajovský – Maco Mlieč*

*B. S. Timrava – Ťapákovci*

**Jozef Gregor Tajovský: Apoliena**

Prišla; lenže aká!

Nie to, že bolo dievča z hôr a sedliačťa, ale že malo vraj pätnásť rokov a bolo len ako päsť. Taký kŕč opálený a ruky ako zápalky. Oči ako plánky, a ono zelené, biedne, začuchrané, hluché.

Pani by ho ani nebola vzala, ale jeho mať prosila, že sa ono spraví a že pláca – aká bude; len na nejaké hábočky aby si vyslúžilo.

S Apolienou, či – ako sme ju my prezvali – s Polenom, sme sa chytro skamarátili, ale zato musela obsluhovať spočiatku ešte i nás. Ak nám niečo kázali, čo ktorý z toho mohol, rád potisol na ňu. A ona, sprosták, všetko spravila, a keď bolo zle, i nás vytĺkli, vyhrážali sme sa jej, nadúvali proti nej líca, buchnátovali ju, alebo rozvrteli na dvorci – a pustili.

**Jozef Gregor Tajovský: Maco Mlieč**

Ja vlastne nemusel som sa pustiť ani do reči so starým Macom, len sucho rozpovedať jeho históriu, nakoľko ju znám. Ale aby ste nepovedali, že vymýšľam, radšej som sa zastavil minulej jesene pri ňom na medzi, aby ste z jeho vlastných úst počuli, ako sa má, že je so službou, a plácou a celým svojím životom spokojný a hrdý na svoju sluhovskú vernosť a prácu, za ňu sa mu už vyše štyridsať rokov dajú každý deň najesť, vypiť, pofajčiť a má sľúbenú opateru do smrti, či bude vládať robiť, alebo nie a po smrti slušné zahrabanie.

Starý Mliečnik ako osemnásťročný prišiel k majetnému sedliakovi za paholka ku koňom. Otec jeho valaštil, nuž aj malý Maco bol pri otcovi do sedemnásteho roku honelníkom, a potom pod' do lepšej, väčšej služby za paholka k mladému gazdovi.

(Tohto otec tak náhle zomrel nuž mať chytro oženila devätnásťročného syna a gazdovali.)

Mladý Mlieč bol mocný, robotný ako koník. Povrávali ľudia, že to preto, že bol od rodu trocha nasprostastý a aj hluchý.

Prezvali ho teda dievky, ako do dediny prišiel a počínal ich ako druhí paholci naťahovať – Mliečnikom, už neviem, či preto, že bol krátky, široký hrdla nič - ako by ho z pňa odťal.

**.....................**

Gazda mal už aspoň šesťdesiat rokov, lenže sa nedal s Macom ani porovnať. Bohatý, doprial si, nič nerobil, pešo nevyšiel ani do poľa, nuž mal brucho ani súdok a tvár ako mesiac za splnu a na Macovi iba ohorená, čierna, chlpatá kožka na širokých, veľkých kostiach, čaptavá noha a dokrvavené prsty na rukách.

,,A plácu, že akú máte?"

„Peňazí?"

„Hej,"

„A len tak, čo potrebujem: na tabak, švíbalky a ... a načože sú mi teraz? I tak by som ich užiť nemohol. Ženy, deti nemám... A gazda sľúbil, že ma opatrí až do smrti, či budem vládať niečo robiť, alebo nie, s akousi hrdosťou odpovedal starý Mliečnik, že má také zásluhy.

**Božena Slančíková Timrava: Ťapákovci**

Nastala jar. Lúče slnca otepleli; zohriata zem vydáva paru a vôňu. Povetrie je klzké, sťaby hladilo, a plné sviežosti. Tráva na lúkach sa tisne von, pri potokoch začínajú pučať vŕby a rakyty. Ľud sa chvatom berie do jarných prác. Cez zimu každý oddychoval, preležané údy sa žiadajú na čerstvé povetrie do poľa. Tváre sa v slnci omaľujú na červeno, oči prijmú bystrý a smelý svit.

Iba u Ťapákov po dvore postávajú chlapi a nemôžu zo seba striasť zimnú lieň. Nemôžu sa nahútať, či dnes ísť začať oračku, či nie. Role síce túžia už za pluhom – no nie je piatok, ale streda. U Ťapákov však odjakživa v iný deň nezačínali práce. V minulý piatok nemohli orať, bolo primokro, treba šetriť slabo prezimovaný statok, ale ak budú čakať do piatku, zatvrdne zem. Mal by teda ísť, ale či to bude dobre, či sa vydarí, keď začnú prácu v iný deň? Či tu bude požehnania...?

U Ťapákov je veľa národa. Štyria bratia so ženami a deťmi, piaty najmladší, Mišo je ešte mládencom. Jedna dievka, Anča, tridsaťročná – nevydatá. Nevydala sa – je mrzáčkou.

**Zadanie č. 14- vypracovanie**

Úloha č. 1

**Charakterizujte *slohové postupy* a priraďte im adekvátne slohové útvary /žánre/. Prečo sa môže vyskytnúť v rámci jedného textu viac slohových útvarov? Nájdite ich v ukážkach.**

Slohové postupy:

* je to proces skladania textu do celku; je to postup, ktorý využívame pri výstavbe textu
* voľba slohového postupu vyplýva najmä z cieľa jazykového prejavu
* **druhy slohových postupov:**

1. **informačný slohový postup-** slúži na sprostredkovanie informácií, faktov, údajov, t. j. odpovedá sa ním na otázky typu: *Kto? Čo? Kedy? Kde? a pod.* Uplatňuje sa najmä v administratívnom, publicistickom a hovorovom štýle. (oznámenie, správa, životopis, splnomocnenie, a pod.)
2. **rozprávací slohový postup-** slúži na tvorbu alebo reprodukciu skutočného, alebo fiktívneho príbehu; prevládajú v ňom činnostné slovesá, je založený na časovej postupnosti. Uplatňuje sa najmä v textoch hovorového a umeleckého štýlu. (rozprávanie, umelecké rozprávanie, črta, poviedka, ucelený dialóg, a pod.)
3. **opisný slohový postup-** slúži na vymenovanie znakov a vlastností osoby, veci, alebo činnosti; na priblíženie/znázornenie niečoho alebo niekoho niekomu inému. Znaky a vlastnosti osôb, vecí, zvierat a činností sa vymenúvajú v istom poradí, ktoré závisí od podávateľa, pretože ten im stanovuje dôležitosť. Uplatňuje sa hlavne v hovorovom, náučnom a umeleckom štýle. (opis osoby, opis veci, charakteristika, posudok, a pod.)
4. **výkladový slohový postup-** slúži na objektívne vysvetlenie toho, ako niečo vzniklo, na čo slúži, ako ovplyvňuje veci okolo a pod. Dôraz nie je kladený na vymenovaní faktov, autor sleduje najmä logicko- príčinné súvislosti medzi nimi. Uplatňuje sa hlavne v náučnom, publicistickom rečníckom štýle. (dizertácia, referát, výklad, prednáška, a pod.)
5. **úvahový slohový postup-** slúži na zaujatie a vyjadrenie vlastného stanoviska k najrozličnejším otázkam bytia, t. j. autor vyjadruje svoje stanovisko k problému a subjektívne ho hodnotí. Uplatňuje sa hlavne v náučnom, publicistickom, umeleckom a rečníckom štýle. (úvaha, komentár, a pod.)

* **hybridizácia slohového postupu-** napr. v odbornej prednáške sa uplatňuje výkladový slohový postup- ale pri prednáške z biológie sa prednášajúci nevyhne ani opisnému slohovému postupu (napr. pri opise stavby istého živočícha)

**-** alebo napr. v umeleckom rozprávaní sa môže uplatňovať okrem rozprávacieho slohového postupu aj opisný slohový postup, ale aj úvahový slohový postup

**Ktorý slohový postup je charakteristický pre náučný štýl? Môžete vybrať z ukážok tému, ktorá by sa dala zmeniť na odbornú problematiku?**

V **náučnom štýle** sa najviac využíva **výkladový slohový postup**, pretože vysvetľuje javy a vzťahy medzi javmi. V **odbornom opise** je využitý **opisný slohový postup**, v **referáte** využívame **informačný slohový postup. Rozprávací slohový postup** sa využíva len v **ústnej prednáške**, aj to len v motivačnej časti.

**Téma, ktorá sa dá zmeniť na odbornú problematiku:** život Ťapákovcov, vykorisťovanie Maca Mlieča

Úloha č. 2

**Identifikujte *nespoľahlivého rozprávača* v literárnych dielach, porovnajte ho s ďalšími typmi rozprávačov.**

**Typy rozprávačov:**

1. **autorský rozprávač-** javí sa v podobe nezainteresovaného pozorovateľa všetkého, čo sa deje (3. osoba)
2. **personálny rozprávač-** zobrazuje len jednu postavu v celkovej šírke jej vonkajšieho a vnútorného života; ostatné postavy si všíma len zo zorného uhla tejto postavy (3. osoba)
3. **priamy rozprávač-** všíma si vnútorný svet len jednej postavy, pri ostatných postavách zaznamenáva len ich vonkajšie prejavy (1. osoba)
4. **rozprávač oka kamery-** znázorňuje vonkajšie prejavy a vzhľad, opisy správanie, dialógy, gestá, ktoré majú poukázať na vnútorný svet postáv
5. **nespoľahlivý** (falošný) **rozprávač-** nerozpráva v duchu autora diela, ale je s ním v rozpore; rozprávačom je zlá, alebo nedôveryhodná osoba (zločinec, nezodpovedný človek, malé dieťa); nespoľahlivý rozprávač je „skúškou dospelosti“ čitateľa, ktorý má pochopiť, že sa s ním zahráva a je nedôveryhodný. (napr. v diele Apoliena)
6. **vševediaci rozprávač-** vie všetko, pozná postavy, aj prostredie; je anonymný, nezasahuje do deja, nestotožňuje sa zo žiadnou z postáv. (3. osoba)

**Analyzujte a porovnajte ukážky a vysvetlite významový plán diela.**

**Jozef Gregor Tajovský: Apoliena**

**Téma:** príbeh hluchonemej Apolieny, ktorá je slúžka

**Miesto:** dedina, dom u majstra

**Čas:** 19. storočie

**Literárny druh:** epika

**Literárny žáner:** poviedka (zachytáva spoločenské zlá)

**Postavy:**

Apoliena- hluchonemá (od bitky otca), slušná, pokorná sedliačka; ruky mala ako švíbalky

Rozprávač- jeden z pracujúcich učňov u majstra, je k Apoliene zlý (preto nespoľahlivý rozprávač)

pani Majstrová- manželka majstra, nemala rada Apolienu

matka Apolieny + 2 sestry Apolieny

**Idea:** Tajovský v diele poukazuje na alkoholizmu, a zároveň ho kritizuje

**Jozef Gregor Tajovský: Maco Mlieč**

**Téma:** ťažký život chudobného človeka- sluhu Maca Mlieča

**Miesto:** dedina

**Čas:** 19. storočie

- **kriticko- realistická poviedka**, v ktorej je autorský rozprávač, ktorý sa stretáva s Macom Mliečom pár dní pred jeho smrťou

**Postavy:**

Maco Mlieč- prezývaný mliečnik, nie práve vzhľadný, kríva, je nahluchlý; je slušný, pracovitý, nekonfliktný, nasprostastý, životná filozofia: „Poriadne robiť, sebe či cudziemu, jedno je, statočne umrieť.“

gazda- v dedine bol richtárom, neľudský, k Macovi sa správa ako k majetku, využíval ho, vykorisťoval ho

**Idea:** Tajovský poukázal na vykorisťovanie Maca Mlieča (odsudzuje ho). Ukázal na to, že ľudia sa delia na pánov a chudobných

**Božena Slančíková Timrava: Ťapákovci**

**Téma:** opis života rodiny Ťapákovcov, kritika ich lenivosti

**Čas:** začiatok 20. storočia (celý rok)

**Miesto:** univerzálna dedina (do Ťapákovcov)

- nachádzame tu **vševediaceho rozprávača**, ktorý pozná prostredie, aj najhlbšie túžby postáv

**Postavy:**

Paľo Ťapák- ľahostajný, pokojný, lenivý, nedbá o seba, má rád staré zaužívané zvyky (nové veci nemá rád), je žiarlivý

Iľa- Paľova manželka- prezývali ju „kráľovná“, panovačná, pracovitá, nepáči sa jej lenivosť a domov Ťapákovcov, pre jej názory ju nemá nikto rád, je vzdelaná, sebavedomá, má pevnú vôľu

Anča- Paľova sestra- mrzáčka, nikto ju pre jej povahu nechcel, je krajčírka, nemá rada Iľu

Ťapákovci- leniví, ľahkovážni, ľahostajní, málovravní (neodpovedajú na každú otázku), zanedbaní, neupravení, špinaví, nechce sa im pracovať, majú zastarané názory, správajú sa ako zvieratá (sú nečistotní,...)

**Idea:** rieši konflikty medzi Iľou a Ťapákovcami, rozličné pohľady na svet, poukazuje na lenivosť Ťapákovcov