**Zadanie č. 16**

Úloha č. 1

**Vysvetlite, čo je to syntax, syntagma a veta. Nájdite v literárnych  ukážkach príklady na vetné sklady, jednočlenné a dvojčlenné vety a vetný základ.**

**Určite vety podľa členitosti:** *Pomohol mi včera. Blýska sa. Deti sa vonku hrali. Nekonečný príbeh. Snažte sa! Čítam knihu. Peter od susedov zbieral včera v hore lesné plody.*

**V poslednej vete určite všetky vetné členy.**

### Úloha č.2

**Porovnajte *reťazový kompozičný princíp* a klasický päťfázový kompozičný princíp v próze. Vysvetlite pojem *lyrizovaná próza* a nájdite prvky naturizmu v ukážkach.**

Ukážky: *D. Chrobák - Drak sa vracia*

*M. Figuli - Tri gaštanové kone*

*F. Švantner - Malka*

**Margita Figuli: Tri gaštanové kone (úryvok)**

- Keď sa vrátim, ako ti dám vedieť? –

Rozmýšľala a prvý raz sa šťastnejšie usmiala. Úsmev spočinul na mojom koni. Stade sa vrátil znova do mojej tváre a nezmeniteľne povedala.

- Vrátiš sa s troma gaštanovými koňmi a na mieste, kde ich uviažeš, tam sa stretneme. To bude znamenie.

............

Z pitvora vychodí Magdalénina matka. Od jej prísneho pohľadu púšťajú sa naše ruky. Potom počujem spoza uhla domu, pri ktorom som stál, ako Magdalénu hreší, že sa priatelí so mnou.

...............

Prišiel som po teba do tohto kraja, lebo ty si chcela, aby som prišiel. Všetko som splnil, čo som ti sľúbil, len teraz neviem, či si odhodlaná splniť svoj sľub aj ty.

- Som žena Zápotočného, odbavila ma s trpkým prízvukom na slovách. - Viem, viem, že si bola ženou Zápotočného, ale to mi neprekáža.

- Zmocnil sa ma slobodnej a mali sme mať dieťatko...

- I to viem, Magdaléna a nerozumiem, prečo by som ťa mal preto zavrhnúť.

- Lebo som ti povedala, vykríkla, - že ťa budem čakať čistá a nepoškvrnená... ale nemohla som, Peter, rozplakala sa - nemohla som, lebo ma donútili.

Všetko viem, Magdaléna, a netreba sa ti pre nič ospravedlňovať.

.............

Keď sme skončili všetky povinnosti, vybrali sme sa konečne do Turca. Šli sme v noci. Tma tejto noci bola presýtená tuhou jarnou vlahou. Zem pod kopytami našich troch gaštanových koní sa parila a kyprela. Preniknutý zázrakom tejto tichej noci a tejto našej cesty, naraz som pochopil, prečo je všetko okolo nás také krásne, len čo sme osameli. Bola to naša prvá noc. Bola to naša svadobná noc. Pevne a smelo držím jednou rukou uzdu a druhou prechodím po Magdaléninom pleci až ku končekom prstov na ruke.

Rád by som prešiel až ku končekom palcov na jej nohách a stade až na temeno jej hlavy. Rád by som sa dotkol jej čela, jej úst a jej očí. Rád by som sa znova uistil, že to všetko je už teraz moje. Lenže Magdaléna po toľkej únave zaspala mi v náručí a ja ju nechcem budiť. A nič viac si už nežiadam, len aby to, čo nás spojilo, zostalo medzi nami neporušené navždy.

**Dobroslav Chrobák: Drak sa vracia (úryvok)**

Tí dvaja namierili svoje kroky rovno v tú stranu, proti hustnúcej tme, krížom cez Brezia.

Drak ide popredku, pár krokov za ním ide Šimon. Obaja sú asi rovnakej výšky, obaja idú rovnakým krokom. Ibaže Drak je pri chôdzi trochu nachýlený a jeho silueta je štíhlejšia ako silueta Šimonova. A potom: Drak má na nohách čižmy, je oblečený do úzkych čiernych nohavíc a krátkeho čierneho kabáta, na hlave má nízky čierny klobúk s okrúhlou, vpredu sklopenou strechou – Drak je celý čierny. Kdežto Šimon – kráča v mäkkých valaských krpcoch, s mačkami na pätách, v bielych súkenkách, v košeli so širokými rukávmi, v kamizole prehodenej cez plece a v klobúku s úzkou, všade dookola vyhrnutou strechou. Šimon je skôr biely než čierny a jeho silueta odráža sa preto jasnejšie od tmavého pozadia....

Takýto je drak a takýto je Šimon, keď sa toho večera pustili krížom cez Brezia proti hustnúcej tme, proti vrchom, ktorých jasné štíty zachycovali dosiaľ ostatné lúče zapadajúceho slnca, takže tie štíty, samotné ako špice, žiarili tam v tme, neobvykle vysoko nad obzorom, ako modrasté zafíry, ako ligotavé drahokamy.

**František Švantner: Malka (úryvok)**

Hľa, Malka, malá Malka mi posiela lístoček, biely lístoček, ktorý azda vytrhla z modlitebnej knižočky, čo dostala darom na birmovku od krstnej matere...Beriem od honelníka papierik a vystieram ho nepokojnými prstami. Čože mi tá drobná ručička píše, čo tá pehavá hlávočka navymýšľala, čože to môže byť. Šaliem nedočkavosťou, prizerajúc sa zblízka na papierik.

- Ja viem, kto ti prečíta Malkin lístok.

- Kto? Vyzvedám sa, lebo ma biely papierik neprestáva trápiť.

- Šajban. Šajban vie aj písať, aj čítať, lebo dnes popoludní som niesol Malke takýto istý papierik od neho.

Nepovedal som nič, ale celé telo mi podsypal studený srieň. Pobrali sme sa na salaš.

**Zadanie č. 16- vypracovanie**

Úloha č. 1

**Vysvetlite, čo je to syntax, syntagma a veta. Nájdite v literárnych  ukážkach príklady na vetné sklady, jednočlenné a dvojčlenné vety a vetný základ.**

**Syntax-** je jazykovedná disciplína, ktorá sa zaoberá skladaním slov do viet (spájaním viet do textov sa zaoberá **nadvetná syntax**, resp. textová syntax)

**Syntagma:**

* sklad, je vo vete významovou a gramatickou jednotkou (preto je tvorený len plnovýznamovými slovami)
* je to najjednoduchšia syntaktická konštrukcia
* je to spojenie dvoch, alebo viacerých plnovýznamových slov, ktoré sú obsahovo a gramaticky zviazané (napr. ružová blúzka, trhať kvety, písať diktát, a pod.)
* **podľa významovej stránky skladu rozlišujeme:**

1. prisudzovací sklad- napr. brat vymaľoval, a pod.
2. určovací sklad- napr. môj brat, vymaľoval včera, vymaľoval izbu, našu izbu, a pod.
3. priraďovací sklad- brat a kamarát, izbu a kuchyňu, a pod.

**Veta:**

* je to základná syntaktická jednotka s uceleným významom, gramaticky usporiadaná a intonačne uzavretá
* presnejšie je to komplexná gramaticko- sémantická systémová jednotka, ktorá má povahu základnej komunikatívnej jednotky.
* skladá sa z vetných členov, ktoré v nej vytvárajú sklady

**Vetné sklady v ukážkach:**

1. **prisudzovací sklad-** posiela lístoček, beriem papierik, Šimon kráča, Magdaléna zaspala, ručička píše, a pod.
2. **určovací sklad-** drobná ručička, beriem papierik, vystieram prstami, trpkým prízvukom, a pod.
3. **priraďovací sklad-** pevne a smelo, čistá a nepoškvrnená, a pod.

**Vety podľa členitosti v ukážkach:**

1. **jednočlenné-** Šajban.
2. **dvojčlenné-** Drak je celý čierny.; Prišiel som po teba do tohto kraja, lebo ty si chcela, aby som prišiel.; Čože mi tá drobná ručička píše, čo tá pehavá hlávočka navymýšľala, čože to môže byť.

**Určite vety podľa členitosti:** *Pomohol mi včera. Blýska sa. Deti sa vonku hrali. Nekonečný príbeh. Snažte sa! Čítam knihu. Peter od susedov zbieral včera v hore lesné plody.*

***Pomohol mi včera.-*** dvojčlenná, neúplná (zamlčaný podmet- on)

***Blýska sa.-*** jednočlenná, slovesná

***Deti sa vonku hrali.-*** dvojčlenná, úplná

***Nekonečný príbeh.-*** jednočlenná, neslovesná

***Snažte sa!-*** dvojčlenná, neúplná (zamlčaný podmet- vy)

***Čítam knihu.-*** dvojčlenná neúplná (zamlčaný podmet- ja)

***Peter od susedov zbieral včera v hore lesné plody-*** dvojčlenná, úplná

**V poslednej vete určite všetky vetné členy.** *(Peter od susedov zbieral včera v hore lesné plody.)*

**Peter-** podmet

**od susedov-** predmet (nepriamy)

**zbieral-** prísudok

**včera-** príslovkové určenie času

**v hore-** príslovkové určenie miesta

**lesné-** prívlastok (zhodný)

**plody-** predmet (priamy)

### Úloha č.2

**Porovnajte *reťazový kompozičný princíp* a klasický päťfázový kompozičný princíp v próze. Vysvetlite pojem *lyrizovaná próza* a nájdite prvky naturizmu v ukážkach.**

**Reťazový kompozičný princíp:**

* zachováva prirodzené časové (teda chronologické) usporiadanie rozprávania príbehu
* často chýba typické hromadenie napätia, ktoré je charakteristické pre klasickú 5- člennú kompozíciu (takéto dielo často nemá zápletku, ani obrat v deji)
* jednotlivé kapitoly sú akoby príhodami samy o sebe
* každý nový príbeh je akoby spojovacím článkom medzi príbehom predchádzajúcim a nasledujúcim

**Päťfázový kompozičný princíp:**

* má klasickú päťčlennú stavbu (úvod, zápletka, vyvrcholenie, obrat v deji, rozuzlenie)

**Lyrizovaná próza:**

* koncom 20. rokov 20. storočia sa v slovenskej próze začala objavovať tendencia lyrizácie prózy
* prozaici vo svojich dielach začínajú používať prvky lyriky (metafory, personifikácie, epitetá, prirovnania, smyboly,...)
* vrcholom lyrizovanej prózy je umelecký smer **naturizmus**, ktorý vznikol v 30. rokoch
* **znaky lyrizovanej prózy:**

1. dej sa odohráva v prírode
2. autori často dávajú do protikladu život v meste so životom na dedine
3. často sa utiekajú do fantazijnej predstavy sveta (často rozprávkovej- v ktorej dobro víťazí nad zlom)
4. využíva rozprávkové motívy, symboly, magické čísla (3, 7), rozprávkové postavy (drak)
5. hrdina je zahalený, tajomný, výnimočný človek; žije v styku s prírodou
6. lyrizácia prózy (metafory, personifikácie, epitetá, prirovnanie, symboly,...)

**Dobroslav Chrobák: Drak sa vracia**

* **znaky naturizmu-** dej je rozprávkový (Drak, dobro víťazí nad zlom, splnenie úlohy,...); prvky lyriky (metafory, epitetá, prirovnania,...); dej sa odohráva v prírode; v diele dominuje tajomnosť (Drak nevie odkiaľ prišiel, nevie čo je zač.); Drak bojuje o svoje šťastie, česť a prijatie dedinčanmi za svojho- je symbolom obety a obetavosti (pomáha druhým)

**František Švantner: Malka**

* **znaky naturizmu-** dej prebieha v prírode (vo vrchárskom prostredí); dej je popretkávaný tajomnosťou, živelným a pudovým konaním postáv; dej nám nesie mravné posolstvo (Za zlo, ktoré spáchame nebudeme potrestaní my, ale iní- nevinní.)

**Margita Figuli: Tri gaštanové kone**

* **znaky naturizmu-** dej sa odohráva na dedine; rozprávkovosť (dobro víťazí nad zlom, prekonávanie rôznych skúšok); symbolika čísel (3 kone, 3 úlohy); symbolika zvierat (kone- sila, mužnosť); **postavy:** Peter (predstaviteľ dobra a statočnosti), Magdaléna (predstaviteľka vernosti a pokory), Jano (predstaviteľ zla a sebectva); záujem o vnútorný svet postáv (zachytávanie psychiky vnútornými monológmi- najmä u Petra)