**Zadanie č. 18**

Úloha č. 1

**Vysvetlite, čo je to veta a klasifikujte vety podľa zloženia.**

**Určite v ukážkach** *Pes* a *Pisár Gráč* **vety označené iným typom písma** (*kurzívou*) **a určite typ súvetia.**

**Doplňte do textu** *Odyseus* **interpunkčné znamienka tak, aby vznikli dve podraďovacie súvetia a určite typ vedľajšej vety.**

Úloha č. 2

**Vysvetlite *princíp voľných asociácií* v rozprávaní a pojem *prúd autorovho vedomia*. Vysvetlite rozdiel: dielo so skrytým významovým plánom a dielo, v ktorom absentuje dejová rovina. Objasnite bizarnosť postáv *v netradičnej próze*.**

Ukážky: *Dušan Dušek – Kufor na sny, J. C. Hronský – Pisár Gráč*

*J. Joyce – Odyseus, F. Kafka - Premena*

**Dušan Dušek: Kufor na sny**

PES

***Sused má psa, ktorý nevie, že je blázon.*** Vidí v ňom iba svojho pána: ako každý pes. Stretávame ich na schodišti alebo pred naším domom, niekedy aj viackrát za deň, chodia spolu na pivo. ***Musím dávať pozor, ináč mi hneď vojdú do cesty***, hoci si to neželám, chcú sa dať do reči. Pes sa volá Ukulele.

Ničí ma jeho otrocká poslušnosť pomiešaná s prítulnosťou a tá zase so slinami jeho vlhkého jazyka, ktorým susedovi každú chvíľu olizuje ruky. Alebo sa mu obtiera o kolená. A zatvára oči. Pritom susedovi hocikedy straší vo veži. Vylezie na plot a pľuje odtiaľ na ľudí. Po pive má dosť slín. Pes ešte viac. ***Sedí pod ním, vrtí chvostom tak, že zametá zem a zamilovane pozerá na svojho bláznivého pána****.* Inokedy sused nájde fľašu od piva, uvelebí sa s ňou na chodníku pred detskými jasľami a fúka do hrdla, odkiaľ sa ozýva zvuk podobný lodnej siréne. Po chvíli sa zmení na akúsi melódiu. Ukulele sa vždy pridá, breše a zavýja, až nakoniec z jaslí vyjde tučná kuchárka a obidvoch zaženie.

Strašne radi sa dajú zahnať. Pes ešte radšej ako jeho pán. Smejú sa a majú z toho prču. Idú na pivo.

------------

***Zahnú za roh a vojdu mi do cesty.***Rýchlo sa im vyhnem.

Sused volá: „Veď už sa nám toľko nevyhýbajte!‟

A pes vrtí chvostom. A zatvára oči. No každý sa vyhne.

Sused tenkým hlasom hovorí: „Vidíš, Ukuško, aký je, vyhýba sa, čo s ním?‟

Zaviažem si šnúrku na topánke a pozriem na hodinky. Akože: nič sa nedeje. Pes ma oňuchá a splašene odskočí, stiahne chvost a dobehne suseda: pre neho som blázon.

**J. C. Hronský: Pisár Gráč**

Milý pán nebohý Greškovič, darmo by ste mi odkazovali, že do toho ma nič, či Váš opovržlivý a výsmešný zrak sem chodieva na vizitu alebo nechodieva, darmo by ste tvrdili, že tento list ma pochodiť od pani Jany alebo Michala, ja sa spravujem príkazom božím -,,miluj blížneho“, a preto sa musím starať o blížnych*,* a preto píšem i Vám tento nemilý list. ***Ráčte ho prijať ako dobrú radu od človeka, ktorý nikdy nebol múdry, lebo nikdy nemlčal a myslel si, že príkazy božie sú pre ľudí.***

**J. Joyce: Odyseus**

Mulveyho list prišiel hneď zrána ešte keď som ležala v posteli a keď mi pani Rubiová priniesla kávu požiadala som ju aby mi ho podala tamto ukázala som prstom nemohlo mi na um zísť slovo sponka čím by som ten list otvorila aha horquilla je to neúslužná starena ustavične jej do očí padá príčesok ale ani ten jej nepomáha taká je škaredá akoby už mala 80 alebo 100 rokov tvár má celkom zvráskavenú napriek svojej zbožnosti je panovačná lebo doteraz nestrávila že sa skončili časy atlantickej flotily že polovica lodí na svete pláva s britskou zástavou že nanič sú jej carabineros keď im štyria opití Angličania spod nosa uchmatli tú skalu...

**Franz Kafka: Premena**

Keď sa Gregor Samsa jedného rána prebudil z nepokojných snov, zistil, že sa v posteli premenil na akýsi príšerný hmyz. Ležal na chrbte tvrdom ako pancier a len čo nadvihol hlavu, zbadal si vyklenuté hnedé brucho rozčlenené oblúkovitými výstužami, na vrchole ktorého sa ledva udržala prikrývka, pripravená celkom sa zošuchnúť. Početné, v pomere k ostatnému objemu žalostne tenké nôžky sa mu bezmocne hmýrili pred očami.

--------------------------

,,Musíme sa toho zbaviť,“ povedala sestra teraz už priamo otcovi, lebo matka pre kašeľ nepočula, ,,ešte vás dvoch umorí. Keď raz musí človek tak ťažko pracovať ako my všetci, nemôžeme mať predsa doma večné trápenie.“

**Zadanie č. 18- vypracovanie**

Úloha č. 1

**Vysvetlite, čo je to veta a klasifikujte vety podľa zloženia.**

**Veta:**

* je základná jednotka komunikácie
* vyjadruje ucelenú myšlienku, pričom je zvukovo (intonačne) a gramaticky usporiadaným celkom
* **rozdelenie:**

1. **jednoduchá** (má práve 1 prisudzovací sklad):
2. holá- obsahuje len hlavné vetné členy
3. rozvitá- obsahuje aspoň 1 rozvíjací vetný člen
4. jednočlenná (nedá sa rozčleniť na prísudkovú a podmetovú časť):
5. *slovesná*- vetný základ je vyjadrený slovesom
6. *neslovesná*- vetný základ nie je vyjadrený slovesom
7. dvojčlenná (dá sa rozčleniť na podmetovú a prísudkovú časť):
8. *úplná*- má vyjadrený aj podmet
9. *neúplná*- nemá vyjadrený podmet, ale je vyjadriteľný
10. **súvetie- zložená veta** (má aspoň 2 prisudzovacie sklady)
11. jednoduché (má práve 2 prisudzovacie sklady):
12. *priraďovacie* (2 gramaticky rovnocenné vety):

* zlučovacie- deje prebiehajú súčasne, alebo tesne za sebou
* stupňovacie- obsah jednej vety stupňuje obsah druhej vety
* odporovacie- obsah jednej vety odporuje obsahu druhej vety
* vylučovacie- obsah jednej vety vylučuje obsah druhej vety
* dôvodové- obsah druhej vety vysvetľuje príčinu, alebo motív deja prvej vety
* dôsledkové- obsah druhej vety vyjadruje dôsledok, alebo myšlienkový záver prvej vety

1. *podraďovacie* (1 veta je nadradená [hlavná] a 1 je podradená [vedľajšia]):

* s prísudkovou vedľajšou vetou
* s podmetovou vedľajšou vetou
* s predmetovou vedľajšou vetou
* s príslovkovou vedľajšou vetou (miestnou, časovou, spôsobovou, príčinnou)
* s prívlastkovou vedľajšou vetou
* s doplnkovou vedľajšou vetou

1. zložené (má aspoň 3 prisudzovacie sklady)

**Určite v ukážkach** *Pes* a *Pisár Gráč* **vety označené iným typom písma** (*kurzívou*) **a určite typ súvetia.**

***Sused má psa, ktorý nevie, že je blázon.-***

***Musím dávať pozor, ináč mi hneď vojdú do cesty.-***

***Sedí pod ním, vrtí chvostom tak, že zametá zem a zamilovane pozerá na svojho bláznivého pána****.-*

***Zahnú za roh a vojdu mi do cesty.-***

***Ráčte ho prijať ako dobrú radu od človeka, ktorý nikdy nebol múdry, lebo nikdy nemlčal a myslel si, že príkazy božie sú pre ľudí.-***

**Doplňte do textu** *Odyseus* **interpunkčné znamienka tak, aby vznikli dve podraďovacie súvetia a určite typ vedľajšej vety.**

Úloha č. 2

**Vysvetlite *princíp voľných asociácií* v rozprávaní a pojem *prúd autorovho vedomia*. Vysvetlite rozdiel: dielo so skrytým významovým plánom a dielo, v ktorom absentuje dejová rovina. Objasnite bizarnosť postáv *v netradičnej próze*.**

**Princíp voľných asociácií-** neočakávané a voľné spájanie citov, myšlienok a obrazov mysli človeka do väčších celkov (asociácií)

**Prúd autorovho vedomia-** pokus zachytiť myšlienkový proces skôr, ako sa myšlienka sformuje do vety; snaha vyjadriť všetko, čo je slovami nevyjadrené, slabo organizované (vyjadrené vnútorným monológom)

**Dielo so skrytým významovým plánom-** dielo, v ktorom nie je jeho význam, alebo myšlienkové posolstvo, ktoré nám autor podáva otvorene vyslovené v pásme postáv, alebo rozprávača, ale v ktorom vyplýva z textu pri premýšľaní, dotváraní naznačených vzťahov a súvislostí

**Dielo, v ktorom absentuje dejová rovina-** je tvorené spájaním jednotlivých príbehov a motívov, nemá pevnú dejovú líniu tvorenú časovou následnosťou udalostí

**Bizarnosť postáv-** mnohé bizarné postavy sú alegóriou na problémy vtedajšej spoločnosti, alebo jej symbolom (napr. Franz Kafka: Premena- premena Gregora Samsu na hmyz); pri prúde autorovho vedomia splývala fantázia s realitou

**Dušan Dušek: Kufor na sny**

* zbierka 33 poviedok
* mnohé poviedky sú mozaikovité (ich obsah s nedá zreprodukovať)
* frekventovanou témou jeho poviedok je popri detstve aj vzťah medzi mladšou a staršou generáciou
* jeho texty nemajú klasickú kompozíciu
* autor hľadá originalitu vo všedných veciach, snaží sa o vykreslenie každodennosti, všednosti
* poviedky sú zaplnené drobnými rázovitými postavičkami, ktorým často chýba bližšia charakteristika

**James Joyce: Odyseus**

* írsky spisovateľ píšuci po anglicky; priekopník nového, moderného typu prózy- „prúdu vedomia“
* **literárny žáner:** román
* **téma:** jeden deň obyvateľov Dublinu a všetko, čo sa v tento deň stihlo odohrať
* je paródiou Homérovho eposu Odysea a jeho putovania
* každý človek je vnímaný rozličnými osobami a popisovaný z rôznych hľadísk
* zachytáva zážitky bezvýznamného židovského novinára a reklamného agenta Leopolda Blooma (predstavuje Odysea), učiteľa a spisovateľa Stephena Dedalusa (zodpovedá Telemachovi) a Bloomovej ženy- opernej speváčky Molly (predstavuje Penelopu)
* rovanko, ako bájny grécky hrdina putuje aj Bloom; putuje z miesta na miesto, stretáva zaujímavých ľudí a prekonáva rôzne nástrahy
* autor vytvoril kontrast medzi malicherným pachtením Blooma a činmi starovekých hrdinov

**Jozef Cíger Hronský: Pisár Gráč**

* **literárny žáner:** román
* rozprávačom a hlavným hrdinom je Gráč, ktorý robil pisára v inkasnej firme
* Gráč sa v románe retrospektívne vracia do minulosti- spomína na svoje detstvo, na svoju matku, otca, i brata, 1. svetovú vojnu,...
* zobrazuje absurditu vojny- jej absurdita sa ukazuje v ľuďoch a ich absurdnom správaní

**Franz Kafka: Premena**

* **literárny žáner:** poviedka
* **téma:** premena Gregora Samsu na hmyz a jeho postupný fyzický a psychický úpadok
* **hlavná myšlienka:** autor poukazuje na plytké rodinné a medziľudské vzťahy
* autor využíva nespoľahlivého rozprávača (strieda sa vševediaci s priamym)
* poviedka je vybudovaná na voľne radených príbehoch a situáciách, nemá tradičnú kompozíciu poviedky
* má alegorický význam- ak spoločnosť nemá zo svojich členov úžitok, alebo má s nimi problémy, tak sú pre spoločnosť zbytoční a spoločnosť ich necháva napospas osudu