**Zadanie č. 19**

Úloha č. 1

**Vysvetlite nepravidelnosti v stavbe vety a určite: vytýčený vetný člen, pripojený vetný člen, osamostatnený vetný člen, výpustku, neukončenú výpoveď, vsuvku, prístavok.** *Mladosť – pochabosť. Jednotka, tá ešte neznamená úspech v živote. Vrátili sme sa z výletu, včera. Hora spievala chorál. Ticho a nábožne. Prišlo mi ľúto, že som sa s Dorou... Pes, verný priateľ človeka, čakal pred domom. Remeslo má zlaté dno, ako vravievala stará mama.*

**Nájdite v texte aspoň päť podobných modifikácii vetnej stavby a polovetných konštrukcií.**

Úloha č. 2

**Vysvetlite *podstatu absurdnej drámy*. Porovnajte klasickú a absurdnú drámu. Vyjadrite osobný vzťah k absurdnému spracovaniu drámy.**

Ukážky: *M. Lasica, J. Satinský: Nečakanie na Godota*

*S. Beckett - Čakanie na Godota*

*V. Havel – Zahradní slavnost*

**Samuel Beckett: Čakanie na Godota (úryvok)**

1. DEJSTVO

ESTRAGON: Ty! (*Chytí zvyšok mrkvy za konček vňate, zdvihne ho a otočí pred očami*.)

To je zaujímavé. Čím človek viac je, tým je to horšie.

VLADIMÍR: U mňa je to naopak.

E: To je?

V: Postupne si zvykám na chuť.

E: (po dlhom rozmýšľaní): A to je naopak?

V: Otázka temperamentu.

E: Charakteru.

V: Za to človek nemôže.

E: Človek sa zbytočne pechorí.

V: Zostáva tým, čím je.

E: Nadarmo sa trepe.

V: Podstata sa nemení.

------------

E: Tak ideme?

V: Poďme.

(*nepohnú sa)*

1. DEJSTVO

V: Keby si to skúsil?

E: Už som všetko skúsil.

V: Myslím topánky.

E: Žeby?

V: Aspoň prejde čas. (*pauza*) Uisťujem ťa, bude rozptýlenie.

E: Uvoľnenie.

V: Zábava.

E: Uvoľnenie.

**Milan Lasica, Július Satinský: Nečakanie na Godota (úryvok)**

1: Prezraďte mi, prosím vás, čo tu vlastne robíte? Nečakáte náhodou na niekoho?

2: Ja? Na koho by som čakal? Ja som tu len zostal, lebo keby som odišiel a niekto by sem náhodou prišiel, tak by som tu nebol. A to nemôžem riskovať.

--------

2: Vy na neho čakáte? Zostali ste tu kvôli nemu?

1: Ja? Ja som tu nezostal. Ja som sa len vrátil, aby som sa presvedčil, či tu náhodou nie je. Aj vy ste sa vrátili?

2: Nie. Ja som sa nevrátil, pretože som nikam neodišiel. A nikam som neodišiel preto, aby som sa náhodou nevrátil neskoro. A vy ste sa prečo vrátili? Budete čakať?

1: Kdeže! Mám toľko práce, že som rád, keď sa konečne dostanem do postele. Keby som čakal – keby som si našiel čas na čakanie – použil by som jednu z premnohých čakární. Nebudem predsa čakať hocikde, keď máme čakárne.

2: V tom s vami zásadne súhlasím. Spomeňte si na slová Godota: ,,Čakáreň je prostriedok, nástroj, pomocou ktorého sa čakajúci navzájom čakajú.“ A ja sa bojím, že dnešná mládež už ani nevie čakať!

1: Oni nečakajú! Len sa hrnú dopredu!

2: Asi nevedia, čo ich čaká!

1: Keby sa nehrnuli, keby počkali ako my, dozvedeli by sa, čo ich čaká...

2: ...že ich čakáme my...

1: ...aby sme spoločne vtrhli do čakární...

2: ...v ktorých sme odvážne čakali a nedovolili naše čakanie nikomu narušiť...

1: ...a tak sme čakali v čakárňach a nie hocikde, ako čakáme teraz. Veď každý vidí, že čakáme len na to, aby sme mohli čakať v čakárňach...

2: ...a ešte sa načakáme, kým čakajúci vymenia čakárne za čakany a postavia...

1: ...nové krajšie čakárne, v ktorých budeme môcť čakať ešte lepšie a radostnejšie.

2: A nebudeme musieť čakať po všelijakých jedálňach, knižniciach, alebo prepytujem v spálni! Sme proti pasivite! Sme za aktívne čakanie! A to je možné len a len v čakárňach!

1: *po chvíli*. Myslíte si teda, že sem nepríde?

2: Kto?

1: No predsa ten... na koho čakáte?

2: Ja? Ja nečakám. Keby som na niekoho čakal, mohlo by sa stať, že by som sa nedočkal. A to nemôžem riskovať.

*Obaja sa s pochopením usmejú, sadnú si a mlčia.*

**Václav Havel : Záhradní slavnost (úryvok)**

Plzák:Hele, kocoure, co abychom si spolu tak nějak od plic popovídali?

Hugo**:** Jak člověk s člověkem, Ferdo?

Plzák: Přesne tak! Byl bys pro?

Hugo: No jasně! Vždyť si tady celej večer říkam, jak by bylo fajn, kdybych si s tebou mohl tak nějak na rovinu pošprechtit! Tak co váš starej? Zlobí? Zlobí?

Plzák: Šerif? Bez chýb není, ale aspoň dře, zastihneš ho tam ješte teď!

Hugo: V noci?

Plzák: A co Ty vlastne likviduješ?

Hugo: Takže bych se za ním hned mohl vypravit?

Plzák: A copak, copak?

Hugo: Ale tak – na kus řeči – poplkat si...

Plzák: Chápu, nechci vyzvídat...

Hugo: Klidne vyzvídej...

Plzák: Smím?

Hugo: Jasný!

PLzák: Tak copak, copak?

Hugo: Ale tak – na kus řeči – poplkat si...

**Zadanie č. 19- vypracovanie**

Úloha č. 1

**Vysvetlite nepravidelnosti v stavbe vety a určite: vytýčený vetný člen, pripojený vetný člen, osamostatnený vetný člen, výpustku, neukončenú výpoveď, vsuvku, prístavok.** *Mladosť – pochabosť. Jednotka, tá ešte neznamená úspech v živote. Vrátili sme sa z výletu, včera. Hora spievala chorál. Ticho a nábožne. Prišlo mi ľúto, že som sa s Dorou... Pes, verný priateľ človeka, čakal pred domom. Remeslo má zlaté dno, ako vravievala stará mama.*

**Nepravidelnosti v stavbe vety:**

* nachádzajú sa v spontánnych ústnych jazykových prejavoch, ktoré bezprostredne plynú v čase a priestore a hovoriaci nemá čas na dôkladnejšie spracovanie myšlienkového obsahu, ani na dokonalú syntaktickú stavbu výpovede
* majú modifikovanú pravidelnú vetnú štruktúru
* k modifikácii dochádza z objektívnych i subjektívnych príčin a to v ústnych i písaných textoch

1. apoziopéza (nedokončená, prerušená výpoveď)- je to násilne prerušená, alebo zo subjektívnych príčin formálne a významovo neuzavretá, neukončená výpoveď; nevyjadrená časť výpovede je jadro výpovede (napr. Chcel som prísť, ale...)
2. proziopéza- vynecháva sa v nej začiatok výpovede, spravidla tak, že sa nevyslovia začiatočné slabiky prvého slova, a to pod tlakom času, z nedbanlivosti, prípadne z etnických príčin (napr. brý deň!; ...si myslím, že...)
3. prerývaná výpoveď- graficky rozčlenená, ale na rozdiel od apozipézy formálne a významovo uzavretá syntaktická jednotka; miesta prerušenia sa graficky signalizujú troma bodkami a intonačne neskončenou prestávkou, pričom sa môže aktualizovať aj melódia, prípadne dôraz (napr. ...a ja som si myslela, že... a on tiež... a teraz som takto ostala.)
4. vytýčený (vysunutý) vetný člen- je to výraz zložený z menného základu a zámena, ktoré ako synonymum zdôrazňuje predchádzajúce slovo (napr. **Jahody, ti**e si dám vždy rada.)
5. osamostatnený vetný člen- vzniká vyňatím z vety, a to jeho postavením, ako samostatného dodatku k vete (napr. Prekvapil si ma. **Nemilo**); je to výraz, ktorý je formálne povýšený na samostatnú výpoveď- tým že podávateľ časť výpovede vyčlení a povýši na samostatnú výpoveď, hierarchizuje obsah a vyjadruje svoj hodnotiaci postoj (napr. Mám rada zákusok. **Kokosový**; O mesiac som dostal list. **Od Zuzy.**)
6. pripojený vetný člen- vzniká tak, že sa k ukončenej vete pridá ďalší výraz; aj bez tohto dodaného výrazu by však predchádzajúca veta bola gramaticky úplná (napr. Chodím rada do kina, **ale len na komédie**.)- je umiestnený na konci vety
7. elipsa (výpustka)- je neúplná výpoveď, ktorá vzniká vypustením niektorej časti výpovede- zvyčajne tej časti, ktorá je známa z kontextu (napr. Mladí chcú cestovať. **Ja do Austrálie**.) alebo zo situácie (napr. **Mne kofolu.**- čašníkovi v reštaurácii); hoci si vynechanie tejto časti uvedomujeme, výpoveď pociťujeme, ako obsahovo úplnú
8. parentéza (vsuvka)- vyjadruje autorov postoj k obsahu výpovede, alebo ho spresňuje; slúži na hierarchizáciu obsahu v rámci jednej vety- hierarchicky nadradený obsah je spravidla vyjadrený v základnej výpovedi (napr. Často sa po práci – **zaplavený nevýslovnou nehou** – usmial pri pohľade na jej fotografiu.; Ty si, **ako vidím**, rozhodnutá.)

*Mladosť – pochabosť.-* výpustka

*Jednotka, tá ešte neznamená úspech v živote.-* vytýčený vetný člen

*Vrátili sme sa z výletu, včera.-* pripojený vetný člen

*Hora spievala chorál. Ticho a nábožne.-* osamostatnený vetný člen

*Prišlo mi ľúto, že som sa s Dorou...-* apoziopéza (nedokončená, prerušená výpoveď)

*Pes, verný priateľ človeka, čakal pred domom.-* prístavok

*Remeslo má zlaté dno, ako vravievala stará mama.-* parentéza (vsuvka)

**Nájdite v texte aspoň päť podobných modifikácii vetnej stavby a polovetných konštrukcií.**

...že ich čakáme my...- prozipéza

No predsa ten... na koho čakáte?- prerývaná výpoveď

Ale tak – na kus řeči – poplkat si...- vsuvka (parentéza)

Klidne vyzvídej...- apoziopéza (nedokončená, prerušená výpoveď)

Prezraďte mi, prosím vás, čo tu vlastne robíte?- vsuvka (parentéza)

Úloha č. 2

**Vysvetlite *podstatu absurdnej drámy*. Porovnajte klasickú a absurdnú drámu. Vyjadrite osobný vzťah k absurdnému spracovaniu drámy.**

* po druhej svetovej vojne sa vo francúzskej literatúre objavil nový typ divadelnej hry, ktorý čiastočne nadväzoval na prózu prúdu vedomia- začal sa označovať ako **absurdná (nezmyselná dráma)**
* pôvodní francúzski autori (Samuel Beckett, Eugéne Ionessco) podobne ako avantgardní spisovatelia experimentovali a rezignovali na racionálne postupy a logiku:
* rozbili a v mnohých prípadoch celkom zlikvidovali príbeh
* využívajú svojrázne dialógy
* hry nemajú dej, ani kompozíciu, nijakú skutočnú zápletku, ani žiadne riešenie, pretože nebolo čo vyriešiť
* dôležitú úlohu zohráva dialóg, ktorého úlohou je komentovať situáciu, vyznieva komicky, až tragicky
* autori z neslobodných európskych štátov priniesli celkom nový rozmer absurdnej drámy- absurdné divadlo ponúkalo chápajúcim divákom osobitný druh komunikácie, ktorý prinášal skryté významy, ale najmä úsmev v kontraste s ideologickou pretvárkou
* u nás: Milan Lasica a Július Satinský (Nečakanie na Godota, Náš priateľ René), Stanislav Štepka (Jááánošík, Človečina), Václav Havel (Záhradní slávnost, Vernisáž)
* humor absurdnej drámy sa skrýva v nonsensových dialógoch, nedorozumeniach v replikách, ktoré na seba logicky nenadväzujú; využívajú sa slovné hračky; autori používajú iróniu, narážky na dobu

**Klasická vs. Absurdná dráma**

* **klasická dráma-** základný druh umeleckej literatúry, dialógy a monológy + neprítomnosť rozprávača (scénické poznámky); určená na scénickú realizáciu; **základné žánre:** tragédia, komédia, činohra
* **kompozícia:**

1. **klasická dráma-** vonkajšia-dejstvá, výstupy; vnútorná- expozícia, kolízia, kríza, peripetia, katastrofa
2. **absurdná dráma-** chýba obvykle akákoľvek kompozícia

* **dialógy:**

1. **klasická dráma-** prostredníctvom neho sa zobrazujú charaktery postáv, musí byť dynamický
2. **absurdná dráma-** slúži na vytvorenie humornosti a absurdných situácií- často bez vnútornej nadväznosti

* **kulisy:**

1. **klasická dráma-** zložité hodnoverné kulisy a kostýmy
2. **absurdná dráma-** jednoduché/žiadne kulisy

* **dejovosť:** je znakom klasickej drámy, v absurdnej dráme môže úplne chýbať

**Osobný vzťah k absurdnej dráme:**

Absurdnú drámu považujem za zaujímavú formu literárneho diela, lebo je vtipná, napriek tomu, že rieši situácie reálneho života. Mám rada/rád intelektuálny humor plný narážok na kultúrny, spoločenský a politický život. Okrem iného preferujem divadlo pred knihami, pretože je to pohodlnejšie, a je to zaujímavá spoločenská udalosť. Mám rada/rád humor Lasicu a Satinského, a páči sa mi, že komunikovali s publikom.