**Zadanie č. 2**

Úloha č. 1

**Vysvetlite členenie slovnej zásoby zo štylistického hľadiska – bezpríznakové slová, príznakové slová** (podľa obsahu, pôvodu, spisovnosti, doby používania a expresívnosti).

**Zaraďte slová podľa štylistického príznaku:** *snežienka jarná, morféma, faktúra, cestovný príkaz, editoriál, milota, deva, švábka, fáro, mať zaracha, zubárina, deckár, groš, zeman, šuster, e-mail, softvér, mamička a ocinko, držgroš, pracháč, psisko, psíček.*

**Nájdite päť príznakových slov v prvej  ukážke Zakliata panna vo Váhu a vysvetlite význam ich použitia.**

Úloha č. 2

**Vymenujte žánre *ľudovej slovesnosti*. Nájdite znaky ľudovej slovesnosti v dielach: *Zakliata panna vo váhu a divný Janko a Smrť Jánošíkova*.**

**Uveďte ďalšie spracovanie jánošíkovskej a junáckej tematiky v slovenskej literatúre.**

Ukážky:  *J. Kráľ – Zakliata panna vo Váhu a divný Janko*

*J. Botto – Smrť Jánošíkova*

**Janko Kráľ: Zakliata panna vo Váhu a divný Janko (úryvok)**

Či znáte ten tichý kraj, kde večer mamičku

deti prosia o jednu národnú pesničku,

lebo o dáku hádku a o dáku povesť;

že nebudú radšej, vraj, na ráno pýtať jesť,

že nebudú záškodné, nebudú šantuvať,

že budú mamičku napotom počúvať,

aby len povedala – deti, chlapci všetci,

na múrik vyskákajú tam okolo peci,

mamička medzi nimi pradúc im rozpráva;

a aby boli dobré, naučenie dáva...

.............

Synček je veľmi divný, nikdy nie veselý,

hrdý, ukrutný, divý, hockde ta ísť smelý;

nikoho si neváži, nikomu nedvojí,

v ľuďoch lásky nehľadá, hnevu sa nebojí;

**Ján Botto: Smrť Jánošíkova (úryvok)**

Horí ohník, horí na Kráľovej holi.

Ktože ho nakládol? – dvanásti sokoli.

Dvanásti sokoli, sokolovia bieli,

akých ľudské oči viacej nevideli!

Dvanásti sokoli, sokolovia Tatier,

akoby ich bola mala jedna mater;

.....

Zvonia na deň – mne na noc. Oj, srdce nežiali:

my skoro spať musíme, bo sme skoro vstali!

Spať večne – kto to káže? Boh? – ľudia, tyrani!

Z polcesty, z sveta môjho, ja ľuďmi vyhnaný!

Oj, ľudia, ľúti ľudia, vy draví šakali!

brať život! Skiaď to právo? – či ste ho vy dali?!

Ľudia – hej! Ľuďmi radi menujú sa oni,

tí, čo ľudské i božské šliapajú zákony.

Zákon je len jeden u nich, jeden zákon vlčí;

právo v putách – a pravda na hraniciach blčí.

No príde i prísť musí ten bohatier Boží,

čo zákon pošliapaný na oltár vyloží;

no príde i prísť musí ten veľký deň súdu –

a za stôl si zasadne pravda môjho ľudu!

.....

Zomrieť, tak výrok – dobre, ja chodil po zboji;

ale kto viacej zbíjal, ja, či kati moji?!

Ja chodil po zboji, po tom šírom poli,

aby som zabudol o ťažkej nevoli,

ja chodil po zboji poľanou bezdrahou,

aby som naučil pravde pyšných vrahov;

ja chodil po zboji, za slobodou zlatou,

aby som rozrážal putá svojich bratov.

Sloboda, sloboda, slobodienka moja,

pre teba mne páni šibenice stroja!

**Zadanie č. 2- vypracovanie**

Úloha č. 1

**Vysvetlite členenie slovnej zásoby zo štylistického hľadiska – bezpríznakové slová, príznakové slová** (podľa obsahu, pôvodu, spisovnosti, doby používania a expresívnosti).

**Štylisticky bezpríznakové (neutrálne) slová-** nazývame ich aj neutrálne slová. Vyjadrujú iba vecný, logický význam slova. Možno ich použiť v ktoromkoľvek jazykovom štýle. Tieto slová patria do jadra slovnej zásoby. Patria tu napr.: koberec, dom písať, hore, desať, mama, pes, Anna, Peter, voz, hus, lúka, kvet, a pod.

**Štylisticky príznakové (zafarbené) slová-** sú také slová, pri ktorých si uvedomujeme ich viazanosť s určitým typom textov (napr. **kancelarizmy** s administratívnymi textami; **termíny** s náučnými textami; **publicizmy** s publicistickými textami a pod.). V týchto „domovských textoch“ pôsobia ako bezpríznakové (neutrálne) slová. Ak ich však použijeme v iných typoch textov (napr. **termín** v hovorovom štýle; **slangové** **slovo** v náučnom štýle, a pod.) pôsobia v nich „cudzorodo“, pútajú na seba pozornosť, a preto hovoríme, že získali **príznak** (osobitý znak, špecifické zafarbenie daného slova). Rozdelenie:

1. **členenie podľa obsahu (významu):**

* **termíny (odborné názvy)-** sú jednoslovné, alebo viacslovné pomenovania, ktoré nám umožňujú vyjadrovať sa presne a jednoznačne. Využívajú sa najmä v náučných textoch. **Napr.:** svietiplyn, morféma, poniklec jarný, medveď hnedý, kyselina chlorovodíková, a pod. **Patria tu aj:** **kancelarizmy** (typické slová administratívnych textov- napr. splatnosť, pohľadávka, faktúra, cestovný príkaz, a pod.); **publicizmy** (slová, ktoré sú typické pre publicistické texty- napr. iniciatíva, atentát, terorizmus, obnova, lukratívny, a pod.)
* **hovorové slová-** sú tie, ktoré používame v súkromnom prejave, sú neoddeliteľnou súčasťou hovorových textov. **Napr.:** futro, žúrovať, tlčhuba, panelák, frfľať, starký, diplomovka, autiak, učka, fajn, zlatko, a pod.
* **knižné slová-** sa nezvyknú požívať v ústnej podobe, nachádzame ich predovštkým v písomných textoch. **Napr.:** milota, prýštiť, riava, slovutvorný, a pod. Mnohé z nich sú **cudzieho pôvodu**- napr. decentný, letargia a pod. Časť z nich hodnotíme ako **poetizmy (básnické slová)-** napr. krásnota, deva, luna, a pod.

1. **členenie podľa pôvodu:**

* **domáce slová-** majú domáci pôvod. Väčšina z nich sa môže použiť vo všetkých textoch. **Napr.:** zbojník, noha, kniha, a pod.
* **cudzie slová-** sú slová, ktoré sa preberali a aj v súčasnosti preberajú z cudzích jazykov. V slovnej zásobe slovenčiny sa nachádzajú slová asi z 30 jazykov- v minulosti išlo najmä o latinské slová, dnes sú to slová anglické. Používajú sa najmä v náučných textoch. Delia sa na: **zdomácnené-** už ich nepociťujeme ako cudzie (napr. rádio, televízor, meter, uniforma, niektoré nespisovné- vercajk, gang, bačkory, vulgárne slová, a pod.); **medzinárodné slová (internacionalizmy)**- vyskytujú sa vo viacerých (aspoň troch) jazykoch, pomenúvajú javy z oblasti politiky, kultúry, vedy, a pod. Uľahčujú medzinárodné dorozumievanie sa (napr. kardiochirurgia, aliancia, terorizmus, a pod.)

1. **členenie podľa spisovnosti:**

* **spisovné slová-** patria do slovnej zásoby spisovného jazyka a sú kodifikované v normatívnych príručkách. Väčšina z nich sa dá použiť vo všetkých typoch textov.
* **nespisovné slová-** sú slová, ktorých použitie je obmedzené len naveľmi úzky okruh textov (napr. súkromný rozhovor, zvada, slangový prejav, a pod.). Zaraďujeme tu:

1. **nárečové slová (dialektizmy)-** napr. švábka, grule, bandurky, a pod.
2. **slangové slová-** nespisovné slová, ktoré vznikajú často deformáciou známych slov, používa ich istá spoločenská vrstva, alebo záujmová skupina. Ide o osobité, neštandardné vyjadrovanie sa. Poznáme viacero druhov slangov- napr. mládežnícky, študentský, vojenský, a pod. **Napr.: fáro**- auto; **dostať zaracha**- niečo mať zakázané; **kilo**- sto korún (€); **seknúť s niečím**- nechať to tak, a pod.
3. **profesionalizmy-** nespisovné slová, používané v istej profesii. Slúžia na rýchle a úsporné vyjadrovanie sa. **Napr.: operačka**- operačná sála; **zubárina-** zubné lekárstvo; **deckár**- odborný detský lekár, a pod. Mnohé sa postupne včleňujú do spisovnej slovnej zásoby, ako napr. stavbár, slovenčinár, a pod.
4. **argot-** tajná šifrovaná reč, v ktorej sa známe slová používajú v kontexte, ktorému nezasvätený človek nerozumie. Používajú ju rôzne asociálne skupiny. **Napr.: blcha-** stopa po injekčnej striekačke; **televízor-** dorozumievanie sa z okna do okna vo väznici; a pod.
5. **členenie podľa doby používania (dobovosti):**

* **neologizmy-** sú novovzniknuté slová, alebo spojenia slov. Vyžaduje si ich spoločenský vývoj. Vznikajú najmä pre potreby náučných, administratívnych a publicistických textov. **Napr.:** mobilný telefón, privatizácia, snoubording, rogalo, hamburger, a pod. Často sú to slová prebraté z cudzích jazykov- v súčasnosti najmä z angličtiny.
* **príležitostné slová (okazionalizmy)-** sú slová používané príležitostne. Tieto slová vznikajú s aktuálnym textom- „žijú“ pre jeden konkrétny prípad podmienený aktuálnym kontextom. Využívajú sa najmä v umeleckých a hovorových textoch. **Napr.:** sladkoústa dievčina, chrumkavý človek, rešpektuchtivý, topankáreň, a pod.
* **zastarané slová-** sú slová, alebo slovné spojenia, ktoré sa už dnes nepoužívajú, dostali sa na okraj slovnej zásoby. Rozdeľujú sa na:

1. **archaizmy-** sú slová, ktoré už bežne nepoužívame, pretože v procese vývinu jazyka sa začali častejšie využívať iné, novšie slová (ich synonymá). Používajú sa najmä v umeleckých textoch, kde slúžia na zdôraznenie starých čias. **Napr.:** **sklep-** obchod; **švec**- obuvník; **árešt**- väznica; **letá** (roky), a pod.
2. **historizmy-** sú slová, ktoré kedysi pomenúvali hlavne predmety, povolania, a pod., ktoré už dnes neexistujú, a preto v súčasnej slovenčine nemajú synonymá. Nachádzajú sa v dielach s historickou tematikou, alebo odborných textoch. **Napr.:** dráb, hajdúch, vicišpán, dereš, slúžny, groš, zlatka, felčiar, a pod.
3. **členenie podľa expresívnosti:**

* **kladný postoj:**

1. **zdrobneniny (deminutíva)-** sú expresívne slová, alebo slovné spojenia, ktorými podávateľ vyjadruje svoj pozitívny, alebo lichotivý vzťah k pomenúvanej realite, pomenúvajú sa nimi drobné veci. **Napr.:** očká, noštek, mačička, psíček, zlatučký, človiečik, chlebík, a pod.
2. **eufemizmy-** sú expresívne slová, alebo slovné spojenia, použitím ktorých podávateľ zjemňuje, zmierňuje svoj prejav. **Napr.: zaspať-** namiesto zomrieť; **mať dobrú náladu-** namiesto byť opitý; **nehovorí pravdu-** namiesto klame; **byť pri tele-** namiesto byť tlstý; a pod.
3. **hypokoristiká-** sú lichotivé slová s príznakom maznavosti. Používajú sa hlavne v súkromných prejavoch. **Napr.:** mamka, ocinko, holúbok, a pod.

* **záporný postoj:**

1. **pejoratíva-** sú hanlivé expresívne slová, ktorými sa vyjadruje záporný, alebo odsudzujúci postoj. **Napr.:** žbrnda, pisárik, držgroš, pracháč, a pod.
2. **augmentatíva-** sú opakom deminutív, teda sú to expresívne slová, ktorými zveličujeme základný význam. **Napr.:** hlavisko, psisko, dlhočizný, očiská, nosisko, a pod.
3. **dysfemizmy-** sú opakom eufemizmov. Sú príbuzné s pejoratívami, ale pri nich ide o zveličované, nadsadené, zdôrazňovanie zápornej vlastnosti, alebo nedostatku, hrubé a drsné vyjadrovanie sa. **Napr.:** ožran (pijan), chajda (dom), hnát (noha), ty teľa, ty zmija, ty hyena, a pod.
4. **vulgarizmy-** sú hrubé neslušné výrazy, s výrazne negatívnym nábojom, ktorým sa treba vyhýbať. Ich použitie je v rozpore s etikou spoločenského správania.

**Zaraďte slová podľa štylistického príznaku:** *snežienka jarná, morféma, faktúra, cestovný príkaz, editoriál, milota, deva, švábka, fáro, mať zaracha, zubárina, deckár, groš, zeman, šuster, e-mail, softvér, mamička a ocinko, držgroš, pracháč, psisko, psíček.*

**snežienka jarná-** termíny (odborné názvy)

**morféma-** termíny (odborné názvy)

**faktúra-** termíny (odborné názvy)- kancelarizmy

**cestovný príkaz-** termíny (odborné názvy)- kancelarizmy

**editoriál-** knižné slová

**milota-** knižné slová

**deva-** knižné slová- poetizmy

**švábka-** nespisovné slová- nárečové slová (dialektizmy)

**fáro-** nespisovné slová- slangové slová

**mať zaracha-** nespisovné slová- slangové slová

**zubárina-** nespisovné slová- profesionalizmy

**deckár-** nespisovné slová- profesionalizmy

**groš-** zastarané slová- historizmy

**zeman-** zastarané slová- historizmy

**šuster-** zastarané slová- archaizmy

**e-mail-** neologizmy

**softvér-** neologizmy

**mamička a ocinko-** expresívne slová- kladný postoj- hypokoristiká

**držgroš-** expresívne slová- záporný postoj- pejoratíva

**pracháč-** expresívne slová- záporný postoj- pejoratíva

**psisko-** expresívne slová- záporný postoj- augmentatíva

**psíček-** expresívne slová- kladný postoj- zdrobneniny (deminutíva)

**Nájdite päť príznakových slov v prvej  ukážke Zakliata panna vo Váhu a vysvetlite význam ich použitia.**

mamička, pesnička, synček, šantuvať, múrik

Úloha č. 2

**Vymenujte žánre *ľudovej slovesnosti*. Nájdite znaky ľudovej slovesnosti v dielach: *Zakliata panna vo váhu a divný Janko a Smrť Jánošíkova*.**

**Žánre ľudovej slovesnosti:**

* **rodinný obradový folklór-** svadobné piesne, pohrebné vykladania nad mŕtvym, krstové piesne, a pod. Zaraďujeme tu aj zariekania a zaklínadlá.
* **kalendárny obradový folklór-** koledy, morény, a pod.
* **ľudové piesne:**

**1. historické piesne-** zobrazujú významné udalosti spoločenských dejín, alebo historické postavy, ktoré zohrali v dejinách dôležitú úlohu.

**2. regrútske a vojenské piesne**

**3. ľúbostné piesne**

**4. pracovné piesne-** pastierske a valašské piesne, trávnice, banícke a hutnícke piesne.

1. **balady-** ľudové a umelé

* **kratšie epické žánre:**

1. **príslovia-** ustálené slovné spojenia, ktoré majú konštrukciu vety, prípadne súvetia a prinášajú mravné ponaučenie. („Komu sa nelení, tomu sa zelení.“, „Kto je skúpy, ten je i hlúpy.“, „Všade dobre, doma najlepšie.“, „Jedna lastovička leto nerobí.“, „Pod lampou býva najväčšia tma.“, a pod.)
2. **porekadlá-** sú obrazným pomenovaním, sú podobné, ale nevyplýva z nich ponaučenie. („Aká matka, taká Katka.“, „Akoby hrach na stenu hádzal.“, „Dostal sa z blata do kouže.“, a pod.)
3. **pranostiky-** ustálené slovné spojenia, ktorí predstavujú ľudové skúsenosti z dlhodobého pozorovania prírodných javov. („Na hromnice o hodinu více.“, „Katarína na ľade, Vianoce na blate.“, „Studený máj, v stodole raj.“, a pod.)
4. **hádanky**

* **dlhšie epické žánre:**

1. **ľudové rozprávky-** sú najznámejšie zo všetkých foriem ľudového rozprávania, zakladajú sa na vymyslenom príbehu a na boji dobra so zlom. Vystupujú tu nadprirodzené postavy, nachádzajú sa tú magické čísla, a pod.ň
2. **ľudové povesti-** viažu sa na konkrétne historické udalosti, postavy, alebo miesta (zámky, rieky, pohoria,...)

**Znaky ľudovej slovesnosti: Janko Kráľ: Zakliata panna vo Váhu a divný Janko**

**-** čerpá z ľudovej slovesnosti

- rozprávkové motívy (zakliata panna, strigy, a pod.)

- využíva množstvo zdrobnenín

- združený rým

**Znaky ľudovej slovesnosti: Ján Botto: Smrť Jánošíková**

**-** využíva zdrobneniny a magické čísla („zbíjal som ja, zbíjal, sedem rôčkov v lete.“)

- združený rým

- rozprávkové prvky (napr. Jánošíkov opasok- dával mu silu)

**Uveďte ďalšie spracovanie jánošíkovskej a junáckej tematiky v slovenskej literatúre.**

- ľudové piesne a príbehy s Jánošíkovskou a junáckou tematikou majú spoločné idealizovanie prvkov, magické deje a predmety, silných hrdinov (Jánošík, junáci,...)

- Jánošíkovská tematika- zachytáva len život konkrétneho zbojníka na základe povestí a príbehov, ktoré sa o ňom zachovali (zakladá sa na pravde, pretože Jánošík existoval).

- junácka tematika- pojednáva o akomkoľvek junákovi/ družine (nemusí sa zakladať na pravde- postavy môžu byť vymyslené).

- Samo Chalupka: Mor ho! (junácka tematika); Samo Chalupka: Likavský väzeň (Jánošíkovská tematika); Janko Kráľ: Výlomky z Jánošíka (Jánošíkovská tematika)