**Zadanie č. 20**

Úloha č. 1

**Charakterizujte administratívny štýl. Vymenujte administratívne žánre (útvary), ktoré poznáte a ktoré z nich môžu mať predtlač.**

**Vysvetlite, aký by bol rozdiel pri vypracovaní** *objednávky, reklamácie a motivačného listu* **v porovnaní so žiadosťou.**

**Adresujte Gymnáziu Jozefa Miloslava Hurbana v Čadci** *žiadosť****,* v ktorej žiadate o vyhotovenie duplikátu maturitného vysvedčenia.**

Úloha č. 2

**Vysvetlite rozdiel medzi chronologickým a retrospektívnym kompozičným postupom. Analyzujte ukážky a porovnajte zobrazený spoločensko-kultúrny kontext doby.**

Ukážky: *A. Bednár - Kolíska*

*L. Mňačko - Ako chutí moc, Smrť sa volá Engelchen*

**Alfonz Bednár: Hodiny a minúty**

**Kolíska (úryvok)**

Zita kolísala a s nepremožiteľným hnevom v sebe a bez myšlienky na to, čo sa stane, začala si ctiť každého, kto sa sprotivil Nemcom, aj Majerského.

... Majerský počul do izby búchať a dunieť zodraté podnohy, a hoci dúfal, že kým Zita kolíše, ešte jej nerobia zle, aj tak mu v ušiach podnohy búchali a duneli a bili ho.

............................................

,,Dobre, ale o Majerskom som im povedal, ako to bolo! Nebolo mi to všetko jedno...“ Stíchol.

,,Kedy si im to povedal?“

,,Tam na súde, do toho rádia!“

Zita sa vyrovnala v tele, opovržlivo prskla: ,,Kedy?“ opýtala sa. ,,Počúvala som, a nepočula

som ťa.“

,,Čože?“ Černek sa obrátil k Zite. ,,Povedal som im, aký bol Majerský s nami v horách, Čo sa

mu stalo a čo tu vykonal, keď prišiel k tebe, povedal...“ Zite sa opovržlivo skrivili pery.

,,Všetci to počuli, aj Majerský, aj jeho žena a deti, rodina – a do rádia to nedali!“ Zitu začala

páliť tvár. Možno veriť Mišovi? Spytovala sa v duchu a bránila sa dorážajúcej myšlienke, či

sa jej muž Mišo takto nevypomstil Majerskému.

**....................................................................................................................................................**

,,Svedčil si...“ Hnev rozochvel Zite pritíšený hlas. ,,Nemal si tak! Pre seba zabúdaš na iných!

Dbáš len na seba, akoby si bol sám na svete. Tebe Majerský neublížil... Prečo si tak na neho

svedčil, ty...?“

,,Lebo chceli,“ povedal Černek, ,,aby si aj ty, aby si aj ty svedčila. Ty ho vraj, ty ho vraj poznáš, ty by si vedela o ňom viac povedať ako ja – a ja som nechcel, aby si na neho svedčila,

preto som svedčil ja sám, ja sám, aby si, aby si nemusela ty...“

,,Kto chcel?“

,,Práca, ktorú konáme v tohoročnej žatve, je veľká, no neobyčajne radostná...“ hlásalo rádio.

,,Mišo, to si mu nemal vykonať...“ Zita rýchle dýchala, opovržlivo hľadela na rozochveného

muža, ,,to človek nerobí! Ty...“

,,Ty si myslíš, ty si myslíš, Zita, Zitka,“ povedal trhaným a trocha priduseným hlasom Černek,

,,ty si myslíš, že by si bola ináč svedčila ako ja? Nebola – nebola by si – nebola, veru – a tam

na súde mnohí ešte horšie svedčili – zavolali ma, povedali mi ,,podpíš!“ – vedeli o mne, že

som bol s Majerským v Povstaní – oni všetko vedia – a ja som sa bál – o teba, o deti- svedčil

som...“

**Ladislav Mňačko: Ako chutí moc (úryvok)**

Tej noci Frank nemohol zaspať. To sa mu stávalo zriedka. Ležal na chrbte s otvorenými očami, hľadel do ničoho, do tmy. Možno nie do tmy. Možno do ďalekej hlbokej minulosti. Darmo si nahováral, že ten mŕtvy bol niktoš, s ktorým sa netreba zaoberať, že ho prezrel už dávno a už dávno zatratil, že je mu celkom ľahostajný, že sa dožil konca, aký si zaslúžil. Rozumom to uznával, ale človek sa neskladá len z rozumu, človek sa okrem iného skladá aj zo svojej minulosti a Frankova minulosť bola neodmysliteľná od toho mŕtveho...

.......................................................................................................................................................

A čo si porobil sám so sebou, ty dravý, čierny orol? Čo ťa stiahlo z jasných výšin do sveta šedivosti a ničoty, ta, kde vrabce odbavujú svoje smiešne snemy? Závrat ťa chytil? Málila sa ti výška, chcel si ju pozorovať zdola? Chcel si sa kochať v tom, kam až doletíš, a počúvať závistlivé čvirikanie tých, čo ta nedoletia. Načo ti bola všetka tá moc, ktorú si získal? Ako ti chutila? V čom ti pomohla, čo ti vyriešila, kam ťa doviedla? Kedysi si býval zdravý, mocný, plný elánu. A šťastný. Zintenzívnilo sa tvoje šťastie? Priniesla ti moc ďalšie šťastie, alebo nahradila bývalé nejakým iným?

**Ladislav Mňačko: Smrť sa volá Engelchen (úryvok)**

Dvadsaťsedem chlapcov, medzi nimi troch štrnásťročných ploštinských faganov, vytiahli Nemci z hlúčka. Odborne im zviazali za chrbtom ruky. Obersstumbannfúhrer ukázal na Zichov dom.

,,Ta s nimi!“

Z nákladného auta esesáci skladali akési záhadné prístroje, nikto z obyvateľov Ploštiny si nevedel vysvetliť, na čo sú. Boli to plameňomety. Tak sa stalo...

,,Všetci zahynuli? Všetci chlapi Ploštiny?“

,,Všetci nie. Jeden sa zachránil. Starý Raška. Syna mu , pravda, spálili.

Starý Raška nebol na Ploštine, tej noci bol v Zlíne. Ráno sa vracal domov a z lesa videl, že je zle. Utekal ako bez duše na štáb brigády. Griškova skupina bola neďaleko. Keď prišli na Ploštinu, našli tam už len Martu s Karolom. Marta nebola pri sebe. Nemci už boli preč...“

,,Chudáci... nevinní ľudia...“

,,Nehovor, Eliška, že nevinní! Nevinné sú len ovce, oni boli chlapi. Prehrešili sa proti nemeckým zákonom. Len – nemecké zákony boli jedným z najväčších zločinov dejín. Iba v novinách sa dnes píše, že nevinné obete. Pravdaže, Nemci zabíjali aj nevinných, ale chlapi z Ploštiny boli bojovníci! Bojovníci ako my, ba lepší ako my!“

**Zadanie č. 20- vypracovanie**

Úloha č. 1

**Charakterizujte administratívny štýl. Vymenujte administratívne žánre (útvary), ktoré poznáte a ktoré z nich môžu mať predtlač.**

* **Administratívny štýl-** má viacero spoločných vlastností s náučným štýlom; ide o oficiálny štýl verejného styku, ktorý sa používa na komunikáciu medzi občanom a úradom, alebo úradmi navzájom (vo verejnej správe, v službách, v advokácii,...)
* **Znaky:**

1. **písomnosť-** prevažuje písomná forma, ktorú upravujú STN, prevažujú zložené súvetia, oznamovacie vety
2. **verejnosť, adresnosť-** štýl verejného styku, úradnej komunikácie; niektoré z nich majú svojho adresáta
3. **presnosť, pojmovosť-** slová bez citového zafarbenia, opakuje sa niekoľko konštrukcií, ustálené slovné spojenia a združené pomenovania, kancelarizmy
4. **schematickosť-** objektívny štýl, nachádzajú sa tu viaceré slohové postupy

* **administratívne texty** sú väčšinou monologické a písomné (môžu mať aj ústnu podobu- vopred pripravená, len ústne prednesená); sú objektívne a neosobné, ich obsah musí byť jednoznačný a vecný
* **cieľom** je predovšetkým čo najefektívnejšia, najrýchlejšia a najpresnejšia komunikácia (komunikatívna funkcia)
* **žánre:**

1. **dokumentárne-** zápisnica, protokol, potvrdenka, zmluva, rezolúcia, záväzok, zmenka, splnomocnenie, dlžobný úpis
2. **oznamovacie-** vyhláška, oznámenie, hlásenie, správa o činnosti, úradný prípis, oficiálne pozvánka, žiadosť, prihláška, reklamácia, urgencia, sprievodný list, objednávka, inzerát, telegram, upomienka, dotazník, ponuka služieb
3. **heslové-** vysvedčenie, štruktúrovaný životopis, diplom, faktúra, tlačivá (poštové, dopravné, bankové), cestovné príkazy

* **predtlač môžu mať:** potvrdenka, prihláška, dotazník, vysvedčenie, diplom, tlačivá

**Vysvetlite, aký by bol rozdiel pri vypracovaní** *objednávky, reklamácie a motivačného listu* **v porovnaní so žiadosťou.**

**Objednávka:** je v nej názov firmy, údaje o firme, údaje o objednávateľovi, číslo a dátum objednávky, popis objednávaného tovaru, množstvo a cena, dodacie a platobné podmienky, telefón/mail, podpis objednávajúceho; nie sú tu žiadne zdvorilostné frázy

**Reklamácia:** rovnaká forma ako pri žiadosti, vo vlastnom texte popíšete, kedy ste si kúpili výrobok, kedy a ako došlo k poškodeniu výrobku, popíšete poškodenie, uvediete, či žiadate nový kus/vrátenie peňazí

**Motivačný list:** slúži na predstavenie uchádzača budúcemu zamestnávateľovi; zdôrazňuje konkrétne špecifické vlastnosti uchádzača štruktúra motivačného listu je jednoduchá a prehľadná; pozostáva z **hlavičky** (meno, adresa, telefón, email), **adresáta** (názov a adresa spoločnosti), oslovenia, obsahu listu, dátumu, miesta, mena (resp. podpisu); vyzdvihnite svoje vlastnosti a zručnosti a zdôvodnite, prečo práve vy ste pre ich spoločnosť najlepší

**Adresujte Gymnáziu Jozefa Miloslava Hurbana v Čadci** *žiadosť****,* v ktorej žiadate o vyhotovenie duplikátu maturitného vysvedčenia.**

Meno Priezvisko, Adresa, PSČ

Gymnázium Jozefa Miloslava Hurbana

Ul. 17. novembra 1296

022 01 Čadca

Mesto

Dátum

Žiadosť o vystavenie duplikátu maturitného vysvedčenia

Žiadam o vystavenie duplikátu maturitného vysvedčenia, ktoré som získal na základe vykonania maturitnej skúšky v školskom roku 2015/2016. O vystavenie duplikátu maturitného vysvedčenia žiadam z dôvodu straty originálneho dokladu o ukončení štúdia. Čestne prehlasujem, že uvedený doklad o ukončení štúdia z dôvodu jeho straty nemám k dispozícii a z uvedeného dôvodu žiadam o vystavenie jeho duplikátu.

Za kladné vybavenie žiadosti vopred ďakujem.

S pozdravom ...................

Úloha č. 2

**Vysvetlite rozdiel medzi chronologickým a retrospektívnym kompozičným postupom. Analyzujte ukážky a porovnajte zobrazený spoločensko-kultúrny kontext doby.**

**Chronologický postup:** príbehy, deje nasledujú chronologicky- v časovej osi (tak ako sa stali)

**Retrospektívny postup:** spätný, dej je rozprávaný v opačnom slede, ako sa stal, vracia sa zo súčasnosti do minulosti, aby oboznámil čitateľa čitateľa s udalosťami, ktoré vstupnému deju predchádzali

**Alfonz Bednár: Kolíska**

* **téma:** okupácia Slovenska nemeckými vojakmi, dopad vojny na obyvateľov dediny Lieskov, kriticky zachytáva priebeh súdnych procesov v 50. rokoch
* **kompozícia:** retrospektíva (vracia sa do roku 1945, keď Zita spomína na Majerského)
* **postavy:**

Zita Černeková- pekná, mladá, chudobná žena, manželka Miša Černeka- má s ním syna

Mišo Černek- starostlivý, miluje Zitu, avšak pomstychtivý a tvrdý vodca partizánskej skupiny

Jozef Majerský- nespravodlivý, lakomý, vypočítavý, nakoniec krivo obvinený a potrestaný

* **dej:** Novela začína tým, ako Zita počúva v rozhlase proces, na ktorom svedčil jej muž. Svedčil proti Majerskému, ktorý bol jej bývalý milenec, a ktorý bol obvinený z rozvracania a sabotovania družstva. Druhá dejová línia sa začína rozprávaním o minulosti. K Zite počas vojny príde Majerský. Zita ho ukryje v izbe, jej muž je zatiaľ skrytý v bunkri, kde bol predtým aj Majerský. Nemci prichádzajú k Zite, pretože zvuk kolísky pripomínal zvuk vysielačky, začínajú byť dotieraví. Zita im musela nachystať pohostenie, mali stále na ňu narážky, chceli jej dieťa krstiť močom. Zita sa bála, že si všimnú mokré stopy na zemi, ktoré tam zanechal Majerský. Majerský si uvedomuje, že dostal Zitu do nebezpečenstva, preto uteká cez okno. Zrazu sa vonku spustí streľba- strieľal Majerský. Nemci vybehnú von, vrátia sa s jedným raneným a jedným mŕtvym. Novela končí, tak ako začal, že Zita počúva v rádiu súdny proces, v ktorom Majerského odsúdia na 12 rokov. Hnevá sa na svojho muža, ktorý proti nemu svedčil. Majerského na súde nenechali ani dohovoriť, jeho výpovede boli prerušované. (poukazuje na nezmyselnosť a vymyslenosť súdnych procesov)
* dielo sa zaoberá životom normálnych ľudí, ktorí sa dostali do existenciálne ťažkých situácií a ich riešenie a ozveny predchádzajúcich udalostí a skutkov sa im po rokoch vracajú a majú ešte stále dopad na ich život
* **literárny druh:** epika
* **literárny žáner:** novela
* **spoločensko-** kultúrny kontext doby: je zamerané na obdobie druhej svetovej vojny, utrpenie ľudí počas nej, utrpenie ľudí po skončení + nezmyselné súdne procesy

**Ladislav Mňačko: Ako chutí moc**

* **téma:** osudy dvoch priateľov- Franka a mŕtveho muža
* **kompozícia:** 18 kapitol, takmer každá kapitola sa začína v prítomnosti a postupne cez Frankove spomienky prechádza do minulosti (minulosť je zobrazená formou rôznych epizód)
* autor v diele opisuje začiatky kamarátstva Franka a muža, spoločne strávené chvíle- či už na vojne, alebo počas kariéry mŕtveho muža, no zachytáva tiež ich odcudzenie; autor tiež pre pomenovanie Frankovho priateľ používa rôzne pseudonymy ako napr. mŕtvy muž, veľký štátnik, veľký muž,...
* **dej sa skladá z dvoch dejov:** Prvý dej zachytáva pohreb štátnika, ktorý trvá 3 dni, no zachytáva tiež Frankove úvahy, oboznamuje s jeho životom počas tohto obdobia. Druhý dej je tvorený z Frankových úvah. Dozvedáme sa z nich osudy týchto dvoch postáv- od počiatku ich priateľstva až po jeho rozpad.
* Román je zameraný na charakteristiku moci a charakteristiku tých, ktorí ňou disponujú a nie na konkrétnu udalosť, s konkrétnymi postavami. Preto nebola postava štátnika pomenovaná. Autor chcel zobraziť, ako dokáže moc zmeniť charakter a správanie človeka.
* **literárny žáner:** román
* **spoločensko- kultúrny kontext doby:** zameriava sa na nástup komunizmu, obdobie po 2. svetovej vojne

**Ladislav Mňačko: Smrť sa volá Engelchen**

* **téma:** partizánska vojna, vypálenie Ploštiny
* Autor v diele zachytáva osud židovských obyvateľov na postave Marty- stala sa vyzvedačkou Nemcov. Ďalej zachytáva prítomnosť veliteľov. Engelchen- nemecký generál, ktorý dal vypáliť Ploštinú. V diele vystupuje aj partizán Voloďa- zaľúbil sa do Marty- tá vidí, ako dal Engelchen vypáliť Ploštinú. Navštevuje Voloďu v nemocnici, kde mu povie, že odchádza do Kanady, ale ide sa zabiť. V nemocnici sa o Voloďu stará sestrička Eliška, do ktorej sa zaľúbi, avšak povie jej, že musí nájsť Engelchena, aby neunikol trestu za zločiny.
* **literárny žáner:** román (s autobiografickými prvkami)