**Zadanie č. 22**

Úloha č. 1

**Vysvetlite rozdelenie *samohlások* a význam delenia *spoluhlások* pre slovenský pravopis. Nájdite a vysvetlite v ukážkach (***Marína, Dievča v rozkvete, Ave Eva***) príklady na spodobovanie a výslovnosť zdvojených spoluhlások.**

**Aký rozdiel je medzi zvukomaľbou a ľubozvučnosťou, využite vlastné príklady a príklady z ukážok.**

Úloha č. 2

**Vysvetlite pojmy *spoločenská lyrika a ľúbostná lyrika* a vysvetlite zameranie uvedených ukážok.**

Využite poznatky zo štylistickej a kompozičnej analýzy básne na dvoch vybraných ukážkach.

Ukážky**:** *J. Kollár – Slávy dcéra*

*Ľ. Štúr – Rozžehnání, A. Sládkovič – Marína*

*J. Smrek – Dievča v rozkvete, E. B. Lukáč – O láske neláskavej*

*J. Kostra – Ave Eva*

**Ján Kollár: Slávy dcéra (úryvok)**

Láska je všech velkých skutku zárod,

a kdo nemiloval, nemuže

ani znáti, čo jest vlast a národ.

.... ...................................................................................

Polnoc bije. Z lôžka vstávam. Neviem, ktorým

smerom mám ísť s čistým svedomím,

tam meč, tu šíp, ona tu, tam domovina.

Mlčím, váham – vtom do hrude ruku vnorím,

srdce vyrvem z nej a rozlomím:

„Berte,“ vravím. „Vlasti pol, pol tebe, Mína.“

**Ľudovít Štúr: Rozžehnání (úryvok)**

Zapomeň, Drahá, zapomeň jinocha,

nade nímž mraky se bouřlivé shání.

Zapomeň, Drahá, zapomeň na hocha,

jenž Ti posílá bolně rozžehnání:

on na vše světa zapomene slasti,

jenom nikdy, jen nikdy o své vlasti!

**Andrej Sládkovič: Marína (úryvok)**

1

Ja sladké túžby, túžby po kráse

spievam peknotou nadšený,

a v tomto duše mojej ohlase

svet môj je celý zavrený;

z výsosti Tatier ona mi svieti,

ona mi z ohňov nebeských letí,

ona mi svety pohýňa;

ona mi kýva zo sto životov:

No centrom, živlom, nebom, jednotou

krás mojich moja Marína!

73.....

Vlasť drahú ľúbiť v peknej Maríne,

Marínu drahú v peknej otčine,

a obe v jednom objímať!

291

Marína moja! Teda tak sme my

ako tie Božie plamene,

ako tie kvety na chladnej zemi,

ako tie drahé kamene;

padajú hviezdy, aj my padneme,

vädnú tie kvety aj my zvädneme,

a klenoty hruda kryje:

Ale tie hviezdy predsa svietili,

a pekný život tie kvety žili,

a diamant v hrude nezhnije.

**Emil Boleslav Lukáč: O láske neláskavej (úryvok)**

**Paradoxon**

Nesmiem byť šťastný, lebo šťastím

uplynie šťastie,

len z kyprej pôdy pochybností

nám láska rastie.

**Ján Smrek: Cválajúce dni**

**Dievča v rozkvete**

Niet pôvabnejšej veci na svete,

ako je dievča v rozkvete!

To živé jaro, ktoré preniká jak elektrické vlny,

tá štíhlosť kokosovníka a pohľad slnca plný,

dve biele sopky, v ktorých láva vrie,

ktoré sa búria k nebezpečnej hre.

A zúbky dravčie zbrane divej mačky-

všetko to pôsobí, že byś k tomu šiel

raz výbojne, raz zas kolenačky,

chcel cítiť to vo svojom majetku,

hladkať to, chrániť, baliť do hodvábu,

rozkošnú vravieť tomu poviedku,

brávať to sebou na jar k lesu

cez leto k plesu,

ako kvet kamélie hrdý pripínať si ho k hrudi,

spáliť ho radšej v srdca plamä

prv, než to samé uvädne.

**Ján Kostra: Ave Eva (úryvok)**

1.

Nad obraz sklonený šepkám si Ave, Eva.

Pod srdcom krylaś ho, hriešnika, ktorý spieva

a kajúcne vyberá slová chvál.

Ste ako piliere nádherných katedrál

ste ako liany prší z vás kvet i semä

k hriechu i k modlitbe kľaká k vám mužské plemä

žiadosťou šialené rúti sa do bahna

a trepotavým snom vylieta na rahná

34.

Ako keď zamiešaš pre nové kolo karty,

stretáš ich v krásnej hre: Márie, Magdy, Marty,

Zuzanky, Júlie, Anežky, Alžbety,

čarovné lupienky na jednom okvetí.

Všetky sú rovnaké a predsa každá iná:

Beáta, Helena, Terezka, Katarína,

Klára i Barbora, Agáta, Brigita,

v ľúbezných kuklách mien jediná ukrytá.

**Zadanie č. 22- vypracovanie**

Úloha č. 1

**Vysvetlite rozdelenie *samohlások* a význam delenia *spoluhlások* pre slovenský pravopis. Nájdite a vysvetlite v ukážkach (***Marína, Dievča v rozkvete, Ave Eva***) príklady na spodobovanie a výslovnosť zdvojených spoluhlások.**

**Samohlásky:**

* **krátke:** a, e, i, o, u, ä
* **dlhé:** á, é, í, ó, ú
* **dvojhlásky:** ia, ie, iu, ô

**Spoluhlásky:**

1. **podľa vplyvu na pravopis:**

* **tvrdé:** h, ch, k, g, d, t, n, l- po nich sa v domácich slovách píše y/ý
* **mäkké:** č, dž, š, ž, c, dz, j, ď, ť, ň, ľ- po nich sa v domácich slovách píše i/í
* **obojaké:** b, m, p, r, s, v, z, f- po nich sa zvyčajne píše i/í, vo vybraných slovách y/ý

1. **podľa znelosti:**

* **znelé párové:** b, d, ď, g, dz, dž, z, ž, h,v
* **neznelé párové:** p, t, ť, k, c, č. s, š, ch, f
* **neznelé nepárové:** m, n, ň, l, ľ, ĺ, r, ŕ, j

**Spodobovanie, výslovnosť zdvojených spoluhlások:**

Nad obraz [nat obras]

dievča v rozkvete [dieuča v roskvete]

k hriechu i k modlitbe [g hriechu, g modlidbe]

búria k nebezpečnej hre [búria g nebezpečnej hre]

**Aký rozdiel je medzi zvukomaľbou a ľubozvučnosťou, využite vlastné príklady a príklady z ukážok.**

**Zvukomaľba:**

* napodobňovanie zvuku vhodným využitím a spojením hlások v slovách
* autor sa snaží výberom zvukov zachytiť zvuk, či atmosféru zobrazovaného javu (napr. duní Dunaj a luna za lunou sa valí)
* zvukomalebné slová sa nazývajú **onomatopoje-** napodobňujú prírodné a pracovné zvuky- používajú sa opakovane (napr. bum-bum-bum, bim-bam-bom, cingi-lingi-bom)

**Ľubozvučnosť (eufónia):**

* je umelecky pôsobivé usporiadanie hlások, ktoré vyvoláva estetický zážitok
* zakladá sa na opakovaní hlások, slabík, alebo skupiny hlások
* autor zámerne využíva a organizuje zvukové vlastnosti hlások, skupín hlások, na dosiahnutie emocionálnosti a expresívnosti textu
* opakom je kakofónia- výslovnostne ťažké zoskupenie hlások a slov

Úloha č. 2

**Vysvetlite pojmy *spoločenská lyrika a ľúbostná lyrika* a vysvetlite zameranie uvedených ukážok.**

**Lyrika:**

* literárny druh, ktorý nemá dej
* vyjadruje pocity, nálady, dojmy, myšlienky a úvahy autora
* **druhy:** osobná, úvahová, spoločenská, prírodná, politická, sociálna

**Spoločenská lyrika:**

* obsahuje objektívnu stránku, netotožnú s autorom básne
* lyrika, v ktorej autor zaujíma postoj k vážnym spoločenským problémom a udalostiam, ktoré sa ho citovo dotýkajú
* autor často premýšľa, uvažuje o týchto javoch v spoločnosti
* zasahuje sociálne javy autorovho okolia- rodinu, spoločnosť, národ, ľudstvo

**Ľúbostná lyrika:**

* lyrika, v ktorej autor vyjadruje osobný citový vzťah k žene
* autor zobrazuje svoj vnútorný svet, city, nálady, zážitky poznačené láskou (preto často označujeme túto lyriku ako intímnu)

**Ján Smrek: Dievča v rozkvete**

* ľúbostná báseň
* **téma:** krása mladého dievčaťa
* **idea:** autor sa vyznáva z obdivu nad krásou dievčaťa, ktoré dozrieva na mladú ženu; s erotickým nádychom vyjadruje svoje túžby voči nej
* **vitalizmus-** vo svojich básňach vychádza z čara okamihu, z chvíľkových vnemov, pocitov; dominujú optimistické nálady, aktivita, činorodosť, senzualizmus
* **štylisticky príznakové slová: epiteton-** živé jaro, zúbky dravčie; **zdrobnenina-** zúbky; **metafora-** pohľad slnca plný, spáliť to radšej v srdci plamene; **prirovnanie-** ako kvet kamélie hrdý preniká jak elektrický prúd

**Andrej Sládkovič: Marína**

* **2 časti:** 1. nešťastná láska k Márii Pišlovej; 2. láska k vlasti
* Sládkovič spája lásku k vlasti s láskou k žene
* básnická skladba
* téma: láska k žene a k vlasti, tematika všeslovanskej vzájomnosti, problémy vzťahov mladých ľudí
* **sylabický veršový systém**
* **básnické figúry: anafora, dvojitý zápor-** nemožno mi ťa neľúbiť; **básnické otázky, personifikácie, metafory**

**Ján Kollár: Slávy dcéra**

* **2 hlavné témy:** láska k milej a láska k vlasti
* lyricko- epická básnická skladba
* Kollár dáva polovicu srdca vlasti a polovicu milej
* využíva protiklady (minulosť a budúcnosť)
* dielo napísané slovakizovanou češtinou

**Ľudovít Štúr: Rozžehnání**

* uprednostňuje vlasť pred ženou

**Emil Boleslav Lukáč: O láske neláskavej**

* v tejto zbierke sa naplno prejavujú jeho erotické city
* radí, aby sa v láske držali určité tajnosti a prekonávali prekážky, láska sa nemá dávať hneď najavo, lebo sa tak upevňuje vzťah

**Ján Kostra: Ave Eva**

* autor touto skladbou vzdáva hold ženám a ženskej kráse; je uchvátený fyzickou krásou ženy ,žena je ako opora, istota ( prirovnáva ju ku pilierom katedrál), niekedy je žena vyzývavá, spôsobuje ,že niekto je nešťastný ( napr. rozchod- niekto ním stratí a niekto získa), meno EVA skrýva v sebe symboliku, opisuje ženu ako nositeľku života, ako základ všetkého, existencie, vníma ju ako zvodnú i zbožnú zároveň, lásku ženy prirovnáva k dvojsečnej zbrani (lebo dokáže raniť, mnohí muži už spáchali kvôli žene samovraždu), všetky ženy sú rovnaké a predsa je každá iná ,hoci muž stretne v živote veľa žien , skutočná láska je len k jednej