**Zadanie č. 23**

Úloha č. 1

**Charakterizujte úvahu ako slohový útvar. Nájdite v ukážke Hamlet *znaky úvahy.* Porovnajte úvahu *v umeleckom* diele s úvahou v odbornom štýle, publicistickom štýle a bežnom živote.**

**Zarecitujte** zvýraznenú ukážku z *Hamleta.*

**Vytvorte mapu mysle** na tému *Životné hodnoty mladého človeka.*

Úloha č. 2

**Vysvetlite pojmy: *divadelná hra, inscenácia, tragédia.* Odlíšte pojmy monológ, dialóg, replika, vysvetlite zmysel autorskej poznámky. Analyzujte fázy vnútornej kompozície drámy.**

Ukážky: *Sofokles – Antigona*

*W. Shakespeare –Hamlet*

*J. G. Tajovský – Statky zmätky*

**Sofokles: Antigona (úryvok)**

*Antigona:* Nieto medzi nimi rozdielu pred tvárou smrti.

*Kreon:* Vždy je rozdiel medzi zlým a dobrým!

*Antigona:* Ale ja som prišla na svet milovať nie nenávidieť!

*Kreon:* Ak chceš milovať – tak miluj v podsvetí!

No nado mnou, kým žijem, žena vládnuť nebude!

....................................................................................................

*Antigona:* Chceš ešte niečo iné ako moju smrť?

*Kreon:* Nie, nechcem. Tvoja smrť mi postačí.

*Antigona*

Čo teda váhaš? Mne sa bridí každé slovo

z tvojich úst a ani nechcem, aby sa mi

nebridilo, tebe sa zas iste bridí všetko

na mne. Ale uznaj – čím by som si mohla

získať väčšiu slávu než tým, že som

pochovala brata? Títo všetci by mi dali

za pravdu, no strach im zviazal jazyk.

To len tyranovi žičí šťastie okrem iného

i v tom, že môže hovoriť a robiť,

čo si zmyslí.

**William Shakespeare: Hamlet (úryvok)**

Hamlet:

**Byť, či nebyť – kto mi odpovie,**

**čo šľachtí ducha viac: či trpne znášať**

**strely a šípy zlostnej Šťasteny,**

**či pozdvihnúť zbraň proti moru bied**

**a násilne ho zdolať? Umrieť, spať-**

**nič viac, a namýšľať si, že tým spánkom**

**sa končí srdca bôľ a stovky hrôz,**

**čo sú nám súdené; tak umrieť, spať-**

**či v tom je méta našich túžení?**

**Spať - azda snívať - to nás zaráža,**

**čo prisniť sa nám môže v spánku smrti,**

**keď unikli sme svetským krútňavám.**

**A človek zaváha – tie obavy**

**nám predlžujú strasti života.**

**J. G. Tajovský: Statky - zmätky (úryvok)**

***Tomáš:***

- Mati, ja som ťa nechcel zarmútiť pred tými švagrovcami. Ale ty len tak na majetok sa lakomíš. Chceš vziať dievča zo služby a do horšej ho dať. Nepoznáš ich?

***Kata:***

- Ale takúto vec si i tí dobre rozmysleli.

***Tomáš:***

- I ty pomysli, že ju viažeš na celý život. Vieš, koľko už mali za svoje i z rodiny i cudzích, a ani jedno nevydržalo. Môžeš to stokrát obanovať a dievčaťu mladý život pokaziť. Ľavkovci, ako ty, idú za majetkom. Nebudú hľadieť na deti, či sa jedno druhému pozdajú a budú môcť spolu žiť. A Palčíkovci: chcú mať lacných robotníkov.

- - - - - - - - - - - - - - - - - -

***Kata*** (*prosebne*): Dcéra moja! S planým mužom je zle, a bez neho ešte horšie.

***Zuzka*** (*prísne*): Mama...

***Ďurko***: Čo povieš tomu dieťaťu?

***Zuzka***: Nikdy ťa mu nespomeniem, ak ho bude pánboh živiť. (*Ustrnutie*.)

***Ďurko***: Čo keď narastie?

***Zuzka***: Že si – že si umrel. (*Všetci slzia. Prestávka*.)

***Ďurko***: A keď mu druhí povedia, že žijem?

***Zuzka***: Nech potom sám súdi nad tebou.

**Zadanie č. 23- vypracovanie**

Úloha č. 1

**Charakterizujte úvahu ako slohový útvar. Nájdite v ukážke Hamlet *znaky úvahy.* Porovnajte úvahu *v umeleckom* diele s úvahou v odbornom štýle, publicistickom štýle a bežnom živote.**

**Úvaha v ukážke Hamlet-** keď rieši otázku „byť, či nebyť?“; ďalej sa pýta na rôzne otázky

**Porovnanie úvah:**

* pri porovnaní úvahy v umeleckom diele s úvahou v odbornom štýle zistíme, že v úvahe v odbornom štýle prevládajú odborné termíny, pričom v umeleckom prevládajú rečnícke otázky, voľnejšia kompozícia a štylizácia
* uvažovanie v bežnom živote vzniká na základe poznatkov a skúseností, nad ktorými uvažujeme, rozoberáme ich, hodnotíme a vyvodzujeme z nich závery

**Zarecitujte** zvýraznenú ukážku z *Hamleta.*

**Vytvorte mapu mysle** na tému *Životné hodnoty mladého človeka.*

Úloha č. 2

**Vysvetlite pojmy: *divadelná hra, inscenácia, tragédia.* Odlíšte pojmy monológ, dialóg, replika, vysvetlite zmysel autorskej poznámky. Analyzujte fázy vnútornej kompozície drámy.**

**Divadelná hra:** audiovizuálne umenie s dôrazom na sluchové vnímanie textu, pričom zrakové vnímanie je druhotné

**Inscenácia:** premena literárneho diela na divadelnú, alebo televíznu hru; na jej realizácii sa zúčastňuje viacero zložiek (literárna predloha, herci, réžia,...); jednotný umelecký zámer jej dáva režisér, no divák hru prijíma prostredníctvom hercov, ktorí ju oživujú, stvárňujú a dávajú jej konečnú podobu

**Tragédia:** vznikla v antike- najstarší dramatický žáner , v ktorom sa konflikt deja nedá vyriešiť inak, ako smrťou postavy, alebo postáv; hlavným znakom je boj hlavnej postavy s nepriateľskými silami (končí tragicky, hlavným hrdinom je zväčša nadpriemerný človek)

**Monológ:** prehovor jednej postavy, v dráme slúži na komentovanie udalostí; oslabuje dramatickú účinnosť hry

**Dialóg:** rozhovor dvoch, alebo viacerých postáv; v dráme základný kompozičný prvok

**Replika:** prehovor jednej z postáv zúčastňujúcej sa dialógu

**Autorské poznámky:** usmerňujú pohyb, výraz, opisujú prostredie (musí byť vytvorené na scéne)

**Vnútorná kompozícia drámy:**

1. **úvod (expozícia)-** predstavenie prostredia a postáv
2. **zápletka**
3. **zauzlenie (kolízia)-** udalosť, ktorá skomplikuje vzťahy postáv
4. **vyvrcholenie (kríza)-** vyvrcholenie konfliktu
5. **dejový obrat (peripetia)**
6. **rozuzlenie**
7. **záver (katastrofa)**