**Zadanie č. 3**

Úloha č. 1

**Vysvetlite, čo skúma morfológia, ako rozdeľujeme slovné druhy. Charakterizujte podstatné mená, prídavné mená a zámená.**

**Určite slovné druhy v prvej vete ukážky *Keď báčik z Chochoľova umrie*. Doplňte slovné druhy, ktoré chýbajú vo vete.**

**Vyhľadajte v ukážke minimálne** šesť podstatných mien a prídavných mien**.**

**Nájdite v prvej ukážke - v predposlednom odseku** zámená **a určite ich druh.**

Úloha č. 2

**Porovnajte osobitosti prozaickej tvorby Martina Kukučína a Jozefa Gregora Tajovského. Vysvetlite znaky poviedky v ukážkach, poukážte na ich významový plán.**

Ukážky: *M. Kukučín – Keď báčik z Chochoľova umrie*

*J. G. Tajovský – Maco Mlieč, Mamka Pôstková*

### Martin Kukučín: Keď báčik z Chochoľova umrie (úryvok)

V ohrade stáli štyri jasene, hrubé, rovné ani svieca. Sám Ondrej musel sa priznať, že nevidel v svojom živote takých jaseňov. Desiatku boli hodny otcu-materi. V ohrade pod jaseňmi boli – hroby, štyri hroby. Ležali rad-radom, zanesené snehom. Nad prvými dvoma vypínal sa spoločný kamenný náhrobok.

,,Pod týmto kameňom leží môj starý otec a stará mať,“ riekol pán Aduš vážne, zložiac klobúk. ,,Tuto zasa moji rodičia bez kameňa. Toto miesto si vyhliadol sám starý otec, ohradil i tieto jasene zasadil. Jasene sú nie moje. Nemôžem ich predať.“

,,Tu je všetko vaše – jasene, alebo desiatka!“ riekol Ondrej, uradovaný, že teraz mu už neujde.

„Ako to môžete žiadať? Mám vlastným rodičom olúpiť hroby! A báčik z Chochoľova tiež tu chce ležať pri svojej sestre...Ako by ja to urobil? Kde by mal svedomie?

,,Keď môžete živých – mŕtvych tobôž. Im tých jaseňov netreba, ale mne desiatku treba.“

,,Aspoň nech vedia, čo mali za syna. Nech sa oni zaň hanbia, keď on nemá hanby.“ Ondrej hovoril s hlbokým presvedčením. Jeho každé slovo nachádzalo tisíc ozvien v prázdnej duši Adušovej.

Pán Aduš pozrel na Ondreja. Pohľady sa im sňali. Ondrej bol dojatý. Nebolo v Ondrejovom pohľade stopy po hnevu, ani úsmevu, ani ľahkej mysle – bôľ sa v ňom zračil. Tvár pokrytá rumencom – nemohla vydržať cudzieho pohľadu – odvrátila sa. Ondrej sa ani nehýbal. Nevedel, čo sa deje, ale tušil, že je to veľký, svätý okamih.

**Jozef Gregor Tajovský: Maco Mlieč (úryvok)**

Gazda mal už aspoň šesťdesiat rokov, lenže sa ten nedal s Macom ani porovnať. Bohatý, doprial si, nič nerobil, peši nevyšiel ani do poľa, nuž mal brucho ako súdok a tvár ako mesiac na splni, a na Macovi iba ohorená čierna chlpatá kožka na širokých kostiach, čaptavá noha a dokľavené prsty na rukách.

,,A plácu že akú máte?“

,,Peňazí?“

,,Hej.“

,,A len tak, čo potrebujem: na dohán, švíbalky a... A načože sú mi už teraz? Aj tak by som ich užiť nemohol. Ženy, deti nemám... A gazda sľúbil, že ma opatrí až do smrti, či budem vládať dačo robiť, alebo nie,“ s akousi hrdosťou odpovedal starý Mliečnik, že má také zásluhy.

**...........**

Konečne i richtárovi vypadli slzy a v svedomí bohvie čo si myslel, ale všetko dobré.

Bolo však už neskoro.

Maca našli ráno studeného v telínci.

Gazda vystrojil mu krásny pohreb, s kňazom a odobierkou, na truhle bolo ešte naposledy spravodlivé meno Macovo, i kedy sa narodil a umrel, že richtára celá obec pochválila, len sluhovia si povrávali, že však ho mal za čo pochovať.

**J. G. Tajovský: Mamka Pôstková (úryvok)**

A pustila sa do plaču, že už mala korunu, raz i dve opatrovala, tajila ich, ale syn pýtal, druhý raz nevesta vydrankala, a čo raz stisla a nám odložila, vydriapali jej, silou vzali, že vy dočkáte... ,,Tak som prišla ohlásiť a doniesla som zas interes(úroky)...“ – kládla šesták.

,,Ešte vám tamtých stačilo na roky. Teraz sú lacnejšie peniaze, ako boli,“ sotva som si stačil rýchlo spomenúť, že som pred dvoma rokmi na drobných dlžníkov prepísal jej tri koruny a zmenka je kdesi na dne kasy...

,,Keď stačí... Ale už by to vari nemalo. Veď som šesták bola dala. Či ste sa nepomýlili v rátaní?“

,,Nie, mamka, to je dobre vyrátané...“

,,Len aby, prosím, do všechsviat došlo. Lebo tak sa mi stalo, ruku som si v jeseni zlomila, aha, tu za päsťou. Spadla som z pôjda, keď som si hábočky vešala. Starý človek, hlava sa točí, iba keď som sa našla v pitvore a ruka ako zvonec. Nemôžem na ňu a jednou rukou chlebíka nezamiesiš. Ale pôjdem do repy, nuž zarobím a vrátim vám. Len sa už nebojte. Kým žijem, ja zmenky nehodím. O statočnosť prísť na starosť? Ja už na to nemám svedomia. Keď bolo peniažky brať na zmenku, vtedy ,,prosím vás“, a teraz hodiť? Kým žijem, neopustím sa, a keď umriem, zostanú háby, perinka, truhla, posteľ, nech si predajú...“

**Zadanie č. 3- vypracovanie**

Úloha č. 1

**Vysvetlite, čo skúma morfológia, ako rozdeľujeme slovné druhy. Charakterizujte podstatné mená, prídavné mená a zámená.**

**Morfológia-** je jazykovedná disciplína zaoberajúca sa gramatickými tvarmi, slovnými druhmi, gramatickými kategóriami a tvarotvornými postupmi.

**Rozdelenie slovných druhov:**

* **plnovýznamové:**

1. podstatné mená (substantíva)
2. prídavné mená (adjektíva)
3. zámená (pronominá)
4. číslovky (numerália)
5. slovesá (verbá)
6. príslovky (adverbiá)

* **neplnovýznamové:**

1. predložky (prepozície)
2. spojky (konjunkcie)
3. častice (partikuly)
4. citoslovcia (interjekcie)

* **majú vetnočlenskú platnosť:**

1. podstatné mená (substantíva)
2. prídavné mená (adjektíva)
3. zámená (pronominá)
4. číslovky (numerália)
5. slovesá (verbá)
6. príslovky (adverbiá)

* **nemajú vetnočlenskú platnosť:**

1. predložky (prepozície)
2. spojky (konjunkcie)
3. častice (partikuly)
4. citoslovcia (interjekcie)

* **ohybné:**

1. podstatné mená (substantíva)- skloňujú sa
2. prídavné mená (adjektíva)- skloňujú sa
3. zámená (pronominá)- skloňujú sa
4. číslovky (numerália)- skloňujú sa
5. slovesá (verbá)- časujú sa

* **neohybné:**

1. príslovky (adverbiá)
2. predložky (prepozície)
3. spojky (konjunkcie)
4. častice (partikuly)
5. citoslovcia (interjekcie)

**Podstatné mená (substantíva)**

**-** pomenúvajú osoby, zvieratá, veci, vlastnosti deje a stavy

- vo vete najčastejšie plnia funkciu podmetu a predmetu

- plnovýznamový, ohybný (skloňujeme ich) slovný druh, majú vetnočlenskú platnosť

- **konkrétne** (žena, stôl, a pod.); **abstraktné** (nádej, žiaľ, a pod.)

- **všeobecné** (dom, pero, a pod.); **vlastné** (Ondrej, Bytča, a pod.)

- **rody:** mužský (určujeme aj životnosť); ženský, stredný

- **číslo: jednotné** (singulár)- iba jednotné číslo majú hromadné podstatné mená (napr. ľudstvo, a pod.), látkové podstatné mená (napr. benzín, a pod.), abstraktné podstatné mená (napr. radosť, a pod.); **množné** (plurál)

- **pády:** Nominatív, Genitív, Datív, Akuzatív, Lokál, Inštrumentál

- **vzory:**

* **mužský rod:** chlap, hrdina, dub, stroj, kuli
* **ženský rod:** žena, ulica, dlaň, kosť, gazdiná
* **stredný rod:** mesto, srdce, vysvedčenie, dievča

**Prídavné mená (adjektíva)**

- vyjadrujú vlastnosti podstatných mien alebo spresňuj, či inak vymedzujú ich význam

- vo vete najčastejšie plnia funkciu zhodného prívlastku, ale môžu byť aj doplnkom, či mennou časťou prísudku

- plnovýznamový, ohybný (skloňujeme ich) slovný druh, majú vetnočlenskú platnosť

- rozdelenie:

* **vlastnostné:**

1. akostné- dajú sa stupňovať (napr. dobrý, múdry, a pod.)
2. vzťahové- nedajú sa stupňovať (napr. kovový, sobotný, a pod.)

* **privlastňovacie:** nedajú sa stupňovať (napr. synov, sestrina, líškin, a pod.)

**-** stupňovanie:

* **pravidelné:** pri skloňovaní sa nemení základ slova (napr. smelý, smelší, najsmelší)
* **nepravidelné:** pri skloňovaní sa mení základ slova (napr. dobrý, zlý, pekný, veľký, malý)

**- rody:** mužský (dobrý); ženský (dobrá); stredný (dobré)

**- číslo:** jednotné, množné

**-** **pády:** Nominatív, Genitív, Datív, Akuzatív, Lokál, Inštrumentál

**-** **vzory: pekný**/-á/-é; **cudzí**/-ia/-ie; **páví**/-ia/-ie; **otcov**/-a/-o

**-** na základe zhody preberajú rod, číslo a pád nadradeného podstatného mena

**Zámená (pronominá)**

**-** zastupujú podstatné a prídavné mená, číslovky, či príslovky na ne odkazujú

- vo vete môžu byť tými vetnými členmi, ako sú slová, ktoré zastupujú

- plnovýznamový, ohybný (skloňujeme ich) slovný druh, majú vetnočlenskú platnosť

- rozdelenie:

* **osobné:**

1. **základné-** skloňujú sa (ja, ty, on, ona, ono, my, vy, oni, ony)
2. **privlastňovacie-** sklonné (môj, tvoj, váš); nesklonné (jeho, jej, ich)

* **zvratné:**

1. **základné-** seba, sa
2. **privlastňovacie-** svoj

* **ukazovacie:** napr. ten, tá, to, tí, tie, tento, onen, oná, toľký, onaký, tam, a pod.
* **opytovacie:** napr. kto, čo, aký, ktorý, čí, koľký, kedy, kde, ako, a pod.
* **vymedzovacie:** napr. sám, samý, každý, ten istý, tenže, iný, nik, všetci, a pod.
* **neurčité:** napr. dakto, niečo, voľajaký, ledačo, bársčo, ktosi, a pod.

**-** rody:

* **rodové zámená:** skloňujú sa podľa vzorov zámen, alebo prídavných mien
* **bezrodové zámená:** nevyjadrujú gramatickú kategóriu rodu (napr. ja, ty, vy, my, sa, a pod.)- majú samostatné skloňovanie

**-číslo:** jednotné, množné

- **pády:** Nominatív, Genitív, Datív, Akuzatív, Lokál, Inštrumentál

- **vzory:**

* vzory prídavných mien
* vzor môj
* samostatné skloňovanie

**Určite slovné druhy v prvej vete ukážky *Keď báčik z Chochoľova umrie*. Doplňte slovné druhy, ktoré chýbajú vo vete.**

V ohrade stáli štyri jasene, hrubé, rovné ani svieca.

**v-** predložka, prvotná jednoduchá

**ohrade-** podstatné meno, ženský rod, konkrétne, všeobecné, sg., L, vzor: žena

**stáli-** sloveso, určité, 3. os. pl., minulý čas, oznamovací spôsob, činný rod,

**štyri-** číslovka, základná určitá, mužský rod, neživ., pl., N, osobitné skloňovanie

**jasene-** podstatné meno, mužský rod, neživ., konkrétne, všeobecné, pl., N, vzor: stroj

**hrubé-** prídavné meno, mužský rod, vlastnostné akostné, pravidelné stupňovanie, pl., N, vzor: pekný

**rovné-** prídavné meno, mužský rod, vlastnostné akostné, pravidelné stupňovanie, pl., N, vzor: pekný

**ani-** spojka, zlučovacia

**svieca-** podstatné meno, ženský rod, konkrétne, všeobecné, sg., N, vzor: ulica

**Chýbajúce slovné druhy:** zámená, príslovky, častice, citoslovcia

**Vyhľadajte v ukážke minimálne šesť podstatných mien a prídavných mien.**

**Podstatné mená:** ohrada, Ondrej, jasene, tvár, okamih, hanba

**Prídavné mená:** uradovaný, mŕtvych, pokrytá, veľký, svätý, živých

**Nájdite v prvej ukážke - v predposlednom odseku** zámená **a určite ich druh.**

oni- osobné, základné

on- osobné, základné

jeho- osobné, privlastňovacie, nesklonné

Úloha č. 2

**Porovnajte osobitosti prozaickej tvorby Martina Kukučína a Jozefa Gregora Tajovského. Vysvetlite znaky poviedky v ukážkach, poukážte na ich významový plán.**

**Poviedka-** patrí medzi malé žánre epiky, zachytáva jednu udalosť, málo postáv, charaktery postáv sa nevyvíjajú, menej dramatická a napínavá než novela.

**Martin Kukučín:**

**-** písal v období prvej vlny realizmu (opisný realizmus), písal poviedky (napr. Rysavá Jalovica, Neprebudený, Keď Báčik z Chochoľova umrie, a pod.), novely (Mladé letá), romány (Dom v strání), divadelné hry, cestopisy

- zapojil sa do činnosti spolku Detvan

- uviedol do literatúry ľudovú reč a ľudové postavy

- vo svojich poviedkach sa sústredil najmä na vykreslenie povahy a osudov dedinských ľudí- zameral sa na pozorovanie a opis dedinských ľudí, zvykov a tradícii (dedinského človeka zobrazoval chápavým, láskavým humorom)

**Martin Kukučín: Keď Báčik z Chochoľova umrie**

**Téma:** úpadok zemianstva

**Miesto:** oravské dediny- Kameňany, Chochoľovo, Domanice

**Čas:** 2. polovica 19. storočia

**Hlavné postavy:** Aduš Domanický, Ondrej Tráva

**Idea:** odsudzuje zemanov, vedúcu silu vidí v rodiacej sa buržoázii

**Názov:** fráza, na ktorú sa Aduš odvolával

**Rozprávač:** vševediaci rozprávač, v 3. osobe

**Kompozícia:** 6 častí

**Literárny druh:** epika

**Literárny žáner:** humoristicko- satirická poviedka

**Jazyk:** jednoduchý jazyk s množstvom prirovnaní, využíva situačný humor, protiklad (Aduš, Ondrej)

**Jazykové prostriedky: epitetá** (malý domec, krvavé mozole, skrehnutá duša,...); **prirovnania** (rozloží sa tam sťa pahreba; premenlivé brehy, ako aprílový čas,...); **personifikácia** (každá žilka ihrá a kričí); **zdrobneniny** (vozíček, jabĺčka, ohník,...)

**Jozef Gregor Tajovský:**

**-** písal v druhej vlne realizmu (kritický realizmus), písal črty a poviedky (Apoliena, Maco Mlieč, Mamka Pôstková, a pod.), veselohra (Ženský zákon), jednoaktovky (Matka, Hriech)

- zobrazil pravdivý obraz slovenskej dediny- chcel poukázať na osud najbiednejších ľudí, ktorí živorili a predsa boli naplnení bohatstvom ľudského citu

- v čitateľovi chce vzbudiť súcit

- útočí proti slovenskej pasivite, odnárodňovaniu, neochote prijať vzdelanie a kritizuje, ktorí si svoje nešťastie zapríčinili vlastnou vinou

- nahrádza Kukučínovskú mäkkosť podania vlastnou prítomnosťou v rozprávaní

- poviedky majú humoristické, niekedy ironické a najčastejšie tragické ladenie

**Jozef Gregor Tajovský: Maco Mlieč**

**Téma:** ťažký život chudobného človeka, ktorý sa nedokáže sám brániť

**Miesto:** dedina

**Čas:** 19. storočie

**Hlavné postavy:** Maco Mlieč, Gazda

**Idea:** Poukazuje na vykorisťovanie, odsudzuje ho. Ukázal, že ľudia sa delia n pánov a chudobných. Vyzdvihuje Mliečove morálne vlastnosti a ľudskosť- sú v kontraste s jeho odpudzujúcim zvonkajškom.

**Názov:** je hlavnou postavou, má súvis s rastlinou mlieč voľný (rýchlo sa rozširuje)

**Rozprávač:** na začiatku autor v 1. osobe, potom v 3. osobe, nepriamy rozprávač

**Literárny druh:** epika

**Literárny žáner:** kriticko- realistická poviedka

**Jozef Gregor Tajovský: Mamka Pôstková**

**Téma:** ťažký život mamky Pôstkovej, ktorá musí splácať dlh

**Miesto:** dedina, banka

**Čas:** 19. storočie

**Hlavné postavy:** mamka Pôstková, bankár, manžel, syn mamky Pôstkovej

**Idea:** autor vyzdvihuje čestnú, spravodlivú mamku Pôstkovú, jej neobyčajnú silu. Vyčíta Slovákom, že si takýchto ľudí nevážia.

**Názov:** vyjadruje ťažký život mamka- pôst

**Literárny druh:** epika

**Literárny žáner:** sociálna poviedka

**Rozprávač:** bankový úradník (Tajovský)