**Zadanie č. 5**

Úloha č. 1

**Vysvetlite, čo je to syntax, aké vetné sklady rozlišujeme a** **charakterizujte vety podľa modálnosti. Určite pestrosť viet z hľadiska modálnosti a priraďte vetám typ melódie:** *Aké máme šance na úspech? Teraz by sa to malo vyjasniť. Koľko je hodín? Príde mama? Nech ste zdraví! Bodaj by sme boli zdraví. Nech žije kráľovná!!! Sústreď sa!!!*

**Nájdite v ukážkach všetky typy viet podľa modálnosti. Vysvetlite, ktoré z nich obsahujú emocionálnu štylistickú príznakovosť?**

Úloha č.2

**Vysvetlite *znaky novely***, **poukážte na rozdiel medzi novelou a poviedkou /uveďte konkrétnu poviedku/. Vysvetlite na ukážkach *dejový a významový plán diela* a určite typ rozprávača.**

Ukážky:  *M. Kukučín – Neprebudený*

*B. S. Timrava – Ťapákovci*

**Martin Kukučín: Neprebudený (úryvok)**

Kroky zaznievali smerom k nemu. Ondráš zažmúril oči. Tváril sa, že spí. Cez viečka navlas pootvorené v neurčitých kontúrach videl postavu, no nie detskú. To je väčšie čosi. Hľa, zhýba sa nad neho, i počuť mäkký, tichý hlas:

„Ondráš! Ondráš!“

Otvoril oči, ba vytreštil ich. Ten hlas, oj, ten hlas! Ani princeznin!

„A si to ty, Zuzka?“

Strojná hlavička prikývla mu, hlava Zuzky Bežanovie. Ondráš prižmúril oči, žiara toľkej krásy oslňovala ho. A nie div. Jej tvár jasná, červená ako ruža, keď slnce jej lístky ohreje. Dvoje modrých očú, akoby ta kus oblohy vložil, zádumčivo hľadeli na Ondráša. Červený ret odokrýval dva rady bielych perál. Ondrášovi zas zišla na um princezná. Ani tá nebola krajšia, ibaže tie šaty mala s hviezdičkami. Ale ani Zuzkine nie sú špatnejšie. Tá červená šatka na hrdle s tými strapci dodáva jej pôvabnosti spolu s bielymi nadurenými rukávy jej oplecka. A to okrúhle rameno, akoby vyrástlo bolo z bielych záhybov rukáva. Ondráš s vytreštenými očami hľadel na milý zjav: myslel, že je pred stračím zámkom.

Zuzka, nebadajúc, čo sa s ním deje, rezko ponúkla ho:

„No, vstaň chytro a jedz!“

„Aha, aha!“ Len teraz dovtípil sa, že to nie kňažná, ale Zuzka. Ona neprišla, aby ho vôkol hrdla objala a do stračieho zámku voviedla, ale doniesla mu jesť. Mal vyjednané od mladých husí po groši a od starých po dva — pritom, kým paša trvá, chovu z dom do domu. Dnes chová sa u Bežanov: Zuzka mu priniesla obed.

--------------------------------------

„Ty, neutekaj! Pozajtre je sobota: prídem si po pero.“

„Nie, pozajtra nie. Veď ti ja poviem, keď budeš mať prísť. Ešte nechtík nekvitne. Vieš?“

Ondráš sa uspokojil.

„Dobre, dobre!“

Zuzka strmým krokom odišla. Ondráš dlho pozeral za ňou, páčila sa mu. „Hm… bude z nej žena! Dobrá robotnica. Chôdzu má ani granatier, nám dvom bude svedčať. A Dúbravovie? Ale čo, ten jej je nie hoden! A ona sa mi prizná… hm, hm…“

A husár do večera nerozmýšľal o inom, len o princeznej, ktorú už našiel, ale v skutočnosti. Zámok na stračej nôžke nekrúti sa už, zastal. Nebolo mu treba ani dupnúť naň.

**B. S. Timrava: Ťapákovci**

Najstaršia nevesta Iľa, braná od Jablonckov, myslí, že veslo jej náleží, i drží ho v ruke, no z ostatných ani jedna nie je s tým spokojná, a najnespokojnejšia je Anča-mrzáčka s peknou tvárou. Ona k nenávisti popudzuje ešte i druhé.

Chce rozkazovať a vždy to chce, čo nechce Iľa, ktorú nik nemá rád, lebo sa vyvyšuje nad všetky druhé. Je i v obecnej službe: je babicou. Asi dva mesiace bola na kurze v Sobote a odvtedy sa povýšene drží nad druhé, akoby bola nie zo sedliackeho, ale z panského rodu. Nič

sa jej odvtedy v dome nepáči, s ničím nie je spokojná. Poučuje, majstruje a chce zrútiť staré obyčaje, zakorenené odjakživa u Ťapákov.

Ani jeden z nich neodpovedal. U Ťapákov nie je v obyčaji odpovedať na každú reč. Ale Anča-mrzáčka jej skočila do reči:

„Čo by si ty zažalovala? Choď si do Jablonckov rozkazovať. Tu nie si ty pani!"

„A ktože je? Ba veru som!" smeje sa Iľa. „A oni to musia robiť, čo ja chcem!" povie srdnato.

„A ty sa nestaraj, ty čuš! Ja tebe nevravím, ale tu týmto somárom!"

„Somári" mlčali i ďalej, akoby sa boli odriekli vravieť v to ráno.

Na poludnie vystúpila Il'a, že je chyža malá, nespracú sa do nej, i žiadala, aby sa postavil ešte

jeden dom.

„Ale vy, čo by vás toľko bolo, že by sté jeden druhému po hlavách chodili - vy nedbáte. Druhí

ľudia, aj čo ich je pomenej, hladia jeden druhému ustúpiť, ale vy sa budete jeden o druhého

potkýnať, a netuchnete sa. Vy si na piaď od nosa nevidíte, nehodníci!"

Z chlapov boli vtedy v izbe traja, no nedbali a neohlásili sa, akoby Iľa nie im, ale ktovie komu

vravela. Ani ženy sa nezastarejú. Lení sa im jazykmi pohnúť. Okrem toho vedia, že mrzáčka to lepšie spraví ako ony. A ani sa nesklamali. Ledvaže odzneli slová z úst Ile, už otvorila ústa

ona:

„Čože by si ty mojim bratom nadávala! A keď sa ti nepáči, načo si šla za Paľa? Mohla si sa vydať za kráľa. Lebo ty si len za kráľa súca - ty kráľovná. Keď sa ti tu nevidí - môžeš ísť. Paľa operú druhé ženy – dosť je ich v dome. My bez teba budeme!" Mrzáčka od seba odsotila plechový tanierik, z ktorého jedla na obed. Bola zlostná, skoro vždy nahnevá.

**Zadanie č. 5- vypracovanie**

Úloha č. 1

**Vysvetlite, čo je to syntax, aké vetné sklady rozlišujeme a** **charakterizujte vety podľa modálnosti. Určite pestrosť viet z hľadiska modálnosti a priraďte vetám typ melódie:** *Aké máme šance na úspech? Teraz by sa to malo vyjasniť. Koľko je hodín? Príde mama? Nech ste zdraví! Bodaj by sme boli zdraví. Nech žije kráľovná!!! Sústreď sa!!!*

**Syntax-** je jazykovedná disciplína, ktorá sa zaoberá spájaním slov do viet. Spájaním viet do textov sa zaoberá **nadvetná syntax**, resp. **textová syntax**.

**Vetné sklady:**

* **prisudzovací sklad-** je to spojenie podmetu a prísudku, tvorí gramatické jadro jednočlennej vety (napr. Janka spí, spevák spieva, a pod.)
* **určovací sklad-** tvoria ho dav členy, z ktorých jeden je nadradený a druhý je podradený. Podradený člen bližšie určuje nadradený člen (napr. dobrý žiak, dievča z dediny, píše list, kreslí pekne, a pod.) Rozlišujeme:

1. slovesný určovací sklad:
2. sloveso a predmet- napr. písať list, dať priateľovi (radu), a pod.
3. sloveso a príslovkové určenie- napr. sedel vzadu, prišiel včera, a pod.
4. menný určovací sklad:
5. podstatné meno a zhodný prívlastok- napr. usilovná študentka, červený tulipán, a pod.
6. podstatné meno a nezhodný prívlastok- napr. ruža s tŕňom, kamarát zo školy, a pod.
7. podstatné meno, sloveso a doplnok- napr. Brat sa vrátil uplakaný. Petra sa cítila podvedená., a pod.

* **priraďovací sklad-** je spojenie dvoch, alebo viacerých členov, ktoré sú syntakticky rovnocenné a majú zároveň rovnaký vzťah k inému (nadradenému/ podradenému) vetnému členu (napr. chlapci a dievčatá, pakne a rýchlo, poslušne a úctivo, a pod.)

**Vety podľa modálnosti:**

* **oznamovacia-** využíva oznamovací, alebo podmieňovací spôsob slovesa, melódia vety je klesavá
* **rozkazovacia-** využíva rozkazovací spôsob slovesa, alebo neurčitok, melódia vety je klesavá
* **opytovacia-** využíva oznamovací spôsob slovesa, opytovacie zámená, slovosled, častice, melódia vety je:

1. stúpavá- zisťovacia otázka (odpoveď- áno/ nie)
2. stúpavo-klesavá/ klesavá- doplňovacia otázka (odpoveď obsahuje doplnenie údaja)

* **želacia-** využíva oznamovací, alebo podmieňovací spôsob slovesa, melódia vety je stúpavo- klesavá

***Aké máme šance na úspech?-*** opytovacia veta, klesavá melódia

***Teraz by sa to malo vyjasniť.-*** oznamovacia veta, klesavá melódia

***Koľko je hodín?-*** opytovacia veta, stúpavo- klesavá melódia

***Príde mama?-*** opytovacia veta, stúpavá melódia

***Nech ste zdraví!-*** želacia veta, stúpavo- klesavá melódia

***Bodaj by sme boli zdraví.-*** želacia veta, stúpavo- klesavá melódia

***Nech žije kráľovná!!!-*** žvolacia veta, stúpavo- klesavá melódia

***Sústreď sa!!!-*** rozkazovacia veta, klesavá melódia

**Nájdite v ukážkach všetky typy viet podľa modálnosti. Vysvetlite, ktoré z nich obsahujú emocionálnu štylistickú príznakovosť?**

Kroky zaznievali smerom k nemu.- oznamovacia veta

Ty, neutekaj!- rozkazovacia veta

Tu nie si ty pani!- zvolacia veta

A si to ty, Zuzka?- opytovacia veta- zisťovacia

A keď sa ti nepáči, načo si šla za Paľa?- opytovacia veta- doplňovacia

Úloha č.2

**Vysvetlite *znaky novely***, **poukážte na rozdiel medzi novelou a poviedkou /uveďte konkrétnu poviedku/. Vysvetlite na ukážkach *dejový a významový plán diela* a určite typ rozprávača.**

**Znaky novely:**

* epický žáner (stojí medzi poviedkou a románom)
* stredný rozsah
* presne vymedzená kompozícia bez väčších odklonov od ústrednej dejovej línie
* dve a viac dejových línii
* dej má rýchly spád a väčšinou sa končí prekvapivo a nečakane
* málo postáv, počas deja neprechádzajú zmenami
* predstavuje súbor niekoľkých udalostí zo života človeka, zachytáva určitý úsek jeho života
* príbeh je jednoduchý, ale má napätie
* príbeh sa odohráva v kratšom časovom rozpätí

**Rozdiely medzi novelou a poviedkou:**

* novela- stredný rozsah; poviedka- krátky epický útvar
* novela- zachytáva súbor niekoľkých udalostí zo života človeka; poviedka: opisuje jednu udalosť zo života človeka
* novela- má viac postáv ako poviedka
* novela- väčšinou 2 a viac dejových línii; poviedka- jedna dejová línia

**Poviedky:** Jozef Gregor Tajovský: Žliebky, Jozef Gregor Tajovský: Maco Mlieč, Martin Kukučín: Rysavá Jalovica, Martin Kukučín: Na Ondreja, a pod.

**Martin Kukučín: Neprebudený**

Dejový plán diela: Dielo zachytáva tragický osud Ondráša Machuľu- mentálne postihnutého husára. Končí tragicky, pri tom, ako chce zachrániť husi pred ohňom zo stodoly.

Významový plán diela: Autor kritizuje myslenie, postoj dediny voči Ondrášovi, vyzdvihuje Ondráša, ako človeka.

Rozprávač: on- rozprávanie (3. os. sg.), vševediaci rozprávač.

**Božena Slančíková Timrava: Ťapákovci**

Dejový plán diela: Dielo zachytáva život Ťapákovcov žijúcich na dedine. Zachytáva ich zastaralý spôsob života, ich lenivosť.

Významový plán diela: Autor poukazuje na zaostalosť dediny, kritizuje ľudí ktorých nezaujíma nič nové, držia sa tradícii, ktoré im zanechali predkovia. Snaha o kultúrnejší život na dedine.

Rozprávač: on- rozprávanie (3. os. sg.), vševediaci rozprávač.