**Zadanie č. 6**

Úloha č. 1

**Vysvetlite, ktoré jazykovedné disciplíny skúmajú zvukovú rovinu jazyka. Charakterizujte prozodické vlastnosti reči (intonáciu)** podľa časovej, silovej, tónovej modulácie.

**Vysvetlite všetky prozodické vlastnosti v prvej strofe *Detvana.***

**Vyberte si ľubovoľný text a využite všetky poznatky o intonácii v prednese textu.**

Úloha č. 2

**Charakterizujte *epiku*, vysvetlite literárnodruhovú príslušnosť uvedených literárnych diel. Analyzujte autorskú koncepciu postáv a porovnajte ukážky.**

Ukážky: *A. Sládkovič: Detvan*

*P. O. Hviezdoslav: Hájnikova žena*

*A. S. Puškin: Eugen Onegin*

#### Andrej Sládkovič: Detvan (úryvok)

**1**  
Stojí vysoká, divá Poľana,  
mať stará ohromných stínov,  
pod ňou dedina Detvou volaná,  
mať bujná vysokých synov:  
či tých šarvancov Detvy ozrutných  
Poľana na tých prsiach mohutných  
nenosí a nenadája?  
Alebo aspoň na tie výšiny  
nehľadí dcéra tejto rodiny,  
keď má porodiť šuhaja? —

**13**  
Ale sotva to zazrie náš šuhaj,  
švihne valaškou blýskavou —  
spasený zajko závozom, hybaj!  
Sokolík mrie medzi trávou:  
Čo si ho, Martin, chudáka zabil?  
Či ťa ten chochlík jarabý zvábil? —  
Sokol nech si orla volí! —  
Sedem hrmených! — sokol zajaca!  
Mal sa do mňa dať, aby tá práca  
ctila aspoň dva sokoly.  
**250**  
Rod môj, ty ľúb si tvojho Detvana,  
v ňom duša tvoja je zmaľovaná,

zhrej obrazom tým, čo schladlo!

### Pavol Országh Hviezdoslav: Hájnikova žena (úryvok)

A u dvier hrmot, durkotanie  
vtom, rykot, vrava čudesná,  
že všetkých zraky zabočili  
k nim. — Tuho vzpečoval sa dráb,  
no dvere preds’ sa rozborili:  
a nimi žena nerestná,  
zmut v ťahoch, telom veteš háb,  
do siene vbehla ani strela,  
Huk vôkol, pohyb, zarazenie.  
I Čajka zbočil naposled,  
zrel — skúmal — revnul: „Moja Hana!“ —  
„Hej, ona,“ muky na znamenie  
kríž vrhla. „Vidíš? Ešte žije,  
by mohla ťažkú na spoveď —  
och!“ — metla sa mu kolo šije,  
„ty mrcha, mrcha, mrcha muž!  
Ó, koľká v duši mojej rana...!  
No vidím slnka zlatú pruž,  
hľa, jak sa oknom z kužľa vije;  
i prvej než sa zase skryje,  
než zatvorí sa čierna brána:  
tu si mi, našla som ťa už,  
a nepustím ťa nikdy, nikdy! —  
Miškovi nerobte mi krivdy!  
Ja pána sklala — ale no!  
Ja veru — ojoj! — svetlo — huš!“  
  
**Alexander Sergejevič Puškin: Eugen Onegin**

**Tatianin list Oneginovi (úryvok)**

*Píšem vám – prečo, neviem sama.*

*Čože mám ešte povedať?*

*Vy môžete ma dnes, och, tá hana,*

*opovrhnutím potrestať.*

*No ak len kvapku zľutovania*

*cítite k môjmu nešťastiu,*

*nenecháte ma zmierať tu.*

*Sprvu som, verte, mlčať chcela;*

*a nepadla by do hanby*

*a u vás čistá bola by,*

*keby som aspoň dúfať smela,*

*že môžem čo len v týždni raz*

*v dedine našej vidieť vás...*

*No o vás vravia, odľud ste;*

*žiť vás tu nudí, a v nás predsa*

*niet lesku v ničom... odpusťte,*

*hoc milý ste nám z hĺbky srdca.*

**Zadanie č. 6- vypracovanie**

Úloha č. 1

**Vysvetlite, ktoré jazykovedné disciplíny skúmajú zvukovú rovinu jazyka. Charakterizujte prozodické vlastnosti reči (intonáciu)** podľa časovej, silovej, tónovej modulácie.

**Fonetika-** základnou jednotkou je **hláska** (najmenšia zvuková jednotka; rečovými orgánmi utvorený a vyslovený zvuk ustáleného znenia). Fonetika skúma:

* ako sa hlásky tvoria (artikulujú)
* ako ich počujeme
* ako sa správajú v spojení s inými hláskami (napr. spoluhlásku „v“ inak vyslovujeme v slovách *dievča, chlapov, včela, vrana,* a pod.)
* ďalej skúma, ako sa tvoria slabiky, rečové takty, vety, akú úlohu má dĺžka hlások, prízvuk, melódia vety, tempo reči, a pod.
* skúma hovorenú reč, zisťuje rozdiely vo výslovnosti, pričom využíva aj rôzne špeciálne prístroje

**Fonológia-** základnou jednotkou je **fonéma** (zvuková jednotka, ktorá je schopná rozlišovať význam slov, alebo tvarov)**.** Fonológia skúma:

* ktoré zvuky ľudskej reči sa využívajú na dorozumievanie v jazyku
* pomocou ktorých zvukov sa v jazyku rozlišujú slová a tvary
* aké vlastnosti zvukov sú dôležité pre rozpoznávanie zvukov, a pod.
* zaoberá sa teda tvorením zvukov ľudskej reči a ich fyziologickými a akustickými vlastnosťami

**Ortoepia-** je jazykovedná disciplína, ktorá stanovuje pravidlá spisovnej výslovnosti. Naprávaním organických chýb vo výslovnosti sa zaoberá **logopédia**.

**Prozodické vlastnosti reči (intonácia):**

1. **časová modulácia:**

* **kvantita** (dĺžka)- čas potrebný na vyslovenie dlhej samohlásky, alebo dvojhlásky je dvakrát dlhší, ako čas potrebný na vyslovenie krátkej samohlásky. V spisovnej slovenčine je potrebné dodržiavať pomer času pri výslovnosti 2:1 (dlhé : krátke).
* **pauza** (prestávka)- ide o využitie prestávok v súvislom prúde reči. Rozlišujeme:

1. **fyziologické pauzy-** slúžia na nadýchnutie vzduchu do pľúc
2. **významové (logické) pauzy-** používajú sa na členenie reči na vetné úseky, členenie súvetí na vety, oddeľovanie slov, ktoré nepatria do vetnej štruktúry, a pod. Značia sa graficky interpunkčnými znamienkami.

* **tempo** (rýchlosť)
* **rytmus**- vzniká striedaním prízvučných a neprízvučných slabík v slove.

1. **silová modulácia:**

* **prízvuk**- je zvýraznenie intenzity jednej slabiky v slove. Rozlišujeme:

1. **hlavný prízvuk-** je v slovenčine pevný a na prvej slabike v slove.
2. **vedľajší prízvuk-** vyskytuje sa v dlhších ako trojslabičných slovách (napr. najlepšiemu, a pod.)

* **dôraz-** je výrazné intonačné vyzdvihnutie slova vo vete. V slovenčine je výraz na prvej, prízvučnej slabike zdôrazneného slova.
* **emfáza** (citový, expresívny dôraz)- je zdôrazňovanie istej časti jazykového prejavu, pri ktorom sa uplatňuje citový (emocionálny) prvok.
* **intenzita hlasu** (sila hlasu)- spolu s tempom vytvára dynamiku rečového prejavu.

1. **tónová modulácia:**

* **melódia-** v slovenčine rozoznávame 3 druhy melódie:

1. **uspokojivá končiaca melódia-** uplatňuje sa v oznamovacích vetách a v dopĺňacích otázkach, ktoré vyžadujú doplnenie, upresnenie informácie.
2. **neuspokojivá končiaca melódia-** sa uplatňuje v zisťovacích otázkach, ktoré očakávajú odpoveď áno/nie.
3. **neuspokojivá nekončiaca melódia-** je rovnomerný priebeh melódie v úseku, ktorým sa nekončí výpoveď. Naznačuje teda, že sa vo výpovedi pokračuje.

* **hlasový register** (výška hlasu)- vzniká nasadením hlasu do istej výšky. Ide väčšinou o prirodzený a neuvedomelý spôsob reči. Výšku hlasu možno využiť aj funkčne (napr. na odlíšenie výpovedí postáv pri čítaní umeleckého textu).

**Vysvetlite všetky prozodické vlastnosti v prvej strofe *Detvana.***

* **pauza-** významová pauza
* **kvantita** (dĺžka)- dodržanie pomeru 2:1
* **tempo** (rýchlosť)- pomalšie pri čítaní umeleckého textu
* **dôraz**
* **intenzita hlasu**

**Vyberte si ľubovoľný text a využite všetky poznatky o intonácii v prednese textu.**

Úloha č. 2

**Charakterizujte *epiku*, vysvetlite literárnodruhovú príslušnosť uvedených literárnych diel. Analyzujte autorskú koncepciu postáv a porovnajte ukážky.**

**Epika:**

* jeden z troch základných literárnych druhov (lyrika, **epika**, dráma)
* zakladá sa na deji
* má veršovanú, aj prozaickú podobu
* zachytáva rôzne udalosti
* rozlišujeme 3 druhy epiky:

1. veľká (epos, román)
2. stredná (novela, poviedka, humoreska)
3. krátka (báj, bájka, rozprávka, povesť, legenda)

**Andrej Sládkovič: Detvan**

**Téma:** oslava podpolianskej prírody a slovanského ľudu

**Miesto:** dedina Detva

**Čas:** približne 15. storočie, nadčasové

**Postavy:** nájdeme tu kladnú romantickú postavu bez jedinej zlej vlastnosti

Martin Hudcovie- zidealizovaný, odvážny, hrdý, verný, čestný, vlastenec, zastupuje slovenského junáka, je zžitý s prírodou, pochádza zo sedliackeho rodu,

Elena- milá, ideálna predstaviteľka ľudu, Martinova deva,

Kráľ Matiáš- v skutočnosti Matej Korvín, zaujíma sa o to, ako žije ľud, počúva názory ľudu, smúti nad stratou slovenského územia, má vrúcny vzťah k Tatrám, Váhu a Hronu

**Kompozícia:**

1. **spev = Martin-** narodenie Martina Hudcovie v Detve; Martin zabíja kráľovského sokola, pretože sa pustil do slabšieho zajaca
2. **spev = Družina-** Martin prichádza ku svojim kamarátom; sedia pri ohni, jedia barana, pijú žinčicu, neskôr tancujú odzemky; vždy sa delia rovným dielom
3. **spev = Slatinský jarmok-** Martin sa ide priznať na jarmok kráľovi Matiášovi, že mu zabil sokola; kráľ mu odpúšťa
4. **spev = Vohľady-** kráľ chce zistiť, či aj Elena je taká charakterná ako Martin; prichádza v prestrojení a daruje Elene prsteň; Martin ho vyhodí, pretože sa bojí kliatby
5. **spev = Lapačka-** Martin vstupuje do kráľovho Čierneho pluku- s podmienkami: ponechať valašku, opasok, vlasy, fujaru a Elenu

**Pointa:** autor vyzdvihuje morálnu silu, kvalitu Martina

**Literárny druh:** epika

**Literárny žáner:** lyricko- epická skladba

**Pavol Országh Hviezdoslav: Hájnikova žena**

**Téma:** ide o porovnanie 2 svetov- svet chalúp a svet kaštieľov

**Miesto:** Orava, horáreň na Podvŕší

**Čas:** 19. storočie

**Postavy:**

Michal Čajka- hrdý, úctivý, pracovitý, poctivý

Hanka Čajková- pekná, pracovití, verná Mišovi,

Artuš Villáni- nebol dobrým pánom, bol záletník, mal rád poľovačky, nestaral sa o majetok

**Dej:** Čajka je horárom na Orave. Jeho manželka Hanka je zvedená mladým Artušom Villánim. V sebaobrane ho zabije. Vinu na seba berie Michal. Hanka sa pomätie a v deň súdu vbehne do súdnej siene a Michal je oslobodený. Hanka potom vyzdravie.

**Pointa:** autor vyzdvihuje slovenský ľud pred šľachtou

**Literárny druh:** epika

**Literárny žáner:** lyricko- epická básnická skladba

**Alexandre Sergejevič Puškin: Eugen Onegin Tatianin list Oneginovi**

**Téma:** autor v diele vykresľuje obraz ruského života v 1. polovici 19. storočia

**Miesto:** Rusko

**Čas:** 1. polovica 19. storočia

**Postavy:**

Eugen Onegin- je prototypom zbytočného človeka, prechádza bezcieľne životom a nevyužíva svoje nadanie

Tatiana Larinová- protiklad Eugena, je to ušľachtilá, citlivá a do snov ponorené mladá žena

Vladimír Lenský- romantický a zasnívaný básnik, stáva sa Oneginovým priateľom

Oľga Larinová- sestra Tatiany- veselá, pekná

**Dej:** Eugen Onegin svoje dni napĺňa nudou, nesúhlasí s prázdnym životom petrohradskej šľachty, ale nič proti tomu nerobí. Ruská šľachta nevyužíva svoje vzdelanie v práci pre Rusko. Mladí ľudia strácajú čas v šľachtických salónoch. Onegin nevidí, alebo nechce vidieť, že existujú aj iní ľudia- morálni, priami a čestní. Zabije v súboji pre hlúposť svojho priateľ Lenského. Odmietne úprimnú lásku mladej Tatiany, hoci sa mu ona sama musí k nej priznať. Až po rokoch pochopí, čo odmietol. Snaží sa ju (už ako bohatú a vydatú) získať, ale Tatiana ho odmieta.

**Literárny druh:** epika

**Literárny žáner:** román